Vyhodnotenie plnenia Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 (Priebežná správa za rok 2007)

Predkladaný materiál je druhou priebežnou správou o plnení úloh vyplývajúcich z Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 (ďalej len „akčný plán“) a vyhodnotením aktivít naplánovaných na rok 2007. Podklady prostredníctvom členov medzirezortnej pracovnej skupiny na realizáciu akčného plánu poskytli Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo spravodlivosti SR, Ministerstvo školstva SR, Ministerstvo vnútra SR, Ministerstvo financií SR, Ministerstvo zdravotníctva SR, Ministerstvo zahraničných vecí SR, Ministerstvo výstavby a regionálneho rozvoja SR, Úrad hraničnej a cudzineckej polície MV SR, Migračný úrad MV SR, Generálna prokuratúra SR, Prezídium Policajného zboru SR, Justičná akadémia, Štátny pedagogický ústav a Úrad splnomocnenkyne vlády SR pre rómske komunity. Súčasťou Priebežnej správy o plnení akčného plánu je aj vyhodnotenie projektov mimovládnych organizácií a iných subjektov zapojených do akčného plánu v roku 2007. 
Akčný plán je jedným z programov vlády SR, ktorým sa Slovenská republika prezentuje na medzinárodnej úrovni pri riešení otázok intolerancie a diskriminácie, preto má uvedená priebežná správa detailný charakter. Obsahuje informácie o priebehu a výsledkoch aktivít, ktoré mali byť realizované v roku 2007, ako aj prínos k naplneniu hlavného cieľa, ktorý tento akčný plán sleduje. 

Aktivity boli v roku 2007 zamerané na viaceré oblasti spoločenského a kultúrneho života, s dôrazom na zvyšovanie vedomostnej úrovne občanov SR v oblasti ľudských práv a predchádzania negatívnym javom v spoločnosti, akými sú diskriminácia, rasizmus, xenofóbia, antisemitizmus a ďalšie podoby intolerancie. V súvislosti s pripravovaným vstupom Slovenskej republiky do schengenského priestoru sa zvyšoval význam migračnej a azylovej politiky. Preto sa niektoré aktivity akčného plánu koncentrovali aj na túto oblasť a boli stanovené úlohy v rámci systematického vzdelávania v oblasti migračnej politiky. 
Priority akčného plánu na obdobie rokov 2006 - 2008 sa v roku 2007 napĺňali aj formou implementácie antidiskriminačnej legislatívy, propagácie hodnôt tolerancie a formou predchádzania negatívnym spoločenským javom prostredníctvom kultúrnych podujatí či odborných prednášok a seminárov. 
Napriek vyhodnoteným aktivitám rezortov je však plnenie niektorých úloh nedostatočné v zmysle ich zadania a viacero úloh sa zo strany rezortov neplní. Uvedená situácia bude predmetom rokovaní medzirezortnej pracovnej skupiny na realizáciu akčného plánu. Účelom týchto rokovaní bude docieliť zvýšenú pozornosť na efektívnejšie plnenie jednotlivých úloh v roku 2008 v súčinnosti viacerých rezortov. Sekcia ľudských práv a menšín, ktorá je poverená realizáciou a koordináciou akčného plánu bude trvať na dôslednom a komplexnom plnení úloh, ktoré z neho rezortom vyplývajú a spoločne s ďalšími rezortmi bude situáciu riešiť tak, aby ciele a priority akčného plánu boli dostatočne naplnené. Bude sa očakávať vyššia zaangažovanosť a širšia iniciatíva jednotlivých rezortov v napĺňaní priorít a cieľov akčného plánu. 
Medzirezortná pracovná skupina na realizáciu akčného plánu (ďalej len „MPS“) sa za týmto účelom stretne v najbližšom termíne a o výsledkoch rokovaní bude informovaný podpredseda vlády pre vedomostnú spoločnosť, európske záležitosti, ľudské práva a menšiny a vedúci Úradu vlády SR. 

Na základe uznesenia vlády SR č. 157/2007 zo dňa 28. februára 2007, ktorý okrem iného, stanovil zmenu metodiky výberu a hodnotenia projektov k akčnému plánu, bolo v roku 2007 v rámci výberového konania a prostredníctvom ustanovenej odbornej hodnotiacej komisie vybraných na realizáciu 24 projektov z celkového počtu 73, ktoré boli prihlásené v rámci verejnej výzvy na predkladanie projektov k akčnému plánu v roku 2007. Z nich sa následne realizovalo alebo sa priebežne realizuje 21 projektov s konečným termínom do 31. 03. 2008. Uvedené projekty sa zameriavali na jednotlivé priority akčného plánu a najlepšie spĺňali kritériá výberu. Finančné prostriedky pre podporu projektov boli zabezpečené a alokované v rozpočtovej kapitole Úradu vlády SR na financovanie „Projektu 06P0201 – Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie“ vo výške 4 500 tis. Sk. 
Z určeného objemu finančných prostriedkov boli poskytnuté dotácie vo výške 3 875 767,90 Sk čo predstavuje takmer 87% z celkovej dispozičnej sumy. Vzhľadom na skutočnosť, že takto stanovená metodika výberu projektov bola v roku 2007 aplikovaná prvý raz, možno považovať tento výsledok za veľmi úspešný. Vybrané projekty kvalitatívne veľkou mierou prispeli k napĺňaniu cieľov akčného plánu a skúsenosti naznačili, že je potrebné v stanovenom trende naďalej pokračovať. Záujem participácie na aktivitách akčného plánu sa postupne zvyšuje a to predpokladá efektívne využitie určených prostriedkov a rôznorodosť predkladaných projektov na ďalšie roky. 
Dôležitou súčasťou akčného plánu sú aktivity, ktoré vykonávajú mimovládne organizácie, pretože významne napomáhajú šíreniu hodnôt tolerancie, multikulturalizmu a nediskriminácie v spoločnosti. Akčný plán je veľmi vhodný nástroj, ako možno podporiť ich činnosť a zabezpečiť spoluprácu mimovládnych organizácií so štátnymi orgánmi tak, aby bol sledovaný cieľ predchádzania diskriminácie, xenofóbie, rasizmu, antisemitizmu a ostatným prejavom intolerancie komplexne naplňovaný kooperatívnou formou všetkých prvkov občianskej spoločnosti. Preto vláda SR v tejto oblasti predkladá aj možnosť spoločných aktivít s mimovládnymi organizáciami a ďalšími subjektmi zaoberajúcimi sa touto problematikou. 

Predložený materiál nemá ekonomický, environmentálny vplyv, vplyv na zamestnanosť a podnikateľské prostredie. 

1. Systematické vzdelávanie príslušníkov profesijných skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

1.1 Systematické vzdelávanie príslušníkov Policajného zboru, príslušníkov Hraničnej a cudzineckej polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha 1.1.A: 
Ministerstvo vnútra SR (ďalej len „MV SR“), Prezídium Policajného zboru a Úrad hraničnej a cudzineckej polície Prezídia Policajného zboru bude zabezpečovať systematické vzdelávanie príslušníkov Policajného zboru (ďalej len „PZ“), príslušníkov Hraničnej a cudzineckej polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. 

Termín: 2006 - 2008
Zodpovední: MV SR, Prezídium Policajného zboru, Úrad hraničnej a cudzineckej polície Prezídia Policajného zboru
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
V dňoch 21. 3. - 22. 3. 2007 bolo vykonané školenie pre Vojenské obranné spravodajstvo v Liptovskom Mikuláši. Témy seminárov boli nasledovné: 
•	Medzinárodná spolupráca,
•	Spolupráca polície a spravodajských služieb v boji proti extrémizmu,
•	Indikátory činnosti pri poznávaní extrémistických aktivít,
•	Metodika boja proti extrémizmu,
•	Osobitosti boja proti pravicovému, ľavicovému a náboženskému extrémizmu.

Dňa 29. 11. 2007 sa v priestoroch Justičnej akadémie v Omšení uskutočnila prednáška pre prokurátorov. Uvedená prednáška bola vykonaná v súčinnosti s Úradom justičnej a kriminálnej polície Prezídia Policajného zboru a bola zameraná na trestné činy s extrémistickou problematikou. 

Ďalej sa uskutočňovali aktivity, ktoré boli určené tajomníkom krízových štábov HZZ a KR PZ, Ústredného krízového štábu, príslušníkom Vojenskej polície a povereným pracovníkom Ministerstva pôdohospodárstva. Boli orientované na sprostredkovanie prehľadu v problematike extrémizmu a terorizmu so zameraním na členenie, formy a prejavy, ako aj priblíženie možností, boja proti nim, ktoré poskytuje platná právna úprava. 

Dňa 27. 11. 2007 sa na RHCP v Nitre konal tréningový deň organizovaný IOM – Medzinárodnou organizáciou pre migráciu a Ligou za ľudské práva, ktorého sa zúčastnilo 19 policajtov zo základných útvarov služieb hraničnej a cudzineckej polície v pôsobnosti riaditeľstva HCP Nitra. Tréningový deň bol zameraný do oblasti: fenomén migrácie vo svete a v SR, kultúrne odlišnosti a multikultúrne spolužitie, komunikácia, koncept rovnosti príležitosti, antidiskriminácia, práca so stereotypmi a predsudkami, najčastejšie predsudky v spoločnosti a možnosti ich korekcie. Počas diskusie boli rozobrané otázky týkajúce sa diskriminácie, rasizmu, xenofóbie, antisemitizmu a ostatných prejavov intolerancie. Policajti, ktorí sa zúčastnili uvedeného tréningového dňa informovali ostatných policajtov na svojich pracoviskách v rámci pracovných porád o jednotlivých témach a praktických ukážkach konania pri riešení cudzincov. 

V dňoch 14. 11. až 16. 11. 2007 zorganizovalo UNHCR v Gabčíkove v Slovenskej republike seminár zameraný na postupy pri prevencii a odozve zameranej na sexuálne a rodovo podmienené násilie voči azylantom, osobám s udelenou doplnkovou ochranou a žiadateľom o azyl. Uvedeného seminára sa zúčastnili dvaja pracovníci RHP Sobrance. Témy seminára boli:
•	Definícia kľúčových pojmov, druhy násilia,
•	Príčiny a následky sexuálneho a rodového násilia v kontexte cieľovej skupiny,
•	Ženy v konfliktných a postkonfliktných oblastiach,
•	Právne inštitúty odozvy na sexuálne a rodovo podmienené násilie – aplikácia na cieľovú skupinu,
•	Trestnoprávne aspekty stíhania sexuálneho a rodovo podmieneného násilia,
•	Zásady prevencie a zásahov v prípadoch sexuálneho a rodovo podmieneného násilia. 
Získané poznatky a informácie zo seminárov a konferencie boli účastníkmi prenesené na základné útvary v rámci mesačných hodnotení. 

Úloha sa sčasti prekrýva s plnením úlohy 3.A. a 2.1.A. Napriek uvedeným aktivitám je potrebné uviesť, že plnenie úlohy v zmysle jej zadania je nedostatočné. Je nevyhnutné v ďalších rokoch zvýšiť a skvalitniť proces systematického vzdelávania týchto profesných skupín. Táto požiadavka bude prednesená aj na najbližších rokovaniach medzirezortnej pracovnej skupiny na realizáciu akčného plánu, od ktorého sa očakáva, okrem tvorby návrhu akčného plánu na ďalšie roky, aj výrazný posun v riešení problematiky akčného plánu, vyššia zaangažovanosť a širšia iniciatíva jednotlivých rezortov v napĺňaní priorít a cieľov akčného plánu. 

Úloha 1.1.B: 
MV SR usporiada raz ročne (čiže v roku 2006, 2007 a 2008) seminár s medzinárodnou účasťou zameraný na problematiku odhaľovania, objasňovania, dokumentovania a vyšetrovania trestnej činnosti motivovanej rasovou, národnostnou a inou neznášanlivosťou alebo páchanou priaznivcami extrémistických skupín. 

Termín: 2006 - 2008
Zodpovední: MV SR 
Finančné zabezpečenie: z rozpočtovej kapitoly MV SR 

Stav: Úloha sa neplní. 

Zdôvodnenie:
V predložených podkladoch k plneniu úloh akčného plánu od príslušného subjektu absentovali informácie o realizácii a vyhodnotení tejto úlohy. 

Úloha doplnená v roku 2007 v rámci dodatku o aktualizácii akčného plánu: 
Ministerstvo vnútra Slovenskej republiky (ďalej len „MV SR“), prezídium Policajného zboru a Úrad hraničnej a cudzineckej polície prezídia Policajného zboru bude zabezpečovať systematické vzdelávanie príslušníkov Policajného zboru (ďalej len „PZ“), príslušníkov hraničnej a cudzineckej polície v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. 
V nadväznosti na Schengenské hodnotenie pripravenosti Slovenskej republiky na vstup do Schengenského priestoru a výhrady hodnotiacej komisie voči vzdelávaniu policajtov vlastnými lektormi odporúča Úrad hraničnej a cudzineckej polície prezídia PZ do akčného plánu na rok 2007 pre policajtov hraničnej a cudzineckej polície, ktorí vstupujú do prvého kontaktu s problémovými migrantmi a sú vystavení tlaku, ktorý môže znamenať určité riziko v ich správaní voči týmto migrantom zaradiť:
•	vzdelávací seminár zameraný na problematiku dodržiavania ľudských práv a eliminácie prejavov diskriminácie, rasizmu, xenofóbie a iných prejavov intolerancie v záťažových situáciách vo výkone služby,
•	vydanie materiálu zhrňujúceho zásady Organizácie spojených národov, Európskej únie a Rady Európy v danej oblasti ako aj etické princípy správania sa policajtov v záťažových situáciách s elimináciou intolerancie. 
Úrad hraničnej a cudzineckej polície prezídia PZ odporúča ich zaradenie do gescie občianskeho združenia Ľudia proti rasizmu uvedeného v prioritách, položka 1.1 akčného plánu na rok 2006, ktoré malo v minulom roku vyčlenené prostriedky na tieto aktivity. 

Termín: priebežne
Zodpovední: Úrad hraničnej a cudzineckej polície prezídia PZ
Finančné zabezpečenie: z rozpočtovej kapitoly MV SR, príp. ÚV SR

Stav: Úloha sa priebežne plní. 

Plnenie:
V dňoch 28. – 30. novembra 2007 v spolupráci odboru hraničnej polície Úradu hraničnej a cudzineckej polície Ministerstva vnútra Slovenskej republiky a Úradu vysokého komisára OSN /UNHCR/ so zastúpením v Slovenskej republike bol vykonaný vzdelávací odborno - bezpečnostný seminár v Lipovciach z azylovej problematiky, so zameraním na prvý kontakt policajtov základných útvarov služby hraničnej a cudzineckej polície s nasledovnou tematikou:
•	zvládanie stresových situácií, vedenie pohovorov s cudzincami, verbálna a neverbálna komunikácia v rámci zabezpečovania plnenia úloh v súvislosti s cudzincami na úseku nelegálnej a ilegálnej migrácie, 
•	odporúčania UNHCR na úseku dodržiavania základných ľudských práv pri výkone služby policajtov, predchádzanie všetkým formám diskriminácie, rasizmu, xenofóbie a ostatným prejavom intolerancie voči cudzincom,
•	oboznámenie sa s náboženským, kultúrnym a sociálnym prostredím cudzincov pochádzajúcich z moslimských oblastí Iránu, Pakistanu a Afganistanu,
•	verbálna a neverbálna komunikácia, nácvik bezproblémovej komunikácie v sťažených podmienkach, efektívne riešenie konfliktov, práca so špeciálnym klientom,
•	vzájomná spolupráca UNHCR a ÚHCP MV SR v realizácii projektu „Memoranda“ na úseku poskytovania právnej, materiálnej a sociálnej pomoci cudzincom, žiadateľom o azyl, azylová procedúra, prípady z praxe. 
Na tomto vzdelávacom seminári sa zúčastnilo v rámci základných útvarov služby hraničnej a cudzineckej polície celkovo 20 policajtov, z toho OHP ÚHCP MV SR 1 policajt, RHP Sobrance 11 policajtov, RHCP Nitra 3 policajti, RHCP Banská Bystrica 2 a RHCP Prešov 3 policajti. Lektormi uvedeného vzdelávacieho seminára boli: Mgr. Marta Špaleková, PaedDr. Jana Lednická, Ing. Zaher Jean Maarij. 

Úloha sa sčasti prekrýva s plnením úlohy 3.A. a 2.1.A. 

Úloha doplnená v roku 2007 v rámci dodatku o aktualizácii akčného plánu: 
V rámci odboru poriadkovej polície prezídia PZ bol na základe pozitívneho hodnotenia modifikovaný Pilotný projekt policajných špecialistov pre prácu s komunitami na rutinnú prevádzku, ktorá bude realizovaná od 1. januára 2007 na vybraných obvodných oddeleniach PZ. Počet policajných špecialistov pre prácu s komunitami bude navýšený z pôvodných 18 na 118. Na zabezpečenie kvalifikovaného výkonu činnosti policajní špecialisti pre prácu s komunitami postupne absolvujú špecializované policajné vzdelanie na Strednej odbornej škole Policajného zboru Bratislava. 

Termín: priebežne
Zodpovední: Odbor poriadkovej polície prezídia PZ
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
Na základe doterajších skúseností a dosiahnutých výsledkov, o zriadenie funkcie policajného špecialistu pre prácu s komunitami prejavili záujem aj ostatné krajské riaditeľstvá Policajného zboru, pričom na základe ich požiadaviek bol s účinnosťou od 1. januára 2007 rozšírený počet týchto policajných špecialistov o 100 príslušníkov Policajného zboru na celkový počet 118 príslušníkov Policajného zboru. To vytvorilo predpoklady pre rutinné zavedenie projektu do praxe a pre kvalitné zabezpečenie zverených úloh v pôsobnosti všetkých krajských riaditeľstiev Policajného zboru v Slovenskej republike. Počty príslušníkov Policajného zboru a počet vybraných základných útvarov Policajného zboru sú v jednotlivých krajských riaditeľstvách Policajného zboru diferencované v závislosti od aktuálnych potrieb a vyhodnotenej bezpečnostnej situácie na danom teritóriu. 
Funkcia policajného špecialistu pre prácu s komunitami pod názvom „starší inšpektor špecialista“ je vytvorená z doterajšej funkcie starší inšpektor s územnou a objektovou zodpovednosťou. Vzhľadom na charakter vykonávanej práce, stupeň jej náročnosti a jej celospoločenský význam, boli do funkcie policajného špecialistu pre prácu s komunitami zaradení príslušníci Policajného zboru s presne určenými predpokladmi. Pri výbere uchádzačov na funkciu policajného špecialistu pre prácu s komunitami jednotlivé krajské riaditeľstvá Policajného zboru vychádzali z vopred určených kritérií (služobných predpokladov, osobnostných a morálnych predpokladov), ktoré príslušník Policajného zboru musí spĺňať. 
V súvislosti so zavedením rutinnej prevádzky projektu policajných špecialistov pre prácu s komunitami a zavedením funkcie starší inšpektor špecialista bola v pôsobnosti prezídia Policajného zboru pripravená novela príslušného interného aktu riadenia. 
Pre policajných špecialistov boli vytvorené príslušné materiálno - technické, personálne a kariérne podmienky, pričom sa zároveň zabezpečilo priebežné špecializované vzdelávanie v Strednej odbornej škole Policajného zboru Bratislava, na ktorom sa podieľali aj externí lektori na oblasť rómskej kultúry a rómskeho jazyka. Okrem rezortného vzdelávania prebehlo aj preškolenie policajných špecialistov pre prácu s komunitami tzv. krátkodobými kurzami. Vyhodnotenie rutinnej prevádzky Projektu policajných špecialistov pre prácu s komunitami bude zrealizované v roku 2008 a s poukázaním na dosiahnuté výsledky a spätné väzby bude projekt rozšírený a v prípade potreby aj modifikovaný na iné rizikové komunity podľa potrieb a vývoja bezpečnostnej situácie na území jednotlivých krajských riaditeľstiev Policajného zboru. 

Úloha doplnená v roku 2007 v rámci dodatku o aktualizácii akčného plánu: 
Katedra kriminológie Akadémie PZ v Bratislave vypíše na akademický rok 2007/2008 tri témy na záverečné, diplomové a rigorózne práce, v ktorých sa bude podrobne analyzovať problematika predchádzania všetkým formám diskriminácie, rasizmu, xenofóbie, antisemitizmu a ostatných prejavov intolerancie. 

Termín: 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je splnená. 

Plnenie: 
Katedra kriminológie Akadémie PZ v Bratislave vypísala na akademický rok 2007/2008 témy záverečných, diplomových a rigoróznych prác zaoberajúcich sa problematikou xenofóbie, diskriminácie, rasizmom, antisemitizmom a ostanými prejavmi intolerancie:
•	rasovo motivovaná kriminalita a možnosti jej kontroly v Slovenskej republike,
•	sekty a nové náboženské hnutia v štátoch EÚ,
•	viktimologická charakteristika obetí trestných činov proti ľudskej dôstojnosti,
•	kriminologické aspekty trestných činov z nenávisti,
•	prevencia kriminality páchanej na Rómoch. 

Úloha doplnená v roku 2007 v rámci dodatku o aktualizácii akčného plánu: 
Katedra kriminológie Akadémie PZ v Bratislave uskutoční medzinárodný seminár na tému „Prevencia kriminality – výzva spoločnosti“. Jeho súčasťou bude aj práca sekcie orientovaná na uskutočňované preventívne programy, obsahom ktorých bude konkrétna činnosť uskutočňovaná lektormi – príslušníkmi PZ, zameraná na predchádzanie rasovo motivovaných extrémistických aktivít v Slovenskej republike a v krajinách účastníkov seminára. 

Termín: do 31. 3. 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je splnená. 

Plnenie:
Katedra kriminológie Akadémie PZ v Bratislave zorganizovala dňa 4. decembra 2007 celoštátny seminár s medzinárodnou účasťou pod názvom „Prevencia kriminalita – výzva spoločnosti“. Na seminári bolo prítomných 42 odborníkov z oblasti prevencie kriminality. Príspevky, ktoré odzneli na seminári boli zostavené do zborníka s názvom: „Zborník z odborného seminára konaného dňa 4 decembra 2007 Prevencia kriminality – výzva spoločnosti“, Bratislava, 2008, s. 92. ISBN 978-80-8054-434-8. 

Úloha doplnená v roku 2007 v rámci dodatku o aktualizácii akčného plánu: 
V rámci programu pre účastníkov SEPA (špecializácia kriminálna polícia) bude poskytnutá informácia o postavení Rómov v Slovenskej republike a o ich pozícii z pohľadu objektu a subjektu páchania trestných činov. Obsahom vystúpenia bude aj informácia o prejavoch neznášanlivosti a intolerancie majoritnej spoločnosti voči rómskej minorite a naopak. 

Termín: do 30. 6. 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je splnená. 

Plnenie:
Katedra kriminológie Akadémie PZ v Bratislave sa pre účastníkov SEPA podieľala prednáškami na dvoch kurzoch:
1.	Odborný seminár SEPA pod názvom „Špecifikácia páchateľov a obetí trestných činov proti etnickým skupinám a v rámci etnických skupín“ sa konal dňa 19. 6. 2007 na Akadémii PZ v Bratislave. Vedecko - pedagogickí pracovníci Akadémie PZ mali prednášky na tieto témy:
a.	Rómska komunita v Slovenskej republike (doc. PaedDr. Samuel Uhrin, CSc),
b.	Organizovaná kriminalita páchaná členmi rómskeho etnika (doc. Ing. Miroslav Lisoň, PhD). 
2.	Hlavný kurz SEPA sa konal dňa 9. 5. 2007 v Čilistove. Prednášku pod názvom „Charakteristika rómskej komunity v Slovenskej republike“ mal doc. PaedDr. Samuel Uhrin, CSc. 

Úloha doplnená v roku 2007 v rámci dodatku o aktualizácii akčného plánu: 
Katedra verejnoprávnych disciplín Akadémie PZ v Bratislave v spolupráci s Bratislavskou vysokou školou práva bude pokračovať v realizácii vedeckovýskumného projektu pod názvom „Ochrana ľudských práv a slobôd“, v rámci ktorého bude v priebehu rokov 2007 až 2009 skúmaná problematika dodržiavania základných ľudských práv a slobôd v podmienkach Slovenskej republiky ako aj v ďalších členských štátoch Európskej únie. 

Termín: 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
V oblasti vedecko - teoretickej činnosti pracovníci katedry v spolupráci s Ústavom ústavného práva Bratislavskej vysokej školy práva a Kanceláriou Rady Európy pre SR zorganizovali dňa 26. apríla 2007 vedecký seminár s medzinárodnou účasťou pod názvom: „Ochrana osobných údajov“. Z uvedeného seminára bol vydaný recenzovaný zborník pod rovnomenným názvom. Úloha sa bude priebežne plniť aj v rokoch 2008 a 2009. 

1.2. Systematické vzdelávanie príslušníkov Ozbrojených síl SR ako i zamestnancov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha: 
Ministerstvo obrany SR zabezpečí formou spoločenskovedných seminárov systematické vzdelávanie príslušníkov Ozbrojených síl SR a vybraných zamestnancov rezortu ministerstva obrany v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Termín: 2006 - 2008
Zodpovední: MO SR
Finančné zabezpečenie: z rozpočtovej kapitoly MO SR

Stav: Úloha sa priebežne plní. 

Plnenie:
Na návrh ministra obrany SR bola spisom č. OVD-27-52/2007 z 10. septembra 2007 opätovne potvrdená do Medzirezortnej pracovnej skupiny na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie PhDr. Mária Gašparová, štátny radca Štábu personálneho manažmentu (ďalej len „ŠbPeM“). V súlade s uznesením vlády SR č. 287/2006 zo dňa 5. apríla 2006 bola uvedená problematika zaradená do „Plánu spoločenskovedných seminárov na rok 2007“, ktorý je záväzný pre ozbrojené sily SR a jeho plnenie je priebežne kontrolované. 

V pôsobnosti veliteľstva pozemných síl OS SR bol vo výcvikovom roku 2007 neustále zisťovaný výskyt všetkých foriem diskriminácie. Vo veliteľstve pozemných síl OS SR Trenčín sa uskutočnil seminár pod názvom „Predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie“ dňa 11. decembra 2007 v KaMC Trenčín. Zúčastnilo sa ho 112 profesionálnych vojakov a 14 zamestnancov v rozsahu 2 vyučovacích hodín. Lektorom bol kpt. Mgr. Rudolf Závodský. Útvary v podriadenosti pozemných síl OS SR si tematiku seminárov uskutočňovali podľa svojich plánov na výcvikový rok 2007, pričom vychádzali z plánu Veliteľstva pozemných síl OS SR Trenčín. Plnenie uvedenej úlohy za rok 2007 bude vo výcvikovom roku 2008 predmetom kontrol útvarov v podriadenosti veliteľstva pozemných síl. 

Veliteľstvo síl výcviku a podpory OS SR uskutočnilo seminár na tému „Predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie“ dňa 29. novembra 2007 v trvaní 4 vyučovacích hodín. Zamestnanie sa konalo v KaMC Trenčín a zúčastnilo sa ho 55 profesionálnych vojakov. Lektorom bol mjr. Mgr. Roman Rosina a por. Mgr. Janka Žáková. 

V súlade so „Smernicami Vzdušných síl OS SR na VR 2007“ bol vo veliteľstve vzdušných síl uskutočnený seminár na tému „Predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie“ podľa plánu spoločenskovedných seminárov dňa 29. novembra 2007 v priestoroch veliteľskej budovy vo Zvolene. Prednášku viedol mjr. Mgr. Zdenko Baranec spolu s kpt. MUDr. Miroslavom Angelovičom z Leteckej základne Sliač. Prednášky sa zúčastnilo 103 profesionálnych vojakov. 
Základným zdrojom prednášok vykonaných jednotlivými vedúcimi spoločensko - vedných seminárov na nižších úrovniach velenia bola najmä publikácia „Vojenská osveta“, ktorá bola distribuovaná na všetky zväzky vzdušných síl oddelením vzdelávania a kvality života VVzS. V útvaroch v podriadenosti vzdušných síl sa zúčastnilo seminára s danou problematikou vyše 2400 profesionálnych vojakov z vojenských útvarov Zvolen, Sliač, Nitra, Kuchyňa a Prešov. Vo vojenskom útvare Zvolen prednášal kpt. MUDr. Miroslav Angelovič a velitelia rôt, v Sliači Dr. Emil Šimončík, v Nitre por. Mgr. Eva Svitková, v Kuchyni kpt. Ing. Daniel Brodziansky a vo vojenskom útvare Prešov nrtm. Mgr. Jozef Mulík. 

Okrem uvedenej úlohy organizoval v roku 2007 ŠbPeM dva kurzy v oblasti „Medzinárodného humanitárneho práva“. V dňoch 19. – 20. januára 2007 sa v Bratislave uskutočnil kurz „Právo ozbrojeného konfliktu pre právnych poradcov veliteľov“, po ukončení ktorého bolo náčelníkom ŠbPeM udelené 42 účastníkom kurzu osvedčenie o jeho absolvovaní. 
V dňoch 19. – 21. novembra 2007 sa uskutočnil v Martine kurz „Právo ozbrojeného konfliktu pre inštruktorov výcviku“. Kurzy boli zamerané na implementáciu Haagských a Ženevských dohovorov v praxi. Súčasťou kurzu boli tiež praktické cvičenia a po overení vedomostí testom bolo 24 účastníkom udelené osvedčenie. 

1.3 Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Ministerstvo školstva SR v spolupráci so Štátnym pedagogickým ústavom, Ústavom informácií a prognóz školstva (ďalej len „ÚIPŠ“) a ďalšími metodicko - pedagogickými centrami a mimovládnymi neziskovými organizáciami zabezpečia realizáciu vzdelávacích aktivít pedagógov a budúcich pedagógov v súlade s Národným plánom výchovy k ľudským právam na roky 2005 –2014. 
Úloha 1.3.A:
Organizovať vzdelávanie učiteľov, metodikov, riadiacich zamestnancov, zamestnancov školských úradov, rozličných pedagogických inštitúcií, ako aj ostatné zainteresované skupiny ľudí, zamerané na získavanie informácií o ľudských právach vrátane informácií o právach národnostných menšín, spojené s praktickým výcvikom. 

Termín: 2007
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha je splnená. 

Plnenie:
Vzdelávanie učiteľov, metodikov, riadiacich zamestnancov, zamestnancov školských úradov a pod. zameraných na získavanie informácií o ľudských právach vrátane informácií o právach národnostných menšín, spojené s praktickým výcvikom sa v roku 2007 realizovalo prostredníctvom priamo riadených organizácii MŠ SR takto:

1.	MPC Prešov 
Nosnou časťou aktivít v roku 2007 pre MPC v Prešove boli aktivity v oblasti Migranti a žiadatelia o azyl. Uskutočnil sa celý cyklus prednášok na tému „Pozitívne ovplyvňovanie verejnej mienky majoritnej spoločnosti v záujme uľahčenia integrácie azylantov a migrantov do spoločnosti“ zameraných na zvýšenie informovanosti žiakov základných a stredných škôl prostredníctvom učiteľov. Prednášky boli postupne organizované samostatne pre vedúcich pedagogických zamestnancov, pre učiteľov etickej výchovy 1. stupňa ZŠ, učiteľov občianskej výchovy a náuky o spoločnosti a ďalších. Aktivity boli zabezpečené v spolupráci s Migračným úradom MV SR. Prednášky mali za cieľ napomôcť vo výchove a vzdelávaní k ľudským právam v informovanosti aj smerom k žiadateľom o azyl a k eliminovaniu rôznych foriem diskriminácie, nezáujmu, strachu a intolerancie k cudzincom aj v školskej oblasti a prispieť k príprave spoločnosti na rôznorodú multikultúrnu spoločnosť. 
Pre účastníkov priebežného vzdelávania pedagogických zamestnancov sa uskutočnili prednášky na tému „Realizácia Národného plánu výchovy k ľudským právam v podmienkach školy“, ktorej obsah bol zameraný na uplatňovanie ľudských práv v škole aj prostredníctvom dokumentov školy. 
Pre pedagogických zamestnancov sa ďalej uskutočnili prednášky na tému „Prevencia a eliminácia šikanovania v školách a školských zariadeniach“. 
V októbri 2007 sa uskutočnil sa seminár pre učiteľov stredných škôl k príprave 10. výročia Olympiády k ľudským právam. 
V rámci priebežného vzdelávania sa pre účastníkov špecializačného inovačného štúdia uskutočnil dvojdňový seminár na tému: „Zvyšovanie pedagogicko - psychologických zručností učiteľa“. 
V novembri 2007 sa uskutočnil dvojdňový seminár pre výchovných poradcov zo základných a stredných škôl na tému: „Personálne a komunikačné kompetencie výchovných poradcov – psychosociálny výcvik“. Súčasťou seminára bola aj prednáška o riešení konfliktov a problémov detí. 

2.	MPC Banská Bystrica
V roku 2007 uskutočnilo v MPC Banská Bystrica priebežné a cyklické vzdelávanie pre učiteľov ZŠ a SŠ a vychovávateľov z Detských domovov o využití špecifík miestneho regiónu pre aktívne učenie sa žiaka ľudským právam, o využívaní formálnych aj neformálnych učebných osnov pre formovanie vzťahu k migrantom, o mimovyučovacích ľudsko - právnych aktivitách na SŠ a ZŠ pri Globálnom rozvojovom vzdelávaní, modelovom európskom parlamente (ďalej len „MEP“), školských a krajských kolách Olympiády ľudských práv (ďalej len „OĽP“). 
Uskutočnili sa konzultácie lektorov a autorov publikácií, pilotáže publikovaných aktivít a finalizovanie publikácie Zuzana Žabková, Kristína Velčíková: Interaktívny výcvik vyučovania ľudských práv pre učiteľov pre recenzentov. Pripravované cvičenia a metodiky vzdelávaní a súťaží s ľudsko - právnou tematikou boli prezentované a pilotované počas inštruktážnych stretnutí učiteľov k školským a krajským kolám Olympiády ľudských práv, modelového európskeho parlamentu:
•	OĽP: Turčianske Teplice – 8. 2. 07,
•	MEP: Banská Bystrica – 2. 5. 07, Martin – 15. 5. 07, Turčianske Teplice – 18., 19., 20. 6. 07),
ďalej na tematicky súvisiacich vzdelávaniach etickej výchovy na tému: “Dôstojnosť ľudskej osoby, úcta k sebe” a pri záverečných prezentáciách účastníkov cyklického vzdelávania “Využitie počítača pri aktívnom učení sa žiaka” v Banskej Bystrici a vo Vrútkach v júni 2007. 

V roku 2006 sa uskutočnilo ďalšie vzdelávanie pedagogických zamestnancov na tému: “Ako posilňovať ľudské práva na škole”, kde boli vytvorené tri skupiny učiteľov. Účastníci boli sústredení v regionálnych centrách Banská Bystrica, Martin a Zvolen. V roku 2007 toto cyklické vzdelávanie pokračovalo na tému „Debata a modelovanie ako učenie sa ľudským právam a európanstvu“ a uskutočnilo sa nasledovne:
•	október 2007, Študentský domov UMB, Banská Bystrica,
•	november 2007 Domov mládeže PaSA, Turčianske Teplice,
•	december 2007, Zvolen a Banská Bystrica. 

3.	MPC Trenčín
V MPC v Trenčíne sa v roku 2007 uskutočnili nasledovné vzdelávacie aktivity:
•	Priebežné vzdelávanie určené pre začínajúcich učiteľov so zameraním na problematiku rasizmu, diskriminácie, protikorupčné nástroje, práva dieťaťa a otázky demokracie. Zúčastnilo sa ho 39 učiteľov. 
•	V rámci aplikácie ľudských práv vo výchovno – vzdelávacom procese: uplatňovanie princípu tolerancie sa priebežného vzdelávania zúčastnilo 21 učiteľov ZŠ. 
•	Priebežné vzdelávanie s problematikou terorizmu sa uskutočnilo v 2 blokoch pre učiteľov náuky o spoločnosti, občianskej výchovy, občianskej náuky a dejepisu. Účasť: 22 učiteľov ZŠ a SŠ. 
•	Priebežné vzdelávanie so zameraním na výchovu v duchu humanity a ľudských práv sa uskutočnilo pre riaditeľov ZŠ. 
•	V súvislosti so zabránením diskriminácii handicapovaných žiakov sa uskutočnilo priebežné vzdelávanie, ktoré poskytlo učiteľom základné informácie potrebné pre rozpoznanie špecifických porúch učenia a možnosti ich nápravy v pedagogickom procese. Cieľovou skupinou boli učitelia ZŠ v počte 22. 
•	Priebežné vzdelávanie so zameraním na rešpektovanie individuality dieťaťa, jeho práv a slobôd bolo určené pre učiteľov a vychovávateľov ZŠ, ŠZŠ a zamestnancov poradenských zariadení. Zúčastnilo sa ho 30 účastníkov. 
•	S cieľom rozvíjať psychosociálne zručnosti detí s dôrazom na akceptáciu migrantov sa uskutočnilo priebežné vzdelávanie, ktorého sa zúčastnilo 40 učiteľov MŠ, ZŠ a ŠZŠ. 
•	V rámci rozvíjania komunikačných kompetencií detí predškolského a školského veku s dôrazom na akceptáciu detí cudzích štátnych príslušníkov sa priebežného vzdelávania zúčastnilo 32 učiteľov MŠ, ZŠ a ŠZŠ. 
•	Na metodiku prípravy detí a mládeže migrujúcich pracovníkov v rámci integrácie detí cudzincov do výchovno – vzdelávacieho procesu v SR bolo zamerané priebežné vzdelávanie, ktorého cieľovou skupinou boli učitelia MŠ, ZŠ, ŠZŠ a SŠ v počte 47. 
•	Priebežné vzdelávanie zamerané na úskalia vyučovania žiakov z rodín migrujúcich pracovníkov a cudzincov žijúcich v SR, sa zúčastnilo 40 učiteľov ZŠ, ŠZŠ a SŠ. 
•	S cieľom zoznámiť vychovávateľov MŠ a učiteľov výchovných predmetov na ZŠ s regionálnymi zvykmi a tradíciami našej kultúry v období veľkonočných sviatkov, sa uskutočnilo priebežné vzdelávanie, ktorého sa zúčastnilo 80 účastníkov. 
•	Priebežné vzdelávanie zamerané na multikultúrnu výchovu – akceptáciu migrantov - prelínanie sa kultúr s dôrazom na akceptáciu cudzích štátnych príslušníkov, sa zúčastnilo 33 vychovávateľov MŠ, ZŠ a SŠ. 
•	Priebežné vzdelávanie zamerané na dodržiavanie práv dieťaťa s cieľom poukázať na formy rasizmu a diskriminácie pre pedagogických zamestnancov materských škôl. 

4.	MPC Bratislavského kraja v Bratislave
V roku 2007 veľkú skupinu vzdelávaných v problematike ľudských práv a ich uplatňovania tvorili učiteľky materských škôl. Prevládajúcou formou podujatí boli jednodňové podujatia. Realizovali sa aj dvojdňové a trojdňové podujatia rôzneho tematického zamerania. Po dobrých skúsenostiach z predchádzajúcich rokov a záujmu zo strany pedagogickej verejnosti v kalendárnom roku 2007 boli organizované aj priebežné vzdelávania (PV) s problematikou ľudských práv. K nim patria priebežné vzdelávanie v rozsahu 60 hodín k problematike holokaustu pre učiteľov esteticko - výchovných predmetov, dve priebežné vzdelávania v rozsahu 40 hod. s problematikou práv detí pre učiteľky materských škôl, tri 20 hodinové priebežné vzdelávania s problematikou práv a povinností občanov EÚ pre učiteľov nemeckého a francúzskeho jazyka, päť 20 hodinových PV s problematikou aplikácie ľudských práv v praxi. Pre riadiacich pracovníkov, koordinátorov prevencie drogových závislostí, učiteľov etickej výchovy I. stupňa ZŠ, učiteľov spoločenskovedných predmetov a učiteľov špeciálnych škôl sme zorganizovali päť 20 hodinových podujatí PV. Hoci všetky semináre boli k problematike ľudských práv, prevládali semináre s tematikou holokaustu, diskriminácie a tolerancie a práv detí. 
Za sledované obdobie sa uskutočnilo viacero tematických podujatí, pričom celkový počet seminárov bol vyšší, pretože niektoré podujatia boli viacdňové (každý deň sa pracovalo s inou témou: tolerancia, predsudky, stereotypy, násilie, šikana, multikultúra, výchova k ochrane životného prostredia, utečenci, práva a povinnosti detí). Jedna problematika (aplikácia práv detí do etickej výchovy na I. stupni a do práce učiteliek materských škôl) sa opakovala pre viaceré skupiny. Na podujatiach si učitelia okrem odborného pohľadu na problematiku mohli „zažiť používanie adekvátnych interaktívnych vyučovacích a výchovných metód, ktoré vedú k interiorizácii ľudských práv. “

Úloha 1.3.B:
V pregraduálnej a postgraduálnej príprave učiteľov zamerať cielenú pozornosť na získavanie a rozvoj zručností v interaktívnych, zážitkových a projektových metódach, aby boli schopní pri práci s deťmi reálne aplikovať získané poznatky o ľudských právach a vytvárať demokratické prostredie na ich aplikáciu. Pilotne overiť vzdelávací modul s týmto zameraním. 

Termín: 2007 
Zodpovední: MŠ SR 
Finančné zabezpečenie: z rozpočtovej kapitoly MŠ SR

Stav: Úloha je čiastočne splnená. 

Plnenie:
V nadväznosti na plnenie prechádzajúcich úloh v bode 1.3.A realizovali metodicko – pedagogické centrá v SR vzdelávacie aktivity podľa personálnych podmienok a finančných možností, ktorých súčasťou boli praktické prezentácie rozvoja zručností v interaktívnych, zážitkových a projektových metódach. 

Úloha 1.3.C: 
Pripraviť dostatočný počet pedagógov vyučujúcich v rómskom jazyku. 

Termín: 2007
Zodpovední: MŠ SR 
Finančné zabezpečenie: z rozpočtovej kapitoly MŠ SR

Stav: Úloha sa priebežne plní. 

Plnenie:
Dočasné vyrovnávacie opatrenia s cieľom pripraviť dostatočný počet pedagógov vyučujúcich v rómskom jazyku schválilo Ministerstvo školstva Slovenskej republiky pod číslom CD-2004-7613/14980-1:097 zo dňa 28. 06. 2004 ako dočasné vyrovnávacie opatrenia na prípravu pedagógov vyučujúcich v rómskom jazyku na základe úlohy C. 29 uznesenia vlády SR č. 278/2003. Návrh dočasných vyrovnávacích opatrení predpokladá realizáciu takých krokov, aby sa v časovom horizonte 8 až 10 rokov vytvorili legislatívne, organizačné, personálne, materiálno - technické i finančné podmienky, ktoré čiastočne nahradia kvalifikačnú prípravu kvalifikovaných pedagogických pracovníkov v rómskom jazyku i doplnkových kompetencií (znalosť literatúry, kultúry, histórie a pod. do čias, kedy bude otvorené akreditované vysokoškolské (bakalárske, magisterské) štúdium. 
Dočasné opatrenia stanovili realizovať tri typy pilotných vzdelávacích projektov:
1.	Rozširujúce štúdium „Príprava učiteľov rómskeho jazyka a literatúry základných a stredných škôl“ - pilotný projekt. Úlohou pilotného štúdia bolo pripraviť dostatočný počet lektorov rómskeho jazyka a literatúry, ktorí budú školiť budúcich učiteľov rómskeho jazyka a literatúry. V priebehu rokov 2004 – 2006 frekventanti absolvovali počas 8 semestrov 731 vyučovacích hodín v rámci prednášok, seminárov, cvičení, praxe v teréne a dištančného štúdia. Vo februári 2005 sa konali komisionálne skúšky, ktorých súčasťou bola aj písomná práca. Úspešní absolventi získali spôsobilosť na vyučovanie predmetu rómsky jazyk a literatúra na prechodné obdobie, resp. špecializáciu na výskumnú činnosť v predmete rómsky jazyk a literatúra na prechodné obdobie. V roku 2007 títo pedagógovia vyučovali rómsky jazyk v rámci overovania projektu „Experimentálna verifikácia efektívnosti kurikula rómskeho jazyka a literatúry v základných a stredných školách“. 
2.	Špecializačné inovačné štúdium „Jazyková príprava učiteľov rómskeho jazyka materskej školy“. 
3.	Špecializačné inovačné štúdium „Základy konverzácie v rómskom jazyku“. 

Úloha 1.3.D:
Zabezpečiť permanentnú pregraduálnu a postgraduálnu multietnickú a multikultúrnu prípravu učiteľov. V pregraduálnej a postgraduálnej príprave učiteľov zamerať cielenú pozornosť na získavanie a rozvoj zručností v interaktívnych, zážitkových a projektových metódach, aby boli schopní pri práci s deťmi reálne aplikovať získané poznatky o ľudských právach a vytvárať demokratické prostredie na ich aplikáciu. Pilotne overiť vzdelávací modul s týmto zameraním. 

Termín: úloha stála
Zodpovední: MŠ SR 
Finančné zabezpečenie: z rozpočtovej kapitoly MŠ SR

Stav: Úloha sa priebežne plní. 

Plnenie:
Úloha sa pribežne plní v súčinnosti s plnením úloh 1.3.A a 1.3.B. 
V súvislosti s pilotným overovaním vzdelávacieho modulu v zmysle uvedených bodov bola ponechaná autonómnosť jednotlivých vzdelávacích aktivít MPC podľa potrieb lokalít, s tým že v roku 2008 sa spracuje analýza s následným návrhom riešenia. 
Štátny inštitút odborného vzdelávania v procese inovácie obsahu pedagogickej dokumentácie študijného odboru 7661 6 (sociálno - výchovný pracovník) bola problematika ľudských práv zapracovaná v povinných odborných predmetoch pedagogika, sociálno - právna ochrana, právna náuka. Do učebného plánu bol zaradený predmet multikultúrne spolužitie ako voliteľný odborný predmet. 
Pedagogická dokumentácia tohto študijného odboru so zapracovanými dokumentmi týkajúcich sa ľudských práv bola schválená Ministerstvom školstva Slovenskej republiky a od 1. septembra 2007 prebieha výučba podľa nej. 

Úloha 1.3.F: 
Nadácia Katedra zrealizuje v roku 2007 projekt „Tolerancia – tréning trénerov - interaktívny zážitkový tréning pre pedagógov základných škôl“. Cieľom programu nadväzuje na predchádzajúci rok, vzdelávaním pedagógov k tolerancii a šírením idey tolerancie a znášanlivosti a sústreďuje sa na základné školy. 

Termín: 2007 
Zodpovední: Nadácia Katedra
Predpokladané finančné zabezpečenie: 120 000,- Sk

Stav: Úloha je nesplnená. 

Zdôvodnenie:
Na základe uznesenia vlády SR č. 157/2007 zo dňa 28. februára 2006 podliehal výber projektov na realizáciu akčného plánu v roku 2007 jednotným systémom výberu a hodnotenia projektov formou verejnej výzvy na predkladanie projektov. Nadácia Katedra na zverejnenú výzvu nereagovala a nezúčastnila sa tak procesu výberu projektov. Z toho dôvodu projekt nebol podporený zo strany Úradu vlády SR a nerealizoval sa v rámci akčného plánu. 

Úloha 1.3.G: 
Občianske združenie Občan a demokracia zrealizuje projekt „Diskriminácia v sociálnoprávnom kontexte – interaktívne a participatívne vzdelávanie učiteľov stredných škôl a pedagógov diagnostických centier a reedukačných domovov“. 
Cieľom projektu je napomôcť učiteľom a učiteľkám na stredných školách a pedagógom a pedagogičkám v diagnostických centrách a reedukačných domovoch získavať relevantné informácie týkajúce sa sociálnoprávnych aspektov súvisiacich s diskrimináciou a relevantné zručnosti súvisiace s predchádzaním a bojom proti diskriminácii a zvyšovať ich citlivosť k tomuto javu, a to najmä prostredníctvom realizácie vzdelávacích aktivít. 

Termín: 2006, 2007, 2008 
Zodpovední: Občan a demokracia
Finančné zabezpečenie: 99. 700,- Sk
Predpokladané finančné zabezpečenie na roky 2007 a 2008 : 99. 700,- Sk každoročne

Stav: Úloha je nesplnená. 

Zdôvodnenie:
Na základe uznesenia vlády SR č. 157/2007 zo dňa 28. februára 2006 podliehal výber projektov na realizáciu akčného plánu v roku 2007 jednotným systémom výberu a hodnotenia projektov formou verejnej výzvy na predkladanie projektov. OZ Občan a demokracia na zverejnenú výzvu nereagovalo a nezúčastnilo sa tak procesu výberu projektov. Z toho dôvodu projekt nebol podporený zo strany Úradu vlády SR a nerealizoval sa v rámci akčného plánu. 

1.4 Systematické vzdelávanie príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha: 
V rámci celoživotného vzdelávania odborného personálu MS SR a Zboru väzenskej a justičnej stráže sa zapracuje do odborno – zdokonaľovacieho školenia personálu na jednotlivých ústavov zboru a do vzdelávania manažmentu zboru problematika predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a v spolupráci s občianskymi združeniami sa bude pokračovať vo výcvikových aktivitách v oblasti ochrany ľudských práv na jednotlivých profesijných úrovniach. 

Termín: 2006 - 2008
Zodpovední: MS SR, Zbor väzenskej a justičnej stráže
Finančné zabezpečenie: z rozpočtovej kapitoly MS SR

Stav: Úloha sa priebežne plní. 

Plnenie:
V rámci prípravy personálu boli v roku 2007 realizované školenia a vzdelávanie k predmetnej problematike v takomto rozsahu:

Základné odborné vzdelávanie pre 158 frekventantov:
•	postavenie národnostných menšín a etnických skupín na Slovensku v rozsahu 9 vyučovacích hodín,
•	problematika diskriminácie, rasizmu, xenofóbie, antisemitizmu a ostatných prejavov intolerancie v rozsahu 9 vyučovacích hodín,
•	história a špecifiká rómskej národnostnej menšiny v rozsahu 9 vyučovacích hodín. 

Špecializované odborné vzdelávanie I/1b pre 46 frekventantov:
•	postavenie národnostných menšín a etnických skupín na Slovensku v rozsahu 8 vyučovacích hodín,
•	história a špecifiká rómskej národnostnej menšiny v rozsahu 8 vyučovacích hodín,
•	problematika diskriminácie, rasizmu, xenofóbie, antisemitizmu a ostatných prejavov intolerancie v rozsahu 8 vyučovacích hodín. 
•	špecifiká zaobchádzania s odsúdenými rómskej národnostnej menšiny v rozsahu 8 vyučovacích hodín. 

Špecializované odborné vzdelávanie II/2b pre 57 frekventantov:
•	uplatňovanie foriem a metód zaobchádzania s väznenými osobami rómskej národnostnej menšiny v rozsahu 4 vyučovacích hodín. 

Špecializované odborné vzdelávanie III pre 52 frekventantov:
•	postavenie národnostných menšín a etnických skupín na Slovensku v rozsahu 4 vyučovacích hodín,
•	história a špecifiká rómskej národnostnej menšiny v rozsahu 4 vyučovacích hodín,
•	špecifiká zaobchádzania s odsúdenými rómskej národnostnej menšiny v rozsahu 4 vyučovacích hodín. 

Sociálno–psychologický výcvik pre 211 frekventantov
•	vyučovanie zážitkovou formou. 

Pre spoluprácu s občianskymi združeniami neboli v rozpočte vyčlenené potrebné finančné prostriedky na zabezpečenie výcvikových aktivít a preto úloha nebola plnená. 

Úloha doplnená v roku 2007 v rámci dodatku o aktualizácii akčného plánu: 
Generálne riaditeľstvo Zboru väzenskej a justičnej stráže plánuje v roku 2007 zorganizovať v zmysle Koncepcie vzdelávania príslušníkov Zboru väzenskej a justičnej stráže a zamestnancov Zboru väzenskej a justičnej stráže na roky 2004 – 2015 (ďalej len „koncepcia vzdelávania“) odborné semináre z oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Termín: 2007
Zodpovední: MS SR, Generálne riaditeľstvo Zboru väzenskej a justičnej stráže
Finančné zabezpečenie: z rozpočtovej kapitoly MS SR

Stav: Úloha je nesplnená. 

Zdôvodnenie:
Odborné semináre sa neuskutočnili z dôvodu nevyčlenenia potrebných finančných prostriedkov z rozpočtu na zabezpečenie výcvikových aktivít. 

1.5 Systematické vzdelávanie sudcov, justičných čakateľov a prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha: 
Od 1. septembra 2004 začala vykonávať činnosť Justičná akadémia (zriadená zákonom č. 548/2003 Z. z. ) – vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva vzdelávanie justičných čakateľov na súdoch, právnych čakateľov na prokuratúre, sudcov, prokurátorov a súdnych úradníkov (súdnych tajomníkov, vyšších súdnych úradníkov a probačných a mediačných úradníkov). 
Justičná akadémia bude v rokoch 2006 – 2008 realizovať semináre a prednášky zamerané predovšetkým na aktuálnu problematiku ochrany ľudských práv, azylové právo, rasovo motivovanú trestnú činnosť a problematiku diskriminácie v širšom kontexte pri prednáškach z oblasti psychológie. 
V rámci akademického plánu na I. polrok 2006 budú uskutočnené v Inštitúte vzdelávania Ministerstva spravodlivosti SR v Omšení viaceré semináre, ktoré sa budú dotýkať predmetnej problematiky. 
V rámci systematického vzdelávania v oblasti ľudských práv bude v súčinnosti s kanceláriou zástupcu pred ESĽP uskutočnených 6 seminárov venovaných témam trestného a netrestného úseku. 
V súčinnosti s CEPou bude realizovaný seminár na tému „Diskriminácia: právne a psychologické aspekty. “ Ďalšie semináre budú realizované akadémiou v rámci projektu TWL 2004, v ktorom jej partnerom je Nemecko. 

Termín: 2006 - 2008
Zodpovední: MS SR, Justičná akadémia
Finančné zabezpečenie: z rozpočtovej kapitoly MS SR

Stav: Úloha sa priebežne plní. 

Plnenie:
Justičná akadémia v roku 2007 realizovala vzdelávacie aktivity podľa akademického plánu schváleného Radou Justičnej akadémie v súlade s obsahovou náplňou vzdelávania sudcov a prokurátorov určenou Súdnou radou (§ 7 písm. e/ zákona č. 548/2003 Z. z o Justičnej akadémii v znení neskorších predpisov). 
Justičná akadémia ako subjekt, ktorého hlavným poslaním je vzdelávanie sudcov, prokurátorov a súdnych úradníkov, t. j. osôb, ktoré sa ako súčasť justičného systému SR denne podieľajú na zabezpečení a výkone spravodlivosti, sa v rámci svojich aktivít permanentne venuje otázke dodržiavania základných ľudských práv a slobôd a to či už v rámci aktivít spadajúcich do oblasti kultivácie osobnosti sudcu a prokurátora, ako aj v rámci odborných seminárov, ktorých témy vo väčšine prípadov viac či menej súvisia aj s problematikou dodržiavania základných ľudských práv a slobôd, resp. zákonného zásahu do týchto práv a slobôd, v súvislosti s konaním orgánov verejnej, resp. súdnej moci. 

V rámci twiningového projektu realizovaného v spolupráci s francúzskou organizáciou ACOJURIS a Ministerstvom spravodlivosti SR pod názvom „Podpora založenia Justičnej akadémie" sa téme diskriminácie, rovnosti a zakotvenia týchto inštitútov v slovenskom i európskom práve venovali nasledovné semináre konané v Inštitúte vzdelávania Ministerstva spravodlivosti SR v Omšení vo francúzskom, resp. v nemeckom jazyku:
•	„Prax a rozhodnutia podľa Európskeho dohovoru na ochranu ľudských práv a základných slobôd – porovnanie rozhodnutí Európskeho súdu pre ľudské práva a Súdneho dvora Európskych spoločenstiev", v dňoch 15. - 17. októbra 2007 (lektormi boli francúzski experti Anne-Francoise Tissier a Marie-Gabriele Merloz) a 6. - 8. novembra 2007 (lektormi boli nemeckí experti Hannes Tretter a Bernhard Painz). 

Oba uvedené semináre sa venovali, okrem iného, aj problematike judikatúry oboch súdov v oblastiach práva na spravodlivý súd (nezávislosť, nestrannosť, rovnosť), práva na rovnosť pred zákonom a ochranu pred rôznymi formami diskriminácie (sexuálna, rasová, ekonomická, xenofóbia. . . ), práva na slobodu myslenia, svedomia a náboženského vyznania, práva na zmenu náboženstva alebo vierovyznania, práva zúčastňovať sa bohoslužieb, vyučovať, praktikovať a svätiť a pod. 
Účastníkmi oboch seminárov boli sudcovia, prokurátori a vyšší súdni úradníci. Semináre boli účastníkmi hodnotené veľmi pozitívne. 

•	„Ústavné právo“, v dňoch 26. - 27. novembra 2007
Seminár bol určený pre sudcov a prokurátorov, vyšších súdnych úradníkov a právnych čakateľov prokuratúry. Lektormi seminára boli prof. JUDr. Ján Svák CSc. , generálny riaditeľ sekcie edikčných činností Ministerstva spravodlivosti SR, JUDr. Milan Ľalík, sudca Ústavného súdu SR a prof. JUDr. Milan Klíma, CSc. , vedúci katedry ústavného práva a prodekan Právnickej fakulty Západočeskej univerzity v Plzni. Okrem problematiky práva na súdnu a inú právnu ochranu sa analyzovala judikatúra Ústavného súdu SR v súvislosti s čl. 12 ods. 1 a 2 Ústavy SR (pozitívna a negatívna diskriminácia, princíp rovnosti). Pozornosť sa venovala aj nálezu Ústavného súdu SR v súvislosti s § 8 ods. 8 zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). 

•	„Judikatúra ESĽP“, v dňoch 12. - 13. apríla 2007 
Lektormi podujatia boli JUDr. Ján Šikuta, sudca ESĽP a JUDr. Alena Poláčková, PhD. , externá členka pedagogického zboru Justičnej akadémie. Cieľovou skupinou seminára boli sudcovia a prokurátori pôsobiaci na všetkých stupňoch. 

•	„Trendy a dopad rozhodovania európskych súdov na národnú judikatúru – vybrané problémy“, v dňoch 30. - 31. mája 2007 
Lektormi podujatia boli Mgr. Juraj Čorba, zástupca SR pred súdmi Európskych spoločenstiev, Mgr. Zuzana Dlugošová, advokátka a Mgr. Eva Kováčechová, advokátka. Cieľovou skupinou seminára boli sudcovia krajských súdov a sudcovia Najvyššieho súdu SR. 

•	„Odhaľovanie a realizácia trestných činov proti ľudskosti so zameraním na xenofóbiu a rasizmus“, v dňoch 29. - 30. novembra 2007 
Cieľovou skupinou seminára boli sudcovia okresných a krajských súdov a prokurátori okresných a krajských prokuratúr. Podujatia sa zúčastnilo 17 účastníkov – prokurátorov okresných a krajských prokuratúr. Lektormi seminára boli JUDr. Róbert Vlachovský, prokurátor trestného odboru Generálnej prokuratúry SR, npor. Mgr. Roman Záň a Mgr. Ria Žvachová, príslušníci oddelenia všeobecnej kriminality, Úradu justičnej a kriminálnej polície Prezídia PZ, JUDr. Daniel Milo, predseda občianskeho združenia Ľudia proti rasizmu a Doc. JUDr. PhDr. Miroslav Mareš, Masarykova univerzita Brno, Fakulta sociálnych štúdií. 

Problematike zákazu diskriminácie sa venovali aj semináre z pracovného práva ako aj ďalšie semináre k právu EÚ a to najmä semináre organizované v súčinnosti s občianskym združením EUROIURIS v rámci projektu ESF s názvom: „Aplikácia komunitárneho práva a náhrada škody" pre sudcov a vyšších súdnych úradníkov uskutočnené v Justičnej akadémii v Pezinku v dňoch 7. 5. 2007, 21. 5. 2007, 11. 6. 2007 (lektori JUDr. Ing. Michael Siman, DEA, výskumný pracovník medzinárodných vzťahov a aproximácie práva Právnickej fakulty UK Bratislava a JUDr. Mgr. Miroslav Slašťan, PhD. , odborný asistent katedry ústavného práva Právnickej fakulty Univerzity M. Bela v Banskej Bystrici, stály člen pedagogického zboru Justičnej akadémie) a to najmä v súvislosti s transpozíciou a aplikáciou smernice Rady 2000/43/ES z 29. júna 2000, ktorou sa ustanovuje zásada rovnakého zaobchádzania medzi osobami bez ohľadu na ich rasový alebo etnický pôvod, smernice Rady 2000/78/ES z 27. novembra 2000, ktorou sa ustanovuje všeobecný rámec pre rovnaké zaobchádzanie v zamestnaní a povolaní a smernice Rady 96/97/ES z 20. decembra 1996, ktorá mení a dopĺňa smernicu 86/378/EHS o uplatňovaní zásady rovnakého zaobchádzania s mužmi a ženami v zamestnaneckých systémoch sociálneho zabezpečenia. 

Rada Justičnej akadémie schválila na svojom zasadnutí dňa 14. januára 2008 akademický plán vzdelávania Justičnej akadémie na rok 2008 (marec – december), v ktorom sa nachádzajú viaceré podujatia, ktoré viac či menej obsahujú témy, resp. podtémy súvisiace s obsahom akčného plánu. 
Reálna podoba programu jednotlivých podujatí, ktorých základná špecifikácia je k dispozícii na internetovej stránke Justičnej akadémie, sa koncipuje až po dojednaní konkrétnych lektorov seminára aj podľa ich predstavy o obsahu jednotlivých prednášok, čo sa deje spravidla cca. 5 - 6 týždňov pred každým seminárom. V súčasnom období okrem akcie č. 130 (ide o opakovanie seminára pod názvom: „Odhaľovanie a realizácia trestných činov proti ľudskosti so zameraním na xenofóbiu a rasizmus. “ z roku 2007), nie je možné presnejšie určiť, ktoré z pripravovaných podujatí Justičnej akadémie (najmä z oblasti ústavného a európskeho práva) budú obsahovať témy, resp. podtémy spadajúce do rámca akčného plánu. 

Úloha doplnená v roku 2007 v rámci dodatku o aktualizácii akčného plánu: 
Generálna prokuratúra SR zrealizuje seminár o ochrane ľudských práv, boji proti rasizmu a všetkým prejavom intolerancie, na ktorom sa zúčastnia vybraní prokurátori okresných a krajských prokuratúr. Cieľom seminára bude zvýšenie dostatočných vedomostí v oblasti diskriminácie a prejavom intolerancie s výhľadom dôslednejšie bojovať voči týmto nežiaducim fenoménom. Okrem toho sa GP SR zaväzuje usmerňovať vybraných prokurátorov k účasti na rôznych seminároch a školeniach o ľudských právach v zmysle akčného plánu, ktoré sa budú v priebehu roka realizovať. 

Termín: november 2007
Zodpovední: GP SR
Finančné zabezpečenie: z rozpočtovej kapitoly GP SR

Stav: Úloha je splnená. 

Plnenie:
Trestným činom s touto problematikou je naďalej venovaná osobitná pozornosť. Generálna prokuratúra vedie stálu presnú evidenciu v rámci nariadenej povinnosti vo vzťahu k podriadeným okresným a krajským prokuratúram. Listom zo dňa 19. 12. 2006 bol informovaný podpredseda vlády Slovenskej republiky Dušan Čaplovič o nominácii prokurátora trestného odboru generálnej prokuratúry JUDr. Róberta Vlachovského do medzirezortnej pracovnej skupiny, zameranej na realizáciu predmetného akčného plánu. 

Generálna prokuratúra priebežne usmerňuje podriadených prokurátorov, aby sa nimi vybraní prokurátori zúčastňovali v obvodoch ich pôsobnosti seminárov a školení so zameraním na problematiku dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Poverený prokurátor sa v priebehu roku 2007 zúčastňoval seminárov a školení, ktoré boli organizované jednotlivými policajnými súčasťami. V priebehu roka 2007 sa poverený prokurátor stretol i s jedným so zástupcov mimovládnej organizácie (Ľudia proti rasizmu) a prerokoval s ním problémy, ktoré sa vyskytujú v ich činnosti. 

Poverený prokurátor generálnej prokuratúry JUDr. Róbert Vlachovský organizačne pripravil a zorganizoval pre Justičnú akadémiu v dňoch 29. - 30. 11. 2007 seminár s vybranými prokurátormi k posudzovanej problematike, kde boli rozoberané konkrétne problémy súvisiace s dozorovou činnosťou a oprávneniami prokurátorov v prípravnom konaní a v konaní pred súdmi. Na uvedenom podujatí sa zúčastnil a s príspevkom vystúpil aj JUDr. Daniel Milo (v tom čase predseda občianskeho združenia Ľudia proti rasizmu), ďalej súdny znalec a odborník na extrémizmus a rasovú neznášanlivosť z Masarykovej univerzity v Brne Doc. PhDr. Miroslav Mareš CSc. , ako aj pracovníci z Prezídia Policajného zboru. 

JUDr. Robert Vlachovský bol v septembri 2007 nominovaný za člena medzirezortnej integrovanej skupiny odborníkov zriadenej pri Prezídiu policajného zboru ako poradný, koordinačný a iniciatívny orgán ministra vnútra SR na elimináciu extrémizmu a rasovo motivovanej trestnej činnosti, pričom už tri krát sa zúčastnil jej rokovania. 

Úloha doplnená v roku 2007 v rámci dodatku o aktualizácii akčného plánu: 
V priebehu roka bude v rámci plánu vzdelávania z Európskeho a slovenského práva“ uskutočnený cyklus prednášok na tému: ,,Ochrana ľudských práv v EÚ“ s obsahovým zameraním na:
•	Judikatúru súdneho dvora v oblasti ochrany ĽP,
•	Vzťah súdnych rozhodnutí SD a Európskeho súdu pre ĽP,
•	Zmluvu o Ústave pre Európu a perspektívny plán EÚ. 
V rámci tohto cyklu prednášok z oblasti trestného práva budú realizované prednášky na tému Európske skutkové podstaty trestných činov obchodovania s ľuďmi, obchodovania s drogami, detskú pornografiu a pod. 
Prednášky budú uskutočnené na Najvyššom súde SR pre sudcov Najvyššieho súdu SR. 

Termín: 2007
Zodpovední: MS SR, Justičná akadémia
Finančné zabezpečenie: z rozpočtovej kapitoly MS SR

Stav: Úloha je nesplnená. 

Zdôvodnenie:
Justičná akadémia realizovala v roku 2007 niekoľko seminárov pre sudcov, prokurátorov a súdnych úradníkov, ktoré však boli primárne jazykovo zamerané a nemožno ich považovať za súčasť plnenia úlohy v zmysle jej znenia. Hlavný cieľ úlohy je týmto nenaplnený. 
Predmetné semináre sa uskutočnili vo francúzskom a nemeckom jazyku v Omšení v dňoch 15. - 17. 10. 2007 a 6. - 8. 11. 2007. Téma seminárov bola: „Prax a rozhodnutia podľa Dohovoru na ochranu ľudských práv a základných ľudských slobôd – porovnanie judikatúry Európskeho súdneho dvora s judikatúrou ESĽP. 

Úloha doplnená v roku 2007 v rámci dodatku o aktualizácii akčného plánu: 
Uskutoční sa prednáška z oblasti ústavného práva so zameraním na ochranu ľudských práv. Prednáška sa plánuje uskutočniť v súčinnosti s Ústavným súdom SR a Slovenským národným strediskom pre ľudské práva. Prednáška je plánovaná spoločne pre sudcov a prokurátorov v Inštitúte vzdelávania MS SR v Omšení. 

Termín: jún 2007
Zodpovední: MS SR, Justičná akadémia
Finančné zabezpečenie: z rozpočtovej kapitoly MS SR

Stav: Úloha je splnená. 

Plnenie:
Úloha sa sčasti prekrýva s plnením úlohy 1. 5. Predmetná prednáška bola realizovaná v rámci seminára „Ústavné právo“, ktorý sa uskutočnil v dňoch 26. – 27. novembra 2007. 

Úloha doplnená v roku 2007 v rámci dodatku o aktualizácii akčného plánu: 
Z oblasti trestného práva budú uskutočnené v Inštitúte vzdelávania Ministerstva spravodlivosti Slovenskej republiky v Omšení prednášky so zameraním na aktuálne problémy rekodifikovaného Trestného zákona a Trestného poriadku. 

Termín: 2007
Zodpovední: MS SR, Justičná akadémia
Finančné zabezpečenie: z rozpočtovej kapitoly MS SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

Úloha doplnená v roku 2007 v rámci dodatku o aktualizácii akčného plánu: 
V súčinnosti s Euroiurisom sa v I. polroku 2007 uskutočnia semináre pre sudcov na tému: ,,Aplikácia ustanovení Dohovoru o ochrane ľudských práv a základných slobôd v práci sudcu“. Osobitne bude seminár zameraný na trestnoprávne aspekty a občianskoprávne aspekty. 

Termín: 2007
Zodpovední: MS SR, Justičná akadémia
Finančné zabezpečenie: z rozpočtovej kapitoly MS SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

1.6. Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha 1.6.A: 
Ministerstvo zdravotníctva SR (ďalej len „MZ SR“) v spolupráci so Slovenskou zdravotníckou univerzitou („ďalej len „SZU“) bude v rokoch 2006 –2008 pokračovať v systematických vzdelávacích aktivitách pre zdravotníckych pracovníkov, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. SZU zaradí problematiku rovnosti v zdraví do postgraduálneho vzdelávania zdravotníckych pracovníkov, pregraduálneho štúdia verejného zdravotníctva a ošetrovateľstva. Tematika predchádzania diskriminácie bude zaradená do námetov pre diplomové a dizertačné práce. 

Termín: 2006 - 2008
Zodpovední: MZ SR, SZU
Finančné zabezpečenie: z rozpočtovej kapitoly MZ SR

Stav: Úloha sa priebežne plní. 

Plnenie:
V rámci vzdelávacích aktivít SZU boli vydané učebné texty, v ktorých je spracovaná problematika ochrany a podpory zdravia rómskej komunity. Autorom samostatnej kapitoly, ktorá sa tejto problematiky dotýka je doc. MUDr. Ivan Bartošovič, PhD. 
•	L. Hegyi a kol.: Základy sociálnej práce pre verejné zdravotníctvo (Bratislava:HERBA,2005). 

V rámci pedagogických úloh Katedry prevencie a komunitnej medicíny FVZ SZU sa v bakalárskom študijnom programe vyučuje problematika práce v rómskych komunitách so zameraním na zabránenie diskriminácie pri prevencii chorôb a ochrane zdravia. 

V rámci bakalárskeho štúdia a štúdia MPH na Katedre výchovy k zdraviu a medicínskej pedagogiky sa v predmete Sociálna práca naďalej vyučuje problematika sociálnych determinantov zdravia a prevencie chorôb v rómskej populácii. Téma diskriminácie sa vyučuje taktiež v programe Master of Public Health v rámci predmetu Starostlivosť o starších ľudí a je zaradená aj do učebných osnov Katedry medicínskej etiky. 

Téma práv pacientov sa vyučuje najmä pod gestorstvom Katedry medicínskeho práva. No táto tematika je predmetom prednášok aj na Fakulte verejného zdravotníctva, Fakulte ošetrovateľstva a zdravotníckych odborných štúdií a na Fakulte zdravotníckych špecializačných štúdií SZU v Bratislave. 

Rómska problematika sa stala námetom pre vypracovanie viacerých bakalárskych záverečných prác a magisterských diplomových prác na FVZ SZU. Taktiež bola témou viacerých písomných prác k špecializačnej skúške na Katedre výchovy k zdraviu a medicínskej pedagogiky FVZ SZU: 
•	Z. Foltánová: Možnosti výchovy k zdraviu pri zabezpečení zdravia rodiny s osobitným zreteľom na rómsku populáciu. 
•	Z. Kováčová: Úlohy a možnosti zdravotnej výchovy u rómskych detí. 
•	M. Václavová: Úmrtnosť rómskej populácie v spádovom regióne RÚVZ so sídlom v Poprade a možnosti jej ovplyvnenia. 
Témou doktorandského štúdia PhDr. Silvie Žultákovej je problematika výchovy k zdraviu tehotných rómskych žien a skúmanie možností znižovania perinatálnych rizík. 

Úloha 1.6.C: 
MZ SR v spolupráci so SZU a profesijnými organizáciami (napr. Asociáciou súkromných lekárov) plánuje uskutočniť tematické školenie pre lekárov prvého kontaktu zdravotníckeho personálu o informovanom súhlase (v nadväznosti na obvinenia z údajných sterilizácií rómskych žien), možnostiach prevencie priamej a nepriamej diskriminácie pri poskytovaní zdravotnej starostlivosti v ambulantných a lôžkových zdravotníckych zariadeniach. Súčasne sa plánuje vypracovanie dokumentov na zabezpečenie informovaného súhlasu pre lekárov v prihraničných oblastiach a regiónoch, v ktorých je vyššie zastúpenie národnostných menšín v slovenskom jazyku a v jazykoch národnostných menšín. Vzhľadom na narastajúci počet migrantov a utečencov, MZ SR plánuje vypracovať návrh týchto dokumentov aj v anglickom, prípadne v inom jazyku. 

Termín: 2006 - 2008
Zodpovední: MZ SR, profesné organizácie
Finančné zabezpečenie: z rozpočtovej kapitoly MZ SR

Stav: Úloha sa neplní. 

Zdôvodnenie:
V predložených podkladoch k plneniu úloh akčného plánu od príslušného subjektu vyhodnotenie o realizácii tejto úlohy absentovalo. 

Úloha 1.6.E: 
SZÚ bude organizovať školiace akcie pre rómskych asistentov v problematike výchovy k zdraviu tehotných rómskych žien predovšetkým v regiónoch s vysokým zastúpením rómskej populácie. 

Termín: 2007
Zodpovední: SZU
Predpokladané finančné zabezpečenie: 250 000,- Sk

Stav: Úloha je nesplnená. 

Zdôvodnenie:
Na základe uznesenia vlády SR č. 157/2007 zo dňa 28. februára 2006 podliehal výber projektov na realizáciu akčného plánu v roku 2007 jednotným systémom výberu a hodnotenia projektov formou verejnej výzvy na predkladanie projektov. SZU predložila projekt, ktorý podľa hodnotiacej komisie nedostatočne spĺňal kvalitatívne kritériá v porovnaní s ďalšími projektmi. Z toho dôvodu projekt nebol podporený zo strany Úradu vlády SR a nerealizoval sa v rámci akčného plánu. 

Úloha 1.6.F: 
Pre poslucháčov SZU budú vypracované, vytlačené a distribuované učebné texty z odboru Komunitná medicína, problematika diskriminácie sa zaradí pre študentov I. a II. stupňa verejného zdravotníctva a ošetrovateľstva SZU do predmetov pregraduálneho štúdia verejného zdravotníctva a ošetrovateľstva a do predmetu štúdia Master of Public Health. 

Termín: 2006 – 2008
Zodpovední: SZU
Finančné zabezpečenie: SZU

Stav: Úloha sa priebežne plní. 

Plnenie:
Úloha sa sčasti prekrýva s plnením úlohy 1.6.A a dostatočne sa plní. 

1.7 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha: 
Ministerstvo práce, sociálnych vecí a rodiny SR (ďalej len MPSVR SR) bude zabezpečovať systematické (cyklické) vzdelávanie zamestnancov pôsobiacich v štátnej správe a zamestnancov pri výkone práce vo verejnom záujme, pracujúcich na úradoch práce, sociálnych vecí a rodiny ako aj v zariadeniach sociálnych služieb v oblastiach predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v súlade s prijatým zákonom č. 365/2004 Z. z o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov („antidiskriminačný zákon“). Cieľom projektu je vyškolenie lektorského tímu, zabezpečenie vedomostí v danej oblasti a budovanie lektorských zručností, komunikačných predpokladov, príprava modelových situácií a riešenia týchto situácií. 

Termín: 2006 - 2008
Zodpovední: MPSVR SR
Finančné zabezpečenie: z rozpočtovej kapitoly MPSVR SR

Stav: Úloha sa priebežne plní. 

Plnenie:
Úloha sa sčasti prekrýva s plnením úlohy 5.2.A. Napriek tomu je potrebné uviesť, že plnenie úlohy nie je dostatočné. Je nevyhnutné v ďalších rokoch zvýšiť a skvalitniť proces systematického vzdelávania týchto profesných skupín. Uvedená požiadavka bude prednesená aj na najbližších rokovaniach medzirezortnej pracovnej skupiny na realizáciu akčného plánu, od ktorého sa očakáva, okrem tvorby návrhu akčného plánu na ďalšie roky, aj výrazný posun v riešení problematiky akčného plánu, vyššia zaangažovanosť a iniciatíva jednotlivých rezortov v napĺňaní priorít a cieľov akčného plánu. 

1.8 Systematické vzdelávanie zamestnancov v štátnej správe a zamestnancov pri výkone práce vo verejnom záujme a zamestnancov územnej samosprávy v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha 1.8.A: 
Úrad pre štátnu službu (ďalej len „ÚPŠS“) zabezpečí systematické vzdelávanie štátnych zamestnancov, ktorí pri výkone svojho povolania majú vplyv na predchádzanie všetkým formám diskriminácie a vzdelávanie a mienkotvornú činnosť zamestnancov v štátnej správe pre počet štátnych zamestnancov závislý od množstva finančných prostriedkov v rozpočtovej kapitole ÚPŠS. 

Termín: 2006 - 2008
Zodpovední: ÚPŠS
Finančné zabezpečenie: z rozpočtovej kapitoly ÚPŠS

Stav: Úloha je nesplnená. 

Zdôvodnenie:
Úlohu nebolo možné splniť z dôvodu zrušenia inštitúcie zákonom č. 231/2006 Z. z. . 

Úloha 1.8.B: 
Ministerstvo kultúry SR (ďalej len „MK SR“) zabezpečí systematické vzdelávanie príslušníkov profesijných skupín v oblasti kultúry, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Termín: 2006 - 2008
Zodpovední: MK SR
Finančné zabezpečenie: z rozpočtovej kapitoly MK SR

Stav: Úloha sa priebežne plní. 

Plnenie:
MK SR plnilo úlohu prostredníctvom Národného osvetového centra (NOC). NOC v roku 2007 na metodických poradách prezentovalo pracovníkom regionálnych osvetových stredísk nové úlohy v oblasti ľudských práv, upozorňovalo na naliehavosť a aktuálnosť problematiky boja proti rasizmu, xenofóbii diskriminácii a intolerancii a to pri plánovaní a realizácii ich podujatí, ako aj potrebu väčšej a účinnejšej propagácie niektorých významných výročí, napríklad Medzinárodného dňa bez násilia (4. apríla), či Medzinárodného dňa Rómov (8. apríla). Pracovníci NOC s týmto zámerom realizovali aj konzultačno - poradenské a metodické aktivity (pokyny, usmernenia, inštruktáže). 

NOC realizovalo úlohy v oblasti vzdelávania pracovníkov kultúry prostredníctvom výskumného projektu Spôsoby trávenia voľného času v súvislosti so sebahodnotením mládeže a postojmi k extrémizmu. Výskum bol zameraný na hlbšie poznanie spôsobov trávenia voľného času v súvislosti s postojmi k rôznym formám extrémizmu, t. j. rasovej, etnickej neznášanlivosti a intolerancie, ako aj postojmi k marginálnym skupinám mládeže. Výsledky výskumu boli prezentované odbornej kultúrnej verejnosti a sú prístupné ďalšiemu vzdelávaniu kultúrnej verejnosti na webovej stránke NOC – www.nocka.sk. 

V súvislosti s permanentným vzdelávaním v oblasti ľudských práv bola časť porady metodikov ROS (december 2007) venovaná Správe o priebehu a výsledkoch prerokovania Druhej periodickej správy Slovenskej republiky o implementácii Dohovoru o právach dieťaťa pred Výborom OSN pre práva dieťaťa. Odporúčania vychádzajúce zo správy upriamili pozornosť na aktuálne otázky týkajúce sa práce s rómskym obyvateľstvom, konkrétne s deťmi. NOC upriamilo pozornosť pracovníkov regionálnych osvetových stredísk i na práva a osobitné potreby detí so zdravotným postihnutím. Upozornilo na zvýšenie tolerancie voči tejto sociálnej skupine, stimulovalo ich zahrnutie do spoločnosti a predchádzanie diskriminácii. V rámci porady sa uskutočnila tiež diskusia k problematike ľudských práv a prevencii násilia. 
Vzdelávanie pracovníkov kultúry sa uskutočňuje tiež prostredníctvom publikačných aktivít v odbornom časopise Národná osveta. K danej problematike boli publikované napr. články: Rovnosť príležitostí pre všetkých, Ľubica Janegová, NO 6 – 7/2007– v nadväznosti na konferenciu – Rovnaké práva – rovnaké príležitosti (marec 2007, Bratislava) a Krása a pohoda jedným ťahom – výtvarné tvorivé dielne na Bielych vodách a v Látkach – Poliankach, Natália Oravcová, NO 8 – 9/2007. 

Slovenská národná galéria – organizácia v zriaďovateľskej pôsobnosti MK SR v roku 2007 zabezpečovala vzdelávanie pre odborných zamestnancov v kultúre, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Boli to najmä zamestnanci oddelenia výchovy a vzdelávania, odborní pracovníci ako sú lektori a animátori, ktorí sa zúčastnili v mesiaci jún 2007 medzinárodnej konferencie Vzdelávanie ako nástroj sprístupňovania galérií a múzeí návštevníkom. Táto konferencia bola súčasťou trojročného vzdelávacieho programu Bližšie k múzeu. Východiskom bola snaha upozorniť na vzdelávací potenciál galérie a múzeí a to i v boji proti všetkým formám diskriminácie. V mesiaci október 2007 sa jej zamestnanci zúčastnili na programe vzdelávania v Deutsches Hygiene Museum v Drážďanoch. SNG svojím programom t. j. kultúrno - spoločenským, výchovno - vzdelávacím a vedecko - výskumným, významnou mierou prispieva k prehlbovaniu tolerancie a k poznaniu rozmanitosti kultúr jednotlivých národov a národnostných menšín. 

Úloha 1.8.C: 
Združenie miest a obcí Slovenska v spolupráci so Slovenským národným strediskom pre ľudské práva bude realizovať vzdelávanie volených predstaviteľov a zamestnancov miestnej územnej samosprávy v rámci projektu „Škola územnej samosprávy“ a to formou troch dvojdňových kurzov so zameraním sa na ochranu a dodržiavanie ľudských práv a slobôd v podmienkach miestnej územnej samosprávy aj vo vzťahu k cudzincom a utečencom v SR; na zachovávanie zásady rovnakého zaobchádzania s mužmi a ženami; postavenie a pôsobnosť obce pri realizácii základného práva na vzdelanie vrátane pracovnoprávnych vzťahov v oblasti základného školstva, zachovávanie rovnosti prístupu pri zabezpečovaní a poskytovaní sociálnych služieb, pri zamestnávaní sociálne znevýhodnených skupín obyvateľstva. 

Termín: 2006 - 2008 
Zodpovední: ZMOS, SNSĽP
Finančné zabezpečenie: 480. 000,-Sk
Predpokladané finančné zabezpečenie na roky 2007 a 2008: 480 000,-Sk každoročne

Stav: Úloha sa neplní. 

Zdôvodnenie:
Na základe uznesenia vlády SR č. 157/2007 zo dňa 28. februára 2006 podliehal výber projektov na realizáciu akčného plánu v roku 2007 jednotným systémom výberu a hodnotenia projektov formou verejnej výzvy na predkladanie projektov. ZMOS predložil projekt, ktorý podľa hodnotiacej komisie dostatočne spĺňal kvalitatívne kritériá v porovnaní s ďalšími projektmi, no pristúpilo sa k zníženiu finančnej podpory zo strany Úradu vlády SR na sumu 350 000,- Sk. ZMOS sa s rozhodnutím komisie nestotožnil a rozhodol sa následne projekt nerealizovať. Z toho dôvodu projekt nebol podporený zo strany Úradu vlády SR a nerealizoval sa v rámci akčného plánu. 

1.9 Systematické vzdelávanie žiakov základných škôl, študentov stredných a vysokých škôl v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha 1.9.A: 
Oddelenie prevencie Kancelárie prezidenta Policajného zboru SR zabezpečí pokračovanie projektov prevencie kriminality a inej protispoločenskej činnosti v pôsobnosti MV SR, predovšetkým v oblasti zvyšovania úrovne právneho povedomia a informovanosti u žiakov a študentov poskytnutím aktuálnych informácií o právnych aspektoch normálneho a patologického správania a informovať o predsudkoch a diskriminácii, rasizme a ponižovaní, podporovať a šíriť toleranciu a znášanlivosť a poukázať na rovnosť všetkých ľudí pred zákonom. 

Termín: 2006 - 2008
Zodpovední: Prezídium Policajného zboru SR
Finančné zabezpečenie: z rozpočtovej kapitoly MV SR

Stav: Úloha sa neplní. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

Úloha 1.9.C: 
Právna klinika Trnavskej univerzity zabezpečí v roku 2007 realizáciu projektu „Projekt vzdelávania študentov stredných škôl a vysokých škôl k tolerancii (prostredníctvom realizácie simulovaného súdneho pojednávania s problematikou diskriminácie a výučby o predchádzaní všetkým formám diskriminácie, rasizmu, xenofóbie, antisemitizmu a ostatným prejavom intolerancie)“. 
Cieľom projektu je zvýšiť toleranciu v spoločnosti vzdelávaním študentov k tolerancii prostredníctvom realizácie simulovaného súdneho pojednávania na tému predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Zámerom predkladaného projektu je realizácia simulovaného súdneho pojednávania s diskriminačným prvkom. Na základe vytvoreného fiktívneho prípadu, ktorý bude vychádzať zo zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (tzv. antidiskriminačný zákon), cieľové skupiny pochopia podstatu a mechanizmus antidiskriminačného boja. Simulované súdne pojednávania sa budú pripravovať na stredných školách a budú realizované na krajských súdoch. Bude vytvorený celý súdny spis k prípadu, obsahujúci žalobu, vyjadrenie odporcu, výpovede jednotlivých svedkov, dôkazový materiál a pod. . Čo je v prípade realizácie tohto antidiskriminačného simulovaného pojednávania veľmi dôležité, je široký záber cieľovej skupiny, ktorú zasiahne. Nebudú to len študenti stredných škôl a študenti práva vysokých škôl, ktorí pochopia mechanizmus antidiskriminačného zákona a jeho základnú filozofiu, ale budú to aj sudcovia, ktorí si tento mechanizmus prostredníctvom takéhoto simulovaného pojednávania osvoja. 

Termín: 2007
Zodpovední: Právna klinika Trnavskej univerzity
Predpokladané finančné zabezpečenie: 117. 000,- Sk

Stav: Úloha je nesplnená. 

Zdôvodnenie:
Na základe uznesenia vlády SR č. 157/2007 zo dňa 28. februára 2006 podliehal výber projektov na realizáciu akčného plánu v roku 2007 jednotným systémom výberu a hodnotenia projektov formou verejnej výzvy na predkladanie projektov. Právna klinika TU na zverejnenú výzvu nereagovala a nezúčastnila sa tak procesu výberu projektov. Z toho dôvodu projekt nebol podporený zo strany Úradu vlády SR a nerealizoval sa v rámci akčného plánu. 

Úloha 1.9.D: 
OZ Človek v ohrození bude realizovať projekt „Kluby Jeden svet na školách – pilotný projekt“. Hlavnou úlohou projektu je vytvoriť sieť školských klubov na stredných školách, zameraných na podporu tolerancie a myšlienky ľudských práv. Cieľom projektových aktivít je vyškoliť klubových lídrov z radov študentov a vybaviť ich potrebným materiálmi, aby mohli sami organizovať projekcie dokumentárnych filmov a diskusie pre študentov. Cieľom projektu je vychovávať mladú generáciu k dodržiavaniu ľudských práv, pochopeniu ľudí iných etník, rás a náboženstiev a prispievať k znižovaniu xenofóbie, predsudkov a apatie mládeže k utrpeniu ľudí v blízkych i vzdialených kútoch sveta. 

Termín: do 31. 3. 2008
Zodpovední: OZ Človek v ohrození
Finančné zabezpečenie: 99 968,- Sk

Stav: Úloha sa priebežne plní. 

Plnenie:
Projekt bol vybraný v rámci verejnej výzvy na predkladanie projektov k Akčnému plánu v roku 2007 a pristúpilo sa aj k realizácii. 
V dňoch 26. - 28. októbra sa v Novom Smokovci uskutočnilo školenie lídrov filmových klubov Jeden Svet. Školenia sa zúčastnilo 13 lídrov klubov z celého Slovenska. Počas víkendu v Tatrách sa noví lídri od školiteľov dozvedeli, ako viesť klub, ako si vyberať a pozývať hostí, ako viesť diskusie, ako svoj klub propagovať, priblížili sa aj k témam, ktoré sú zahrnuté v balíku 20 filmov (Rómovia, globalizácia, fair-trade, detská práca). 
Už v prvých dňoch po školení začali lídri realizovať nábory spoluorganizátorov. Vzniklo aj internetové diskusné fórum Jeden svet. Prostredníctvom tohto fóra si lídri navzájom radia, komunikujú s koordinátormi, vymieňajú si skúsenosti. Okrem základných pravidiel, ktoré musia kluby dodržiavať, sa tam nájdu diskusné témy rozdelené do kategórií - aktivity, premietania, filmy, hostia, propagácia, témy Jedného sveta, zrazy. 
Začiatkom decembra sa distribuovali ďalšie filmy do klubov Jeden svet na DVD, ktoré budú lídri klubov premietať vo voľnom čase pre svojich spolužiakov – v priestoroch školy alebo v iných kultúrno - spoločenských zariadeniach mesta. Okrem sady DVD obdržia aj sadu vzdelávacích materiálov, ktorá bude obsahovať podrobné anotácie k filmom, súhrnné informácie k témam filmov (každá na 3 až 8 strán), rolové hry a iné interaktívne aktivity dopĺňajúce každú tému. Tieto aktivity môžu použiť lídri klubov po každom filme, prípadne v rámci diskusie. 
Vzhľadom na skutočnosť, že sa už vyškolili žiaci – lídri klubov a začali pracovať na príprave a distribúcii filmov a materiálov pre žiakov, vytvorili sa vhodné podmienky na úspešné pokračovanie projektu. Kluboví lídri majú za úlohu v spolupráci s projektovým koordinátorom zo združenia Človek v ohrození nachádzať vo svojich komunitách vhodných hostí (aktivistov, odborníkov), ktorí sa venujú práci s utečencami, s Rómami atď. . Ako hostia diskusií po projekciách môžu byť pozývaní aj azylanti alebo cudzinci, žijúci na Slovensku. Žiaci majú za úlohu odpremietať 40 filmov a realizovať približne 30 diskusií. Zároveň sa realizujú aj monitorovacie návštevy na školách. 

Úloha 1.9.E: 
OZ Človek v ohrození plánuje v roku 2008 rozšíriť sieť školských klubov na stredných školách vytvorených v rámci projektu „Kluby Jeden svet na školách II.“. 

Termín: 2008
Zodpovední: OZ Človek v ohrození
Predpokladané finančné zabezpečenie: 145 000,- Sk

Stav: Úloha je plánovaná na rok 2008, jej realizáciu spresní dodatok k akčnému plánu na rok 2008. 

Úloha 1.9.G: 
Slovenský výbor UNICEF v spolupráci s Linkou detskej istoty zrealizujú projekt „Inakosť“ a detský svet. Cieľom projektu je vytvorenie interaktívnej webovej stránky pre žiakov základných škôl zapojených do projektu INFOVEK, ale aj pre všetkých žiakov. Prostredníctvom tejto stránky vtiahnuť širokú detskú populáciu do problematiky intolerancie, dosiahnuť vyššie informovanie o Dohovore o právach dieťaťa a tým zabezpečiť predchádzanie všetkým formám diskriminácie, rasizmu, xenofóbie a antisemitizmu ako aj ostatným formám intolerancie. 

Termín: 2006 - 2008
Zodpovední : Slovenský výbor UNICEF
Finančné zabezpečenie: 53 500,- Sk

Stav: Úloha sa priebežne plní. 

Plnenie:
Projekt bol v roku 2007 opätovne podporený zo strany Úradu vlády SR, keďže bol v procese hodnotenia a výberu projektov vybraný na realizáciu. Predloženie správy o realizácii projektu sa očakáva do 31. 3. 2008. Webová stránka www.zaoponou.sk je funkčná a priebežne aktualizovaná. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Vitajte v európskom roku rovnakých príležitostí pre všetkých“

Realizátor projektu: ZŠ Polianska, Košický samosprávny kraj

Termín: do 31. 12. 2007
Finančná podpora ÚV SR: 113 400,- Sk

Stav: Projekt sa zrealizoval. 

Plnenie:
Žiakom rómskeho pôvodu venuje ZŠ Polianska v Košiciach zvýšenú pozornosť, pretože často voči nim dochádza k diskriminačným a rasisticky motivovaným konaniam. Projekt sa zameriava na vytipovanú skupinu žiakov, zloženú zo žiakov z majoritnej časti obyvateľstva, ktorá bude ďalej príkladom ostatným rovesníkom a bude pedagógom napomáhať pri riešení stresových situácii, vzniknutých na základe diskriminačných a rasistických motivácií. Ide o jedinečnú vzdelávaciu aktivitu, ktorá má ambíciu rozšíriť sa aj na ostatné školy. Projekt sa uskutočnil aj pri príležitosti Európskeho roka 2007 rovnakých príležitostí pre všetkých. Vybraným žiakom sa poskytlo systematické vzdelávanie v oblasti zvýšenia právneho povedomia o základných ľudských právach – uzákonených v Ústave SR za účelom predchádzania akýmkoľvek prejavom diskriminácie, rasizmu a intolerancie. 
Jedenástim žiakom sa pútavou a príťažlivou formou poskytol ucelený vzdelávací balík, ktorý im umožnil osvojiť si potrebné znalosti na odstránenie akýchkoľvek predsudkov. Tieto informácie budú môcť šíriť ďalej medzi svojich rovesníkov. 

2. Systematické vzdelávanie a mienkotvorná činnosť v oblasti predchádzania diskriminácie vo vzťahu k migrantom u profesijných skupín a verejnosti. 

2.1. Príprava a realizácia prednášok zameraných na zvýšenie informovanosti zamestnancov v štátnej správe a zamestnancov pri výkone práce vo verejnom záujme smerom k migrantom v spolupráci s mimovládnymi organizáciami a inými inštitúciami. 
Úloha 2.1.A: 
Ministerstvo vnútra Slovenskej republiky bude realizovať systematické vzdelávanie a mienkotvornú činnosť predstaviteľov štátnej správy a samosprávy vo vzťahu k migrantom. 

Termín: priebežne 
Zodpovední: MV SR 
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
Pracovníci migračného úradu sú zaraďovaní do vzdelávacieho systému MV SR a zúčastňujú sa vzdelávacích aktivít týkajúcich sa ochrany ľudských práv a slobôd žiadateľov o udelenie azylu a azylantov, aktivít spojených s prevenciou kriminality, prevenciou možného obchodovania s ľuďmi, ako aj participujú na projektoch prevencie rodového násilia, čím sa do určitej miery predchádza možným excesom kriminality v azylových zariadeniach. Ide o projekty „Ďalšie vzdelávanie zamestnancov samosprávy a štátnej správy k problematike boja proti obchodovaniu s ľuďmi, komunikácie s obeťami a pomoci obetiam“, „Posilňovanie administratívnych kapacít v oblasti gender mainstreamingu“. 
Ďalšie vzdelávacie aktivity sa organizujú v spolupráci s mimovládnymi a medzinárodnými organizáciami UNHCR (Úrad Vysokého komisára OSN pre utečencov) a IOM (Medzinárodná organizácia pre migráciu). Išlo o nasledovné projekty „Prevencie a monitorovanie sexuálneho a rodovo podmieneného násilia medzi osobami žiadajúcimi o azyl v SR“, „Prevencie rodovo podmieneného násilia“. 

V dňoch 14. - 16. novembra 2007 sa v azylovom zariadení Gabčíkovo uskutočnil seminár „Postupy zamerané na prevenciu sexuálne a rodovo podmieneného násilia voči žiadateľom o udelenie azylu, azylantom a osobám s udelenou doplnkovou ochranou“ za účasti pracovníkov MÚ MV SR, vedúcich azylových zariadení, sociálnych pracovníkov, príslušníkov Úradu hraničnej a cudzineckej polície a jemu podriadených útvarov, PPZ, zástupcov Generálnej prokuratúry, UNHCR, SAV, zamestnancov STU – pracovníkov súkromných bezpečnostných služieb, Ekumenickej rady cirkví ako aj mimovládnych organizácií zaoberajúcich sa predmetnou problematikou (cca 50 účastníkov). Realizácia takto sformulovaného projektu sa uskutoční v azylových zariadeniach aj v roku 2008. 
Vzdelávacie aktivity tohto charakteru majú mimoriadny význam práve pre sociálnych pracovníkov v azylových zariadeniach, ktorí sú v bezprostrednom kontakte so žiadateľmi o udelenie azylu. Je nevyhnutné zdôrazniť, že sociálni pracovníci, zamestnanci migračného úradu, ako aj sociálni pracovníci z mimovládnych organizácií v rámci vnútorných poriadkov azylových zariadení, ako aj ďalších platných predpisov, každodenne preventívne pôsobia na žiadateľov o udelenie azylu s cieľom predchádzať zneužívaniu najmä mladých žien na obchodovanie, prostitúciu a iné formy vykorisťovania. 

V dňoch 28. – 30. novembra 2007 v spolupráci odboru hraničnej polície Úradu hraničnej a cudzineckej polície Ministerstva vnútra Slovenskej republiky a Úradu vysokého komisára OSN pre utečencov so zastúpením v Slovenskej republike bol vykonaný vzdelávací odborno - bezpečnostný seminár v Lipovciach v azylovej problematike, so zameraním na prvý kontakt policajtov základných útvarov služby hraničnej a cudzineckej polície s nasledovnou tematikou:
•	zvládanie stresových situácií, vedenie pohovorov s cudzincami, verbálna a neverbálna komunikácia v rámci zabezpečovania plnenia úloh v súvislosti s nelegálnou a ilegálnou migráciou 
•	odporúčania UNHCR v oblasti dodržiavania základných ľudských práv pri výkone služby policajtov, predchádzanie všetkým formám diskriminácie, rasizmu, xenofóbie a ostatným prejavom intolerancie voči cudzincom,
•	oboznámenie sa s náboženským, kultúrnym a sociálnym prostredím cudzincov pochádzajúcim z moslimských oblastí Iránu, Pakistanu a Afganistanu,
•	verbálna a neverbálna komunikácia, nácvik bezproblémovej komunikácie v sťažených podmienkach, efektívne riešenie konfliktov, práca so špeciálnym klientom,
•	vzájomná spolupráca UNHCR a ÚHCP MV SR v realizácii projektu „Memoranda“ v oblasti poskytovania právnej, materiálnej a sociálnej pomoci cudzincom, žiadateľom o azyl, azylovej procedúry, prípady z praxe. 

Na vzdelávacom seminári sa zúčastnilo v rámci základných útvarov služby hraničnej a cudzineckej polície celkovo 20 policajtov, z toho OHP ÚHCP MV SR 1 policajt, RHP Sobrance 11 policajtov, RHCP Nitra 3 policajti, RHCP Banská Bystrica 2 a RHCP Prešov 3 policajti. Lektormi uvedeného vzdelávacieho seminára boli: Mgr. Marta Špaleková, PaedDr. Jana Lednická, Ing. Zaher Jean Maarij. 
Na základe uvedenej akcie útvary služby hraničnej a cudzineckej polície v pôsobnosti riaditeľstva HCP Prešov v rámci svojich úloh spojených s ochranou štátnej hranice v roku 2007 plnili aj úlohy v oblasti prevencie zameranej na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie, ktorých hlavným cieľom bolo a je posilniť presvedčenie občanov, že preventívna činnosť polície je službou v prospech občana a ňou uplatňované oprávnenia a prostriedky sú nevyhnutné v záujme ochrany a bezpečnosti s cieľom ovplyvniť v pozitívnom smere autoritu polície a dôveru občanov k nej. V rámci tejto činnosti policajti OHK PZ, OHP PZ a OCP PZ preventívno - osvetovými a propagačnými aktivitami viedli a naďalej aj vedú občanov k zodpovednejšiemu prístupu k ochrane vlastných životov, zdravia a majetku. Priamym výchovno - podnetovým pôsobením na mládež formou školských a mimoškolských stretnutí zdôrazňujú dôležitosť postavenia polície v spoločnosti a význam práce Policajného zboru. V roku 2007 takto zorganizovali 37 stretnutí so žiakmi základných škôl a 436 stretnutí so zástupcami štátnej správy a samosprávy, kde boli okrem iného preberané aj otázky zamerané na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie, hlavné črty týchto prejavov, prístupy k riešeniam takýchto prejavov, ako aj typické formy a spôsoby páchania rasovo motivovanej trestnej činnosti. Základným prvkom preventívnej činnosti na stretnutiach bolo zameranie sa na problematiku dodržiavania ľudských práv a problematiku predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Dňa 27. 11. 2007 sa na RHCP v Nitre konal tréningový deň organizovaný IOM – Medzinárodnou organizáciou pre migráciu a Ligou za ľudské práva, ktorého sa zúčastnilo 19 policajtov zo základných útvarov služieb hraničnej a cudzineckej polície v pôsobnosti riaditeľstva HCP Nitra. Tréningový deň bol zameraný na oblasti: fenomén migrácie vo svete a v SR, kultúrne odlišnosti a multikultúrne spolužitie, komunikácia, koncept rovnosti príležitosti, antidiskriminácia, práca so stereotypmi a predsudkami, najčastejšie predsudky v spoločnosti a možnosti ich korekcie. Príslušníci PZ, ktorí sa zúčastnili uvedeného tréningového dňa informovali ostatných príslušníkov PZ na svojich pracoviskách v rámci pracovných porád o jednotlivých témach a praktických ukážkach konania pri riešení cudzincov. 

Dňa 18. 10. –19. 10. 2007 zorganizoval obvodný úrad v Košiciach konferenciu „Bezpečná Európa 2007“ s účasťou 2 policajtov RHP Sobrance. Témami konferencie boli: 
•	Možnosť a nástroje Schengenského systému v systéme národnej a európskej bezpečnosti,
•	Možnosti prevencie zločinnosti po vstupe do Schengenského priestoru,
•	Prognóza kriminálnej scény Slovenskej republiky,
•	Priority novej stratégie prevencie kriminality v SR,
•	Systém prevencie kriminality na miestnej úrovni. 

Úloha 2.1.B: 
Slovenská humanitná rada bude realizovať projekt „Mosty k tolerancii III. “. Hlavným cieľom predkladaného projektu je minimalizovať všetky formy a prejavy diskriminácie, xenofóbie, rasizmu a intolerancie v úzkom súvise s azylovou problematikou. Projekt sa bude naďalej usilovať efektívne a pozitívne ovplyvňovať verejnú mienku v danej problematike a zvýšiť povedomie obyvateľov SR žijúcich v oblasti bratislavského kraja, kde je tiež potrebná informovanosť a tolerancia voči iným rasám, náboženstvám a kultúram. Cieľom je tiež vyzdvihnúť dôležitosť miery integrácie menšín a ich spolužitie s majoritnou spoločnosťou ako s jednou z dôležitých podmienok fungovania Slovenska v EÚ. Projekt má ambíciu rozšíriť pole pôsobnosti projektu na bratislavský región. Prioritne sa bude Slovenská humanitná rada sústreďovať na nasledovné skupiny - žiaci a študenti základných a stredných škôl, zamestnanci obecných a miestnych zastupiteľstiev a úradov pôsobiacich v týchto oblastiach a iné skupiny obyvateľstva. 

Termín: 2006 - 2008
Zodpovední: Slovenská humanitná rada 
Finančné zabezpečenie: 145 481,50 - Sk

Stav: Úloha sa priebežne plní. 

Plnenie:
Projekt bol v roku 2007 podporený zo strany Úradu vlády SR, keďže bol v procese hodnotenia a výberu projektov vybraný na realizáciu. 
Slovenská humanitná rada organizovala osvetové prednášky o utečencoch v Bratislavskom, Nitrianskom a Trenčianskom kraji najmä na základných a stredných školách, pričom snahou bolo pokryť čo najväčší počet škôl. 
Lektori si prednášky pripravovali tak, aby boli zrozumiteľné pre všetky tri vekové skupiny. 
V prípade prvého stupňa základnej školy bola prednáška podávaná formou príbehu, do ktorého sa začlenili zrozumiteľnou formou všetky dôležité informácie. V prípade druhého stupňa sa osnova pozmenila na formu podania základných informácií. Podobné to bolo aj na stredných školách, doplnené ešte o ďalšie informácie. Na konci každej prednášky sa nechal čas vyhradený na diskusiu a prípadné otázky detí, či vyučujúcich. 
Besedy sa konali prevažne na hodinách etickej výchovy, občianskej náuky a viedli sa interaktívnou formou. Obsah a forma besedy sa prispôsobovali vekovej a mentálnej úrovni cieľovej skupiny, ktorej bola beseda venovaná. 
Kvalita a vplyv uskutočnených prednášok na cieľové skupiny bol nadmieru pozitívny. Spätné hodnotenie žiakov bolo vo väčšine prípadov taktiež veľmi pozitívne. 
V projekte boli už po druhý krát zaradené aj dotazníky pre žiakov. Tento dotazník obsahoval 4 otázky zamerané na vedomosti, ktoré žiaci mali prijať na prednáške a jedna názorová, zameraná na ich postoj k utečencom. Spolu sa na prednáškach zúčastnilo 800 detí. 
Koordinátorom projektu bola Lucia Hanušová. Lektormi boli Mgr. Martina Všelková, Mgr. Eva Lysičanová, Mgr. Daniel Podhradský a Mgr. Peter Devínsky. 

Úloha 2.1.C: 
Spoločnosť ľudí dobrej vôle bude realizovať projekt „Právo na azyl znamená právo na život“. V rámci predkladaného projektu by Spoločnosť ľudí dobrej vôle chcela zvýšiť právne vedomie občanov, predovšetkým príslušníkov hraničnej a cudzineckej polície a mladých ľudí, ktorých najviac zaujíma problematika azylantov a s tým súvisiace základné ľudské práva slobody. 
Prioritná skupina pre pracovníkov Spoločnosti ľudí dobrej vôle je mesto Humenné a jeho okolie, kde budú sústrediť realizáciu najväčšieho počtu prednášok. Dôvodom je fakt, že po avizovaní zriadenia záchytného tábora v tomto meste Migračným úradom MV SR v roku 2001 sa zdvihla vlna nesúhlasu, ktorá bola deklarovaná nielen obyvateľmi mesta Humenné, ale aj okolitých obcí formou niekoľkých protestných petícii. 

Termín: 2006 - 2008
Zodpovední: Spoločnosť ľudí dobrej vôle
Finančné zabezpečenie: 120. 000,- Sk
Predpokladané finančné zabezpečenie na roky 2007 a 2008: 120. 000,- Sk každoročne

Stav: Úloha je splnená. 

Plnenie:
Projekt sa začal realizovať v roku 2006 a bol finančne podporený IS EQUAL. Z uvedeného dôvodu neboli žiadané finančné prostriedky na realizáciu projektu v rámci akčného plánu ani v roku 2007. 

Úloha doplnená v roku 2007 v rámci dodatku o aktualizácii akčného plánu: 
Katedra policajných služieb Akadémie PZ v Bratislave pripraví a zorganizuje vedeckú konferenciu s medzinárodnou účasťou na tému „Migrácia, nový fenomén pri zabezpečovaní vnútornej bezpečnosti“. Na konferencii bude do programu zaradená problematika boja proti diskriminácii, rasizmu, xenofóbii, antisemitizmu a ostatným prejavom intolerancie. 

Termín: do 31. 5. 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je nesplnená. 

Zdôvodnenie:
Katedra policajných služieb Akadémie PZ v Bratislave vedeckú konferenciu neorganizovala, pretože na ňu neboli vyčlenené finančné prostriedky v rámci rozpočtovej kapitoly Ministerstva vnútra SR. 
Katedra policajných služieb Akadémie PZ v Bratislave zorganizovala medzinárodnú vedeckú konferenciu pod názvom „Právne aspekty boja proti terorizmu“, ktorá sa uskutočnila v dňoch 5. – 9. 3. 2007 za spolupráce Úradu obrannej spolupráce a koordinácie veľvyslanectva Spojených štátov amerických. 

Úloha doplnená v roku 2007 v rámci dodatku o aktualizácii akčného plánu: 
MV SR bude realizovať systematické vzdelávanie a mienkotvornú činnosť predstaviteľov štátnej správy a samosprávy vo vzťahu k migrantom. 
Realizovanie systematického vzdelávania a mienkotvornej činnosti predstaviteľov štátnej správy a samosprávy vo vzťahu k migrantom bude pokračovať v rámci projektu IS EQUAL. 

Termín: 2007
Zodpovední: Migračný úrad MV SR
Finančné zabezpečenie: z rozpočtovej kapitoly MV SR

Stav: Úloha je splnená. 

Plnenie:
V rámci iniciatívy spoločenstva EQUAL bol v roku 2006 - 2007 zrealizovaný projekt „Pozitívne ovplyvňovanie verejnej mienky majoritnej spoločnosti v záujme uľahčenia integrácie azylantov a migrantov do spoločnosti“. Na danom projekte Migračný úrad spolupracoval formou prednášok a panelových besied s mimovládnou organizáciou Spoločnosť ľudí dobrej vôle (Goodwill), Slovenskou humanitnou radou a Asociáciou vzdelávania samospráv. Cieľom projektu bolo oboznámiť pracovníkov štátnej správy a samosprávy s postupmi a riešeniami migračnej politiky, skvalitniť spoluprácu so zamestnávateľskými subjektmi, samosprávou, mimovládnymi a charitatívnymi organizáciami v regiónoch a tým aj znížiť nežiaduce diskriminačné prejavy voči žiadateľom o udelenie azylu a azylantom. 
V rámci tohto projektu, ktorý bol ukončený 15. 7. 2007, bolo uskutočnených 110 prednášok, z toho 83 v roku 2006 a 27 v roku 2007. V rámci vzdelávania zamestnancov štátnej správy a samospráv bolo v tomto smere preškolených 2339 zamestnancov. Boli spracované CD nosiče a publikácia (64 s. ) na tému „Migrácia a azyl v podmienkach Slovenskej republiky“, ktoré boli vydané s finančnou podporou Európskeho sociálneho fondu. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Posilnenie uplatňovania princípov multikulturality, kultúrnej diverzity a antidiskriminácie u profesijných skupín pracujúcich s migrantmi na Slovensku“

Realizátor projektu: IOM Medzinárodná organizácia pre migráciu

Termín: do 31. 3. 2008
Finančná podpora ÚV SR: 220 000,- Sk

Stav: Projekt sa realizuje. 

Plnenie:
Projekt sa v súčasnosti realizuje a zatiaľ sa uskutočnili nasledujúce aktivity:
V dňoch 31. 07 a 01. 08. 2007 sa v priestoroch Migračného informačného centra Medzinárodnej organizácie pre migráciu uskutočnilo trénovanie budúcich trénerov v oblasti kultúrnej diverzity a komunikácie s inými kultúrami. Uvedený tréning viedli lektori z organizácie Človek v tísni z Prahy, Lucie Pivoňková a Jan Buryánek. Pozvaní a oslovení na tréning boli pracovníci IOM, zástupcovia mimovládnych organizácií, pedagógovia, kultúrni mediátori, s ktorými IOM spolupracuje. Zúčastnilo sa ho 13 potenciálnych trénerov. 
V nadväznosti na dvojdňový tréning sa vypracoval tréningový balík pre špecifické profesijné skupiny pracujúce s cudzincami žijúcimi v SR (aktivity, materiály, skúsenosti, prax v oblasti multikulturality), ktorý bol následne využitý na tréningoch a upravený podľa praktických potrieb, ktoré vyvstanú pri realizácii tréningov. 
Následne sa uskutočnili školenia špecifických profesijných skupín pracujúcich s cudzincami (napr. : SOŠ policajného zboru Pezinok, SOŠ policajného zboru Košice, Katedra hraničnej a cudzineckej polície a pod. )
Záverečné vyhodnotenie projektu sa očakáva do 31. 3. 2008. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Multikultúrne tolerantná škola“

Realizátor projektu: OZ PROFKREATIS

Termín: do 31. 3. 2008
Finančná podpora ÚV SR: 91 000,- Sk

Stav: Projekt sa realizuje. 

Plnenie:
Projekt sa realizuje od mája 2007 a stále prebieha. Zhromaždili sa informácie týkajúce sa rôznych aspektov migrácie a života migrantov využitím viacerých zdrojov, najmä odbornej a populárno - vedeckej literatúry, knižničnej literatúry, výskumných štúdií, internetu, rozhovorov, masmédií, ako aj účasti na konferenciách. Vypracoval sa plán workshopu ku kultúrno - spoločenskému a politickému životu v krajinách migrantov a zakomponovali doň obsah, formy, organizáciu, metódy a pracovné pomôcky. 
Následne prebehol tréning učiteľov vybraných predmetov (etická výchova, výtvarná výchova, technická výchova, zemepis, slovenský jazyk) k tímovej a kooperatívnej práci v projekte. V rámci tréningu dostali učitelia základné poznatky o možnostiach rozvíjania tolerancie vo vyučovaní, o možnostiach realizácie projektového vyučovania a projektovej metódy v rámci ich predmetu a získali tiež poznatky o osobnostných vlastnostiach, rodinnom zázemí a školskej úspešnosti žiakov školy, s ktorými budú intenzívne pracovať. 
Ďalej sa uskutočnila diagnostika postojov a názorov žiakov školy k migrantom na Slovensku formou postojových škál, ankiet a projektívnej techniky Testu sémantického výberu ako súčasť pre-testu (zmapovanie postojov pred programom), panelové diskusie, besedy a semináre. 
Realizoval sa intenzívny sociálno - psychologický výcvik v 7. , 8. a 9. ročníku uskutočňovaný v rámci etickej výchovy, ktorý je zameraný na rozvíjanie tolerancie žiakov k odlišnostiam a prednostne voči migrantom na Slovensku. 
Dňa 10. decembra 2007 sa uskutočnil odborný seminár „Multikultúrne tolerantná škola“ na Miestnom úrade Bratislava s medzinárodnou účasťou. 
Pripravuje sa zborník s príspevkami lektorov a záverečná správa projektu sa predpokladá koncom marca 2008. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Škola na javisku (Hravo k tolerancii)“

Realizátor projektu: Nadácia Milana Šimečku

Termín: do 31. 3. 2008
Finančná podpora ÚV SR: 250 000,- Sk

Stav: Projekt sa realizuje. 

Plnenie:
Projekt je v štádiu realizácie. Hlavným zámerom projektu je pripraviť interaktívne divadelné predstavenie o problematike tolerancie a skupinového spolunažívania a prostredníctvom dramatizácie skvalitniť a zatraktívniť výchovu k tolerancii, k rešpektovaniu odlišných kultúr a ich nositeľov. Projekt je v prostredí slovenského základného školstva jedinečný svojou metodológiou (dramatická výchova v spojení s ľudskoprávnym vzdelávaním), zaangažovanosťou cieľových skupín počas celého projektového cyklu a spoluprácou s odborníkmi na problematiku interkultúrneho spolunažívania a dramatickej výchovy. Projekt je významnou inováciou doterajších prístupov k ľudskoprávnemu vzdelávaniu a občianskej výchove. Cielene sa v ňom autori vyhli prevládajúcej frontálnej, prednáškovej metóde a namiesto nej vyzdvihli skúsenostné, zážitkové formy učenia prostredníctvom rolových hier a dramatického prejavu. Hlavný výstup projektu (divadelné predstavenie pripravené v spolupráci so školami) bude adaptovateľný na lokálne špecifiká jednotlivých komunít. Udržateľnosť projektu je zaručená možnosťou využitia vytvoreného diela na vzdelávacie účely na slovenských školách kedykoľvek v budúcnosti. 
Medzi hlavné ciele projektu, ktoré sa darí naplniť, možno zaradiť scitlivovanie postojov žiakov voči rôznorodým kultúram a k podpore prosociálneho správania v lokálnom prostredí využívaním alternatívnych foriem vzdelávania, aktivizovanie pedagógov aj žiakov k riešeniu nimi zadefinovaných problémov spolunažívania prostredníctvom zážitkového učenia založeného na kreativite, rozvoji estetického prejavu a individuálnej skúsenosti. 
Vytvorila sa putovná bábková hra na tému tolerancie, kultúrnej rozmanitosti, zameranej proti intolerancii, rasizmu a xenofóbii. 

2.2. Aktivity zamerané na poskytnutie základnej právnej a sociálnej pomoci pre migrantov prichádzajúcich na územie SR. 
Úloha: 
Migračný úrad MV SR (ďalej len „MÚ MV SR“) ako odborný útvar Ministerstva vnútra Slovenskej republiky zodpovedá za tvorbu a realizáciu migračnej politiky v oblasti azylu, ako aj za ochranu a zabezpečenie starostlivosti o žiadateľov o azyl. 
MÚ MV SR vo svojich zariadeniach v úzkej spolupráci s mimovládnymi organizáciami, ako aj cirkevnými a charitatívnymi organizáciami zabezpečí zodpovedajúce podmienky garantujúce ochranu ľudských práv žiadateľov o azyl a integráciu azylantov do spoločnosti. Zároveň zabezpečí realizáciu vzdelávacích a ostatných aktivít sociálnej a psychologickej asistencie. 
MÚ MV SR v súčinnosti s mimovládnymi organizáciami bude i naďalej zabezpečovať prítomnosť sociálnych pracovníkov v azylových zariadeniach aj nad rámec bežného pracovného času s cieľom postupného zavedenia 24hodinového riadeného dohľadu sociálnych pracovníkov na žiadateľov o azyl, ako je tomu momentálne v rámci projektu Európskeho utečeneckého fondu „Ochrana práv maloletých cudzincov bez sprievodu v azylovej procedúre nachádzajúcich sa na území SR“ v azylových zariadeniach Brezová pod Bradlom a Rohovce. Skúsenosti s týmto pracovným režimom pracovníkov mimovládnych organizácií naznačujú možné zlepšenie situácie aj v predchádzaní všetkým formám diskriminácie a ostatných foriem intolerancie v azylových zariadeniach MÚ MV SR. 
MÚ MV SR bude posilňovať bezpečnostný systém v azylových zariadeniach, ich vnútornú bezpečnosť a vonkajšiu ochranu proti svojvoľnému vstupu nežiaducich osôb do týchto zariadení, a to najmä formou technických, organizačných a personálnych opatrení v prospech zvýšenej ochrany žiadateľov o udelenie azylu, najmä tzv. „zraniteľných skupín“ žiadateľov o azyl, ako sú osamelé mladé ženy a dievčatá, matky s deťmi, maloletí bez sprievodu, telesne a duševne handicapované osoby. Ide o zriaďovanie tzv. „zón chráneného bývania“, režimové užívanie spoločných priestorov v azylových zariadeniach rozličnými skupinami žiadateľov o udelenie azylu, zaistenie trvalého dohľadu nad bezpečím ubytovaných osôb zo strany súkromných bezpečnostných služieb (kamerový systém, vizuálny dohľad, pravidelné obhliadky) a tým predchádzať aj rozličným formám diskriminácie. 
V roku 2006 v rámci informačnej kampane sa predpokladá uskutočniť cca 70 seminárov pre pracovníkov štátnej správy a samosprávy. V dňoch 23. 1. - 24. 1. 2006 sa v tomto smere v Brezovej pod Bradlom uskutočnila prednáška a pracovné semináre za účasti širokého spektra pracovníkov štátnej správy a samosprávy, ako aj zamestnávateľských subjektov v okrese Myjava. 
V spolupráci so Spoločnosťou ľudí dobrej vôle (Goodwill) je pripravený na vydanie Informačný bulletin obsahovo zameraný na migračnú politiku Slovenskej republiky a jej uplatňovanie v praxi. Jeho cieľom je poskytnúť informácie o tejto problematike širšej verejnosti. 

Termín: priebežne
Zodpovední: Migračný úrad MV SR v spolupráci s mimovládnymi organizáciami
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
Starostlivosť a pomoc osobám, ktoré požiadali na území Slovenskej republiky o azyl je zabezpečovaná v úzkej súčinnosti Migračného úradu s mimovládnymi, cirkevnými a charitatívnymi organizáciami, čím sa vytvárajú podmienky na zabezpečenie základných ľudských potrieb a ochranu ľudských práv pre žiadateľov o udelenie azylu, ako aj osôb na tzv. doplnkovej ochrane a sú vytvárané zodpovedajúce podmienky pre prípravu osôb, ktorým bol udelený azyl na integráciu do slovenskej spoločnosti. 

V rámci skvalitnenia podmienok života žiadateľov o udelenie azylu, ako aj osôb na tzv. doplnkovej ochrane a azylantov, teda osôb, ktorým bol udelený azyl, sa každoročne uskutočňuje prieskum potrieb týchto osôb, ktorý organizuje Úrad UNHCR v SR, za účasti predstaviteľov Regionálneho zastupiteľského úradu UNHCR v Budapešti, v minulých rokoch aj za účasti zástupcov Európskeho regionálneho úradu UNHCR so sídlom v Ženeve, ako aj zástupcov vládnych inštitúcií (MÚ MV SR, MPSVR SR) a zástupcov mimovládnych organizácií. Vyhodnotenie prieskumu následne slúži pre prijímané opatrenia a zmeny v prospech žiadateľov o udelenie azylu, osôb na tzv. doplnkovej ochrane a azylantov. V roku 2007 multifunkčný tím bol zložený zo 14 osôb a pohovory boli uskutočnené so 145 klientmi. 

Migračný úrad ako odborný útvar Ministerstva vnútra Slovenskej republiky zodpovedá tiež za ochranu a bezpečnosť osôb, ktoré požiadali na území Slovenskej republiky o azyl. V procese azylového konania sa Migračný úrad počas vykonávania pohovorov zaoberá i informáciami od žiadateľov o azyl o spôsoboch a formách prevádzania, migračných cestách žiadateľov z jednotlivých krajín až po informácie k jednotlivým osobám podieľajúcich sa na prevádzačských aktivitách. Štandardne žiadateľov o udelenie azylu preverujú v rámci azylovej procedúry príslušní zamestnanci procedurálneho odboru Migračného úradu, ktorí v prípade podozrenia z možnej škodlivej činnosti aktivizujú zložky policajného zboru. 
V rámci azylových zariadení sú taktiež monitorovaní jednotliví žiadatelia o udelenie azylu u ktorých je predpoklad, že vykonávajú prevádzačské činnosti, a to priamo z azylových zariadení. Všetky tieto poznatky boli a sú priebežne poskytované policajným zložkám a v určitých prípadoch je zabezpečovaná aj konkrétna súčinnosť s policajnými zložkami. 

Migračný úrad venuje osobitnú pozornosť žiadateľom o udelenie azylu prichádzajúcim z oblastí, u ktorých existuje predpoklad možného terorizmu. V procese azylového konania sú vykonávané i previerky v zmysle nariadenia vlády SR č. 707/2002 Z. z. , ktorým sa vyhlasujú medzinárodné sankcie zabezpečujúce medzinárodný mier a bezpečnosť, ako aj nariadenia vlády SR č. 137/2004, ktorým je doplnené NV SR č. 707/2002 a Zoznamu podľa Rezolúcie bezpečnostnej rady OSN č. 1267(1999) v znení Rezolúcie bezpečnostnej rady OSN č. 1333 (2000), č. 1390 (2002), č. 1452 (2002) a č. 1455 (2003). Získaný poznatkový fond je taktiež operatívne poskytovaný príslušným policajným zložkám na realizáciu. V minulosti boli prijaté opatrenia proti možnému infiltrovaniu osôb s teroristickým zameraním priamo medzi žiadateľov o azyl, osôb napojených na teroristické skupiny ako sú napr. Al-Qaida, HAMAS, Hizballah ap. 

Migračný úrad postupne zdokonaľuje bezpečnostný systém azylových zariadení, ich vnútornú bezpečnosť a vonkajšiu ochranu proti svojvoľnému vstupu nežiaducich osôb do týchto zariadení. V azylových zariadeniach boli prijaté technické, organizačné a personálne opatrenia v prospech zvýšenej ochrany žiadateľov o udelenie azylu, najmä tzv. zraniteľných skupín, ako sú osamelé ženy a dievčatá, osamelé matky s deťmi, maloletí bez sprievodu a pod. . Priebežne sú zriaďované tzv. zóny chráneného bývania, je zabezpečený trvalý dohľad nad bezpečím ubytovaných osôb zo strany súkromných bezpečnostných služieb - SBS (kamerový systém, vizuálny dohľad, pravidelné obhliadky). 

Pracovníci migračného úradu sú zaraďovaní do vzdelávacieho systému MV SR a zúčastňujú sa vzdelávacích aktivít týkajúcich sa ochrany ľudských práv a slobôd žiadateľov o udelenie azylu a azylantov, aktivít spojených s prevenciou kriminality, prevenciou možného obchodovania s ľuďmi, ako aj participujú na projektoch prevencie rodového násilia, čím sa do určitej miery predchádza možným excesom kriminality v azylových zariadeniach. Ide o projekty „Ďalšie vzdelávanie zamestnancov samosprávy a štátnej správy k problematike boja proti obchodovaniu s ľuďmi, komunikácie s obeťami a pomoci obetiam“, „Posilňovanie administratívnych kapacít v oblasti gender mainstreamingu“. 

Ďalšie vzdelávacie aktivity sa organizujú v spolupráci s mimovládnymi a medzinárodnými organizáciami UNHCR (Úrad Vysokého komisára OSN pre utečencov) a IOM (Medzinárodná organizácia pre migráciu). Išlo o nasledovné projekty „Prevencie a monitorovanie sexuálneho a rodovo podmieneného násilia medzi osobami žiadajúcimi o azyl v SR“, „Prevencie rodovo podmieneného násilia“. 
V dňoch 14. až 16. novembra 2007 sa v azylovom zariadení Gabčíkovo uskutočnil seminár „Postupy zamerané na prevenciu sexuálne a rodovo podmieneného násilia voči žiadateľom o udelenie azylu, azylantom a osobám s udelenou doplnkovou ochranou“ za účasti pracovníkov MÚ MV SR, vedúcich azylových zariadení, sociálnych pracovníkov, príslušníkov Úradu hraničnej a cudzineckej polície a jemu podriadených útvarov, PPZ, zástupcov Generálnej prokuratúry, UNHCR, SAV, zamestnancov STU – pracovníkov súkromných bezpečnostných služieb, Ekumenickej rady cirkví, ako aj mimovládnych organizácií zaoberajúcich sa predmetnou problematikou (cca 50 účastníkov). Realizácia takto sformulovaného projektu sa uskutoční v azylových zariadeniach aj v roku 2008. 
Vzdelávacie aktivity tohto charakteru majú mimoriadny význam práve pre sociálnych pracovníkov v azylových zariadeniach, ktorí sú v bezprostrednom kontakte so žiadateľmi o udelenie azylu. Je nevyhnutné zdôrazniť, že sociálni pracovníci, zamestnanci Migračného úradu, ako aj sociálni pracovníci z mimovládnych organizácií v rámci vnútorných poriadkov azylových zariadení, ako aj ďalších platných predpisov, každodenne preventívne pôsobia na žiadateľov o udelenie azylu s cieľom predchádzať zneužívaniu najmä mladých žien na obchodovanie, prostitúciu a iné formy vykorisťovania. 

Zástupca Migračného úradu sa dňa 22. mája 2007 v Ženeve zúčastnil obhajoby 2. periodickej správy SR pred Výborom OSN pre práva dieťaťa. V rámci správy bola za Migračný úrad predložená časť v znení čl. 14 Maloletí bez sprievodu, deti azylantov a žiadateľov o azyl, ktorá popisuje legislatívnu úpravu, praktické opatrenia a štatistické údaje týkajúce sa tejto cieľovej skupiny osôb. Záverečné odporúčania vyplývajúce z tohto pracovného podujatia pre Migračný úrad sú nasledovné:
a)	Migračný úrad aj naďalej bude venovať zvýšenú pozornosť rizikovým skupinám žiadateľov o udelenie azylu vrátane ochrany ľudských práv maloletých bez sprievodu; 
b)	Migračný úrad bude hľadať mechanizmy na odstránenie zneužívania inštitútu „maloletého bez sprievodu“ osobami staršími, s pozadím ekonomickej imigrácie. 

Úloha doplnená v roku 2007 v rámci dodatku o aktualizácii akčného plánu: 
Realizácia aktivít zameraných na riešenie problematiky znevýhodnených skupín obyvateľstva bude pokračovať v modifikovanej podobe v rámci projektu ERF II, najmä vo vzťahu k tzv. rizikovým skupinám žiadateľov o udelenie azylu. 

Termín: priebežne
Zodpovední: Migračný úrad MV SR
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
V rámci komplexnej pomoci žiadateľom o udelenie azylu a integrácie azylantov a osôb na tzv. doplnkovej ochrane do spoločnosti sa využíva finančná pomoc programu Európskeho utečeneckého fondu (ERF). S prihliadnutím na skúsenosti získané pri vykonávaní prvej etapy ERF I bol Rozhodnutím Rady EÚ 2004/904/CE zriadený Európsky fond pre utečencov II na roky 2005 - 2010, pričom ciele a podporované činnosti zostávajú nezmenené ako v prípade ERF I. Finančná účasť fondu má formu nenávratných finančných príspevkov – grantov. 
V rámci Európskeho utečeneckého fondu (ERF II) bol zrealizovaný projekt „Sociálne, právne a psychologické poradenstvo a asistencia, materiálna starostlivosť a zabezpečenie voľno - časových aktivít žiadateľom o udelenie azylu a azylantom s dôrazom na starostlivosť o maloletých a ostatné zraniteľné osoby“ (1. 12. 2006 - 30. 11. 2007) vo všetkých azylových zariadeniach Migračného úradu. Od 1. 12. 2007 sa v rámci ERF II realizujú s obdobnou náplňou dva projekty. V PT Gabčíkovo a PT Rohovce projekt „Lepšia kvalita života pre všetkých“, ktorý realizuje mimovládna organizácia Slovenská humanitná rada (ďalej len „SHR“) a v ZT Humenné a PT Opatovská Nová Ves projekt „Azyl SK“ realizovaný mimovládnou organizáciou Spoločnosť ľudí dobrej vôle. Cieľom týchto projektov je zrealizovať systém všestrannej sociálnej starostlivosti a právnej ochrany pre žiadateľov o udelenie azylu, s dôrazom na starostlivosť o maloletých a ostatné zraniteľné osoby nachádzajúce sa na území Slovenskej republiky, prípadne zabezpečiť ich návrat do krajiny pôvodu, alebo zlúčenie s rodinou. 
V roku 2006 Spoločnosť ľudí dobrej vôle v rámci zdrojov ERF II zrealizovala projekt pod názvom „Primárna integrácia osôb s priznaným azylom na Slovensku“. Koncom novembra 2007 (29. 11. 2007) bola podpísaná zmluva o spolupráci medzi MV SR a mimovládnou organizáciou Spoločnosť ľudí dobrej vôle na projekt „INTAS – integrácia azylantov na Slovensku“, ktorý je tiež financovaný zo zdrojov ERF II. Cieľom projektu, ktorého realizácia je plánovaná na rok 2008, je poskytovanie sociálneho poradenstva a pomoci pre osoby s priznaným azylom (v Integračnom stredisku vo Zvolene) ako aj osobám, ktorým je poskytnutá subsidiárna forma ochrany, tzv. doplnková ochrana. Projekt bude ďalej zabezpečovať materiálnu pomoc, vyhľadávanie vhodného ubytovania, zabezpečovanie jazykovej prípravy, financovanie doplnkovej zdravotnej pomoci pre zraniteľné skupiny, bude podporovať účasť azylantov ako aj osôb na doplnkovej ochrane na občianskom a kultúrnom živote spoločnosti, ako aj zabezpečovať prípadnú pomoc týmto osobám v prípade krízových a nepredvídateľných situácií. 

2.3.Príprava a realizácia aktivít zameraných na zvýšenie informovanosti žiakov základných a stredných škôl a vybraných skupín obyvateľstva smerom k migrantom v spolupráci s mimovládnymi organizáciami a inými inštitúciami a vytváraniu multikultúrneho prostredia. 

V súvislosti so schváleným Národným plánom výchovy k ľudským právam na obdobie rokov 2005 - 2014, plánuje Ministerstvo školstva SR v spolupráci so Štátnym pedagogickým ústavom a ďalšími zainteresovanými subjektmi zrealizovať nasledovné výchovné aktivity oblasti zvyšovania informovanosti vybraných skupín obyvateľstva smerom k migrantom a vytváraniu multikultúrneho prostredia. 
Úloha 2.3.A: 
Vypracovať informácie o histórii, kultúre a vzdelávaní národnostných menšín SR a publikačne vydať, resp. zapracovať do učebného obsahu vybraných učebných predmetov ZŠ a SŠ. 

Termín: 2008 
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha je súčasťou obsahovej transformácie regionálneho školstva v rokoch 2008 a 2009. Splnenie úlohy sa predpokladá v rokoch 2008 a 2009. 

Úloha 2.3.B: 
Vypracovať ciele a obsah multikultúrnej výchovy a multikultúrneho vzdelania vrátane metodiky výchovy a vyučovania k multikulturalite. 

Termín: 2008 
Zodpovední: MŠ SR, 
Finančné zabezpečenie: z rozpočtovej kapitoly MŠ SR

Stav: Úloha bola pôvodne plánovaná na rok 2008, avšak bude sa realizovať v roku 2009 z dôvodu súčinnosti s plnením úlohy 2.3.A a obsahovou transformáciou regionálneho školstva. 

Úloha 2.3.C: 
Realizovať aktivity zamerané na podporu materinského jazyka a pôvodnú kultúru detí. 

Termín: stála úloha
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha sa priebežne plní. 

Zdôvodnenie:
V súlade s plánom práce vlády SR na rok 2007 vypracovalo MŠ SR „Návrh koncepcie výchovy a vzdelávania národnostných menšín v SR“. Návrh koncepcie bol prerokovaný dňa 6. 11. 2007 v Rade vlády SR pre národnostné menšiny a etnické skupiny, dňa 11. 12. 2007 v Rade vlády SR pre verejnú správu a dňa 19. 12. 2007 schválila túto koncepciu vláda SR uznesením č. 1100/2007. 

Úloha 2.3.D: 
Vytvárať multikultúrne príručky pre učiteľov, vhodné pre prácu s deťmi migrantov. 

Termín: stála úloha
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha sa priebežne plní. 

Plnenie:
V roku 2006 sa vytvoril „Projekt kurikula slovenských reálií pre deti cudzincov –stredná úroveň“ a „Koncepcia, štruktúra, metodológia a zásady tvorby kurikula“. 
V roku 2007 bolo dokončené Kurikulum slovenských reálií pre deti cudzincov v časti vypracovania všeobecných a operatívnych cieľov realizácie kurikula, rozpracovania operatívnych cieľov kurikula pre jednotlivé časti kurikula: slovenský jazyk a kultúra, komunikačná a jazyková spôsobilosť, literatúra a historické, kultúrne a prírodné dedičstvo. Táto úloha vyplynula pre Štátny pedagogický ústav z dokumentu Rozpracovanie Koncepcie migračnej politiky Slovenskej republiky na podmienky rezortu školstva, prijatého MŠ SR v júli 2005. 
Napriek uvedeným aktivitám je potrebné uviesť, že plnenie úlohy je nedostatočné a je nevyhnutné v ďalších rokoch zvýšiť a skvalitniť proces tvorby multikultúrnych príručiek. Táto požiadavka bude prednesená aj na najbližšom rokovaní medzirezortnej pracovnej skupiny na realizáciu akčného plánu, od ktorého sa očakáva výrazný posun v riešení problematiky akčného plánu. 

3. Zintenzívnenie boja proti extrémizmu formou prípravy a aplikácie legislatívy, zefektívnenia odhaľovania, objasňovania, dokazovania a postihu trestnej činnosti motivovanej rasovou a inou neznášanlivosťou formou systematického vzdelávania a mienkotvornej činnosti v oblasti predchádzania extrémizmu. 
Úloha 3.A:
Ministerstvo vnútra SR zintenzívni boj proti extrémizmu formou prípravy a aplikácie legislatívy a formou zefektívnenia odhaľovania, objasňovania a dokumentovania trestnej činnosti motivovanej rasovou a inou neznášanlivosťou. 

Termín: stála úloha
Zodpovední: MV SR 
Finančné zabezpečenie: z rozpočtovej kapitoly MV SR

Stav: Úloha sa priebežne plní. 

Plnenie:
V dňoch 21. 3. - 22. 3. 2007 bolo vykonané školenie pre Vojenské obranné spravodajstvo v Liptovskom Mikuláši. Témy seminárov boli nasledovné: 
•	Medzinárodná spolupráca,
•	Spolupráca polície a spravodajských služieb v boji proti extrémizmu,
•	Indikátory činnosti pri poznávaní extrémistických aktivít,
•	Metodika boja proti extrémizmu,
•	Osobitosti boja proti pravicovému, ľavicovému a náboženskému extrémizmu. 

Ústav pre vzťahy štátu a cirkví v spolupráci s Úradom boja proti organizovanej kriminalite Prezídia Policajného zboru pripravil na deň 25. septembra 2007 odborný seminár o trestnej činnosti so satanistickým prvkom, lektorovaný expertom z francúzskej Medzirezortnej misie na ochranu a boj proti deviáciám (MIVILUDES). Podujatie malo byť určené profesionálom konfrontovaným s trestno - právnymi aspektmi satanizmu, predovšetkým odborníkom z Policajného zboru zaoberajúcim sa problematikou extrémizmu, ako aj prizvaným relevantným odborníkom v oblasti registrovaných cirkví a náboženských spoločností na Slovensku, ktorí sa venujú problematike sektárskeho pôsobenia. Odborný seminár sa mal uskutočniť v priestoroch Akadémie Policajného zboru. Uvedený odborný seminár sa však z dôvodu práceneschopnosti lektorovaného experta z francúzskej Medzinárodnej misie neuskutočnil. 

Dňa 29. 11. 2007 sa v priestoroch Justičnej akadémie v Omšení uskutočnila prednáška pre prokurátorov. Uvedená prednáška bola vykonaná v súčinnosti s Úradom justičnej a kriminálnej polície Prezídia Policajného zboru a bola zameraná na trestné činy s extrémistickou problematikou. 

Ďalej sa uskutočňovali zamestnania, ktoré boli určené tajomníkom krízových štábov HZZ a KR PZ, Ústredného krízového štábu, príslušníkom Vojenskej polície a povereným pracovníkom Ministerstva pôdohospodárstva. Boli orientované na sprostredkovanie prehľadu v problematike extrémizmu a terorizmu so zameraním na členenie, formy a prejavy, ako aj priblíženie možností, boja proti nim, ktoré poskytuje platná právna úprava. 

Na základe uvedenej akcie útvary služby hraničnej a cudzineckej polície v pôsobnosti riaditeľstva HCP v Prešove v rámci svojich úloh spojených s ochranou štátnej hranice v roku 2007 plnili aj úlohy v oblasti prevencie zameranej na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie, ktorých hlavným cieľom bolo a je posilniť presvedčenie občanov, že preventívna činnosť polície je službou v prospech občana a ňou uplatňované oprávnenia a prostriedky sú nevyhnutné v záujme ochrany a bezpečnosti s cieľom ovplyvniť v pozitívnom smere autoritu polície a dôveru občanov k nej. Policajti OHK PZ, OHP PZ a OCP PZ preventívno - osvetovými a propagačnými aktivitami viedli a naďalej vedú občanov k zodpovednejšiemu prístupu k ochrane vlastných životov, zdravia a majetku. Priamym výchovno - podnetovým pôsobením na mládež formou školských a mimoškolských stretnutí zdôrazňujú dôležitosť postavenia polície v spoločnosti a význam práce Policajného zboru. V roku 2007 takto zorganizovali 37 stretnutí so žiakmi základných škôl a 436 stretnutí so zástupcami štátnej správy a samosprávy, kde okrem iného boli preberané aj otázky zamerané na predchádzanie všetkých foriem diskriminácie, rasizmu, xenofóbie, antisemitizmu a ostatným prejavom intolerancie, hlavné črty týchto prejavov, prístupy k riešeniam takýchto prejavov, ako aj typické formy a spôsoby páchania rasovo motivovanej trestnej činnosti. Základným prvkom preventívnej činnosti na týchto stretnutiach bolo zameranie sa na problematiku dodržiavania ľudských práv a problematiku predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Úloha 3.B: 
V súvislosti so schváleným Národným plánom výchovy k ľudským právam na obdobie rokov 2005 - 2014, plánuje Ministerstvo školstva SR v spolupráci s ďalšími zainteresovanými subjektmi pokračovať v uskutočňovaní Olympiády ľudských práv - celoštátnej súťaže žiakov stredných škôl zacielenej na problematiku ľudských práv. Téma prípadových štúdií a esejí sa bude venovať i problematike boja proti diskriminácii. 

Termín: stála úloha - každoročne
Zodpovední: MŠ SR 
Finančné zabezpečenie: z rozpočtovej kapitoly MŠ SR

Stav: Úloha sa plní. 

Plnenie:
Celoštátne finále Olympiády ľudských práv sa uskutočnilo v dňoch 20. – 22. marca 2007 v Liptovskom Mikuláši pod záštitou podpredsedu vlády pre vedomostnú spoločnosť, európske záležitosti, ľudské práva a menšiny Dušana Čaploviča. 
Olympiáda ľudských práv je súčasťou predmetových olympiád a postupových súťaží vyhlasovaných Ministerstvom školstva SR. V tomto ročníku sa niesla v znamení iniciatívy Rady Európy – Každý iný, všetci rovní – a Európskej únie – Rovnosť príležitostí pre všetkých. Súťaž bola trojstupňová. 
Celoštátne finále organizačne zabezpečovala IUVENTA a Celoštátna komisia OĽP v spolupráci s Občianskym združením OLYMP. Súťaž je obsahovo zameraná ako postojovo – vedomostná. Súťažiaci riešia prípadové štúdie z Európskeho súdu pre ľudské práva, ktoré pripravuje Informačná kancelária Rady Európy. V ďalšej časti je obhajoba esejí. Táto časť súťaže sa uskutočňuje v 4 porotách a z každej poroty postupujú traja najlepší do veľkého finále, v ktorom sa určí poradie na 1 – 12 mieste. Obsahom sú aktuálne problémy doby a hodnotí sa schopnosť ich prezentovať a obhájiť svoj názor. 
Bližšie informácie sú dostupné na webovej stránke http://www.olp.sk/. 

Úloha doplnená v roku 2007 v rámci dodatku o aktualizácii akčného plánu: 
Katedra vyšetrovania Akadémie PZ v Bratislave plánuje vydať skriptá na tému „Metodika odhaľovania a vyšetrovania prejavov extrémizmu ako protiprávnych konaní motivovaných rasizmom, xenofóbiou a inými prejavmi neznášanlivosti“

Termín: 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

Úloha doplnená v roku 2007 v rámci dodatku o aktualizácii akčného plánu: 
MV SR zintenzívni boj proti extrémizmu formou prípravy a aplikácie legislatívy a formou zefektívnenia odhaľovania, objasňovania a dokumentovania trestnej činnosti motivovanej rasovou a inou neznášanlivosťou. 
Sekretariát Rady vlády Slovenskej republiky pre prevenciu kriminality zabezpečí vyhodnotenie smernice OSN pre výkon spravodlivosti v záležitostiach týkajúcich sa maloletých obetí a svedkov trestných činov. 

Termín: 2007
Zodpovední: Sekretariát Rady vlády Slovenskej republiky pre prevenciu kriminality

Stav: Úloha je nesplnená. 

Plnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

4. Zintenzívnenie monitoringu, systematického vzdelávania a mienkotvornej činnosti v oblasti predchádzania antisemitizmu. 

Nadácia Milana Šimečku realizuje predovšetkým vzdelávacie a informačné aktivity súvisiace s pamiatkou holokaustu a problematikou antisemitizmu. Experti NMŠ sa zúčastnili aj na práci pracovnej skupiny MZV v čase vstupu Slovenskej republiky do pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF). Nadácia v rokoch 2006 až 2008 plánuje realizovať Interkultúrne vzdelávanie s dôrazom na holokaust a antisemitizmus a v rámci neho nasledujúce aktivity. 
Úloha 4.B: 
Projekt Stratení susedia – zabudnutá história
Jedinečnosť projektu Stratení susedia – zabudnutá história spočíva v tom, že hlavnými aktérmi/bádateľmi v lokálnej histórii sú samotní študenti stredných škôl. Projekt začal v roku 2004, po jeho ročnej realizácii NMŠ vydala prvý zborník študentských prác Stratení susedia – zabudnutá história a v roku 2007 plánuje vydať druhý zväzok študentských prác. 
V prvej fáze projektu sa pátranie zameriava na židovských a rómskych obyvateľov – susedov, ktorí zmizli z bezprostredného susedstva študentov, resp. ich rodín. Úlohou mladých výskumníkov je prostredníctvom dobových dokumentov, rozhovorov s pamätníkmi, analýzou lokálnej dobovej tlače, denníkov, kroník spracovať vlastnú interpretáciu daného historického obdobia v pre nich známej lokalite. Okrem získavania poznatkov a nových informácií ich práca na projekte nesporne obohatí aj ľudsky. Cez priame zážitky sú schopní veľmi citlivo reflektovať aj súčasné problémy prijímania „inakosti“ v najširšom slova zmysle, stávajú sa citlivejší k prejavom intolerancie, xenofóbie a rasizmu vo svojom okolí. Z akčného plánu sa predpokladá financovanie vydania zborníka študentských prác v roku 2007. 

Termín: 2007
Zodpovední: Nadácia Milana Šimečku 
Predpokladané finančné zabezpečenie: 100. 000,- Sk

Stav: Úloha je splnená. 

Plnenie:
Projekt bol finančne podporený z iných zdrojov. Z uvedeného dôvodu neboli žiadané finančné prostriedky na realizáciu projektu v rámci akčného plánu ani v roku 2007. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Monitoring vplyvu vybraných elektronických médií na formovanie verejnej mienky vo vzťahu k menšinám“

Realizátor projektu: MEMO 98

Termín: do 31. 3. 2008
Finančná podpora ÚV SR: 200 000,- Sk

Stav: Projekt sa realizuje. 

Plnenie:
Projekt je zameraný na mienkotvornú činnosť vybraných elektronických médií v oblasti predchádzania diskriminácie vo vzťahu k etnickým, sociálnym, kultúrnym menšinám a migrantom, na monitorovanie vysielania vybraných relácií televíznych staníc v SR so zameraním na oblasť predchádzania extrémizmu, rasovej a inej neznášanlivosti a propagačné a vzdelávacie aktivity zamerané na kritický prístup mládeže a ostatnej verejnosti k sledovaniu a posudzovaniu informácií z médií. 
Cieľom projektu je monitorovať obsah vybraných relácií televíznych vysielacích staníc, ktoré sú obsahovo zamerané na spravodajské informácie, rôzne formy investigatívnej publicistiky i na prezentáciu informácií bulvárneho charakteru. Tieto typy relácií sú vysielané vo večerných hodinách každý deň, majú veľkú sledovanosť a preto sa veľkou mierou podieľajú na ovplyvňovaní verejnej mienky väčšiny obyvateľov SR, ako aj konkrétnych špecifických skupín (žiaci a študenti, menšiny rôzneho typu, MVO, ale aj politické strany a pracovníci médií). 
Monitoring a analýza informácií sa zameriavajú na príklady pozitívneho a negatívneho charakteru informácií. Východiskom k analýze informácií budú „Odporúčania pre rozhlasové a televízne vysielanie (Ako správne zobraziť etnické menšiny v európskych krajinách)“, ktoré sú v súlade s programovým vyhlásením Výboru pre televízne programy EBU (prijatým 26. októbra 1994) a sú tiež odozvou na akčný plán, ktorý je súčasťou Viedenskej deklarácie z októbra 1993 schválenou najvyššími predstaviteľmi štátov a vlád členských krajín Rady Európy. Odporúčania boli vypracované v úzkej spolupráci medzi expertmi EBU, Rady Európy a PBME (Public Broadcasting for a Multicultural Europe, Verejnoprávne vysielanie pre mnohokultúrnu Európu). Cieľom týchto odporúčaní je: 
•	informovať a udržiavať kontinuálny dialóg vo verejnom vysielaní (na národnej úrovni aj na úrovni EBU) o vysielacích normách vzhľadom na vnímavosť a očakávania verejnosti v európskych demokratických krajinách,
•	navrhovať postupy pre tvorcov programov a orientácie vysielania,
•	stimulovať opatrenia tak pre tvorbu ako aj pre rozvoj mnohokultúrneho vysielania a pre rovnaké pracovné iniciatívy zástupcov etnických menšín. 
Cieľovými skupinami projektu sú pracovníci médií, žiaci stredných škôl, učitelia ZŠ a SŠ, metodici ako aj široká verejnosť. 
Monitorovanie relácií sa uskutočnilo v dňoch 15. 6 – 1. 7. 2007 a 05. 11. – 19. 11. 2007. Spracovanie informácií sa vykonalo v dňoch 01. 11. 2007 – 31. 01. 2008. Tvorba výstupov sa ukončí do 10. 03. 2008. Následne sa budú realizovať vzdelávacie aktivity a ukončenie projektu sa predpokladá do 31. 3. 2008. 

5. Realizácia aktivít zameraných na riešenie problematiky znevýhodnených skupín obyvateľstva. 

5.1. Príprava a implementácia legislatívnych a strategických materiálov a realizácia projektov
Úloha 5.1.A: 
Ministerstvo kultúry SR zabezpečí prípravu dokumentu Stratégia rozvoja kultúrnych potrieb znevýhodnených skupín obyvateľstva do roku 2007, realizácia opatrení a úloh vyplývajúcich zo stratégie. 

Termín: 2006 - 2007
Zodpovední: MK SR
Finančné zabezpečenie: z rozpočtovej kapitoly MK SR

Stav: Úloha sa priebežne plní. 

Plnenie:
Zmyslom Stratégie rozvoja kultúrnych potrieb znevýhodnených skupín obyvateľstva do roku 2007 bolo rozvíjať štátnu kultúrnu politiku v oblasti rozvoja kultúry znevýhodnených skupín obyvateľstva a vytvoriť mechanizmy k vytváraniu rovnosti príležitostí v kultúre, ako aj k trvalej udržateľnosti ich inštitúcií a aktivít. Stratégia stanovila ciele týkajúce sa rozvoja kultúry nasledujúcich skupín: marginalizované rómske komunity, občania so zdravotným postihnutím, starší ľudia, deti a mládež, migranti, bezdomovci a pod. V zmysle základných cieľov stratégie Ministerstvo kultúry SR v roku 2007 iniciovalo prostredníctvom grantového systému vznik nasledujúcich modelových projektov:
Projekt Rómska misia, ktorý smeroval k podpore misijnej práce s deťmi žijúcimi v marginalizovaných komunitách. Cieľom projektu bolo prispievať k tvorbe hodnotového systému detí a mládeže žijúcich v rómskych komunitách a tým aj k zmene životných podmienok, znižovať riziká vylúčenia a tiež posilniť mechanizmy vedúce k odstráneniu bariér a diskriminácie, ako aj k posilneniu integračného procesu a procesu sociálnej inklúzie v SR. Projekt sa realizoval pod názvom Dobrota a láska pre Rómov (kultúrna, duchovná a ľudová misia pre najchudobnejších rómskych obyvateľov obce Lomnička – jún až december 2007) a bol podporený z grantového systému MK SR sumou 300 000 Sk. 
Ďalšou úlohou, ktorá vyplynula zo stratégie bola realizácia projektu Kočovné divadlo. Projekt bol zameraný na realizáciu hudobných tvorivých dielní pre deti a mládež žijúce v marginalizovaných rómskych komunitách. Cieľom projektu bolo napomáhať rozvíjanie kultúrnych potrieb detí a mládeže žijúcich v okrajových rómskych komunitách, vytvárať rovnosť príležitostí v oblasti kultúry. Projekt bol realizovaný v dvoch podobách. 
Prvá sa realizovala pod názvom Rómska struna na potulkách (hudobné aktivity pre rómske osady na východnom Slovensku). Realizátorom podujatia bolo Kultúrno - výchovné občianske združenie Láčho drom z Kokavy nad Rimavicou a bolo podporené sumou 200 000 Sk. Počas letných mesiacov navštívili hudobníci (Sendreiovci) osem marginalizovaných rómskych komunít (Vydrník, Smižany, Spišský Štvrtok, Rudňany Žehra, Letanovce, Stráne pod Tatrami, Levoča) a uskutočnili koncert priamo v rómskych osadách i v rámci obcí tak, aby sa na koncertoch stretli aj Rómovia aj nerómovia. Súčasťou koncertov boli aj spevácke workshopy ako spoločná aktivita, kde sa účastníci koncertov učili spievať rómske piesne. 
Druhá iniciatíva sa uskutočnila pod názvom Divadlo Romathan na kolesách - kultúrna misia šírenia rómskej kultúry deťom a dospelým v marginalizovaných rómskych osadách a mestských častiach, v termíne – od mája do decembra 2007) a bola podporená sumou 250 000 Sk. Realizátorom podujatia bolo rómske národnostné divadlo Romathan v Košiciach. 

Súčasťou plnenia úlohy, ktorá vyplynula zo stratégie v oblasti rozvoja kultúry občanov so zdravotným postihnutím boli stretnutia rezortnej pracovnej skupiny a seminár k príprave modelových projektov pre rozvoj kultúry zdravotne postihnutých v rozpočtových a príspevkových organizáciách MK SR poskytujúcich služby verejnosti. 

Úloha 5.1.B: 
Ministerstvo školstva SR uskutoční výskum sociálno - psychologických aspektov reintegrácie rómskych detí do ZŠ. 

Termín: 2007
Zodpovední: MŠ SR 
Finančné zabezpečenie: z rozpočtovej kapitoly MŠ SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu však informácie o realizácii a vyhodnotení tejto úlohy absentovali. 

Úloha 5.1.C: 
Ministerstvo školstva SR zabezpečí v praxi aplikáciu Koncepcie integrovaného vzdelávania rómskych detí a mládeže vrátane rozvoja stredoškolského a vysokoškolského vzdelávania s cieľom vyrovnať šance rómskych detí v prístupe k vzdelávaniu aj v spolupráci s MVO. 

Termín: stála úloha
Zodpovední: MŠ SR, MVO 
Finančné zabezpečenie: z rozpočtovej kapitoly MŠ SR

Stav: Úloha sa neplní. 

Zdôvodnenie:
V predložených podkladoch k plneniu úloh akčného plánu od príslušného subjektu však informácie o realizácii a vyhodnotení tejto úlohy absentovali. 

Úloha 5.1.D: 
Ministerstvo zdravotníctva SR realizuje Projekt PHARE 2003-004-995-01-06 – Zlepšenie dostupnosti rómskej menšiny k zdravotnej starostlivosti v SR. Úlohou projektu je zabezpečenie dostupnosti zdravotníckej starostlivosti pre marginalizované rómske komunity vo vybraných lokalitách a zlepšenie prístupu rómskej menšiny k zdravotnej starostlivosti prostredníctvom zavedenia činnosti terénnych zdravotných asistentov pilotným spôsobom. 

Termín: priebežne
Zodpovední: MZ SR
Finančné zabezpečenie: PHARE

Stav: Úloha sa neplní. 

Zdôvodnenie:
V predložených podkladoch k plneniu úloh akčného plánu od príslušného subjektu však informácie o realizácii a vyhodnotení tejto úlohy absentovali. 

Úloha 5.1.F: 
Konferencia o implementácii európskych smerníc zamedzujúcich diskriminácii občanov so zdravotným postihnutím do legislatívy Slovenska a ich dodržiavanie. Zámerom projektu je zrealizovať prieskum dodržiavania práv zdravotne postihnutých občanov v oblasti zamestnávania, prístupnosti k vzdelávaniu podľa jednotlivých zdravotných postihnutí. Konferencia organizovaná Národnou radou občanov so zdravotným postihnutím v SR, ktorej účastníkmi okrem občanov so zdravotným postihnutím budú aj zástupcovia štátnej správy zodpovední za aplikáciu európskych smerníc, odborníci z vysokých škôl, samosprávy, bude mať za cieľ zmapovať úroveň implementácie európskych noriem, prerokovať výsledky prieskumu monitorovania diskriminácie z dôvodu zdravotného postihnutia a vo vzťahu k jednotlivým skupinám zdravotného postihnutia, ale aj k jednotlivcom. 
Cieľovou skupinou sú na jednej strane zástupcovia štátnej správy a samosprávy zodpovední za implementáciu európskych noriem a na druhej strane občania so zdravotným postihnutím, ktorým by smernice mali pomôcť skvalitniť ich život. Vytváraniu rovnakých príležitostí pre ľudí so zdravotným postihnutím napomôže aj vzájomná výmena názorov a skúseností medzi týmito dvomi skupinami. 

Termín: 2007
Zodpovední: Národná rada občanov so zdravotným postihnutím v SR
Finančné zabezpečenie: 145 143,50 Sk

Stav: Úloha je splnená. 

Plnenie:
Realizovala sa konferencia, ktorej cieľom bolo informovať organizácie občanov so zdravotným postihnutím bez ohľadu na členstvo v NROZP, poskytovateľov sociálnych služieb, predstaviteľov samosprávy a štátnej správy na území Bratislavského kraja o obsahu Dohovoru. Konferencie sa zúčastnilo 92 zástupcov rôznych organizácií a inštitúcií. 
Konferencia sa uskutočnila za účasti predstaviteľov väčšiny ministerstiev, ktoré v danom čase začali s rozborom platnej legislatívy. Vydala sa brožúra s textom Dohovoru OSN, ktorej oficiálny preklad zabezpečilo Ministerstvo práce sociálnych vecí a rodiny SR. (NROZP bola odborným konzultantom pri preklade. ) Brožúru dostali k dispozícii účastníci konferencie, následne bola distribuovaná organizáciám občanov so zdravotným postihnutím a vyšším územným celkom. 

NROZP v SR sa v rámci projektu podieľala aj na realizácii podpisovej akcie 1milion4disability organizovanej v rámci Európskej únie. Cieľom tejto kampane, počas ktorej sa podarilo získať viac ako 1 200 000 podpisov je prijatie samostatnej smernice EÚ o právach ľudí so zdravotným postihnutím. Informovanosť je aj v tomto prípade dôležitým predpokladom pre nediskrimináciu. 

Projekt realizovaný s finančnou podporou Úradu vlády SR prispel k zvýšeniu informovanosti občanov so zdravotným postihnutím, ale aj pracovníkov štátnej správy a samosprávy, zariadení sociálnych služieb, ktorí vo svojej práci prichádzajú do styku s týmito občanmi. 

Úloha doplnená v roku 2007 v rámci dodatku o aktualizácii akčného plánu: 
Úrad verejného zdravotníctva SR v rámci realizácie aktivít zameraných na riešenie problematiky znevýhodnených skupín obyvateľstva usmerní regionálne úrady aj naďalej priebežne realizovať zdravotno - výchovné aktivity pre rómsku populáciu zamerané na: osobnú hygienu a hygienu bývania, prevenciu infekčných ochorení, význam očkovania, DDD – prevenciu (deratizácia, dezinsekcia, dezinfekcia), zásady správnej výživy, význam pohybovej aktivity, prevenciu fajčenia a drogových závislostí, prevenciu pohlavných ochorení, HIV/AIDS. 

Termín: priebežne
Zodpovední: Úrad verejného zdravotníctva
Finančné zabezpečenie: z rozpočtovej kapitoly MZ SR

Stav: Úloha sa plní. 

Plnenie:
Táto úloha sa v plnom rozsahu kryje s realizáciou „Programu podpory zdravia znevýhodnených komunít na Slovensku na roky 2007 – 2015“. V rámci tohto programu sa realizujú všetky činnosti v zmysle zadania a preto je možné konštatovať plnenie tejto úlohy za dostatočné. 

Úloha doplnená v roku 2007 v rámci dodatku o aktualizácii akčného plánu: 
Úrad verejného zdravotníctva Slovenskej republiky pripravil Program podpory zdravia znevýhodnených komunít na Slovensku na roky 2007 – 2015, ktorý je pripravený na predloženie do Gremiálnej porady ministra a následne na predloženie do vlády, následne je pripravený na realizáciu od roku 2007. Uvedený Program je zameraný na zlepšenie zdravotného stavu znevýhodnených komunít (v prvej etape – na segregované a separované rómske komunity a v druhej etape na bezdomovcov a utečencov). V Programe je plánované vytvorenie siete zdravotnej asistencie pre znevýhodnené komunity a tiež realizácia prieskumu zdravotného stavu znevýhodnených komunít a následne realizácia špecifických programov podpory zdravia. 

Termín: 2007
Zodpovední: Úrad verejného zdravotníctva
Finančné zabezpečenie: z rozpočtovej kapitoly MZ SR

Stav: Úloha je splnená. 

Plnenie:
Tento program od roku 2007 sleduje zlepšenie dostupnosti zdravotnej starostlivosti, ako aj zlepšenie zdravotného stavu, zvýšenie zdravotného uvedomenia a zvýšenie zodpovednosti za vlastné zdravie u obyvateľov segregovaných a separovaných rómskych osídlení. Naplnenie týchto cieľov by sa malo v blízkej budúcnosti prejaviť nárastom počtu poistencov zdravotných poisťovní z radov obyvateľov segregovaných rómskych osídlení a lokalít, zvýšenou návštevnosťou Rómov v ambulanciách lekárov, čo súvisí so zvýšením zodpovednosti za vlastné zdravie a samozrejme zvýšenou zaočkovanosťou detí a dospelých. 
Do realizácie programu sa zapojilo 10 regionálnych úradov verejného zdravotníctva v Košiciach, Prešove, Bardejove, Spišskej Novej Vsi, Starej Ľubovni, Rožňave, Michalovciach, Banskej Bystrici a v Rimavskej Sobote. Informácie o realizácii aktivít realizovaných prostredníctvom komunitných pracovníkov zdravotnej výchovy sa pravidelne evidujú v Mesačných správach komunitných pracovníkov. 
Finančné náklady v roku 2007 dosiahli výšku 5 820 000,- Sk a realizácia programu sa zamerala najmä na nasledovné aktivity:
•	terénna práca – zdravotná osveta 30 komunitných pracovníkov zdravotnej výchovy v 127 rómskych osídleniach,
•	zdravotnovýchovná osveta zameraná na zdravotnú výchovu v osadách, komunitných centrách a školách formou individuálneho a skupinového poradenstva a formou prednášok,
•	asistencia lokálnym lekárom – identifikácia osôb s neuskutočnenými preventívnymi prehliadkami a s neuskutočnenými povinnými očkovaniami, podnecovanie týchto osôb k návšteve lekára,
•	identifikácia osôb bez zdravotných preukazov a poskytnutie pomoci pri ich vybavovaní,
•	spolupráca so školami – prenos odporúčaní zo školy do rómskych rodín, spolupráca pri riešení akútnych zdravotných problémov a infekcií, monitoring zdravotného stavu detí a monitoring stravovacích návykov a čistoty oblečenia,
•	spolupráca so zainteresovanými partnermi (starostovia, pedagogickí pracovníci, lekári a pod. ) pri riešení výskytu infekčných ochorení, úprave životného prostredia v rómskych osadách, rozbore vzoriek vody zo studní a pod. 
V roku 2008 sa bude pokračovať v realizácii tohto programu. Komunitní pracovníci budú naďalej sprostredkovávať komunikáciu, zvyšovať informovanosť a šíriť zdravotnú výchovu medzi RÚVZ, všeobecným lekárom, pediatrom, lekárom špecialistom a komunitou. Požadované finančné náklady na realizáciu Programu v roku 2008 sú 6 600 000,- Sk. 

Úloha doplnená v roku 2007 v rámci dodatku o aktualizácii akčného plánu: 
V rámci „Programu podpory rozvoja komunitnej sociálnej práce v obciach“ sa zabezpečí vzdelávanie koordinátorov. V roku 2007 bude pre uvedenú cieľovú skupinu zaradený vzdelávací blok o ľudských právach v rámci vzdelávacieho modulu, ktorý odborne zabezpečí OZ PDCS. Zmena nastane aj v počte vzdelávaných adeptov, ktorých počet sa oproti roku 2006 zvýši o 227 komunitných sociálnych pracovníkov, ktorí neboli do tohto vzdelávacieho programu v roku 2006 zaradení. 

Termín: 2007
Zodpovední: MPSVR SR
Finančné zabezpečenie: z rozpočtovej kapitoly MPSVR SR

Stav: Úloha sa priebežne plní. 

Plnenie:
Vzdelávanie a supervíziu pre koordinátorov, komunitných sociálnych pracovníkov a asistentov vykonáva Občianske združenie Partners for Democratic Change Slovakia (PCDC). Úlohu zastrešuje sekcia riadenia Európskeho sociálneho fondu. 
Program bol schválený dňa 16. decembra 2004 na obdobie rokov 2005 – 2007. Cieľom Programu je podpora skupín a jednotlivcov dlhodobo vystavených sociálnemu vylúčeniu. Realizácia programu je nastavená tak, aby odstraňovala príčiny sociálnej deprivácie prostredníctvom práce komunitného sociálneho pracovníka (KSP) a asistenta komunitného sociálneho pracovníka v konkrétnej komunite (ASP). Do Programu bolo v roku 2006 zapojených celkovo 200 prijímateľov. K 1. 1. 2007 bol počet znížený na 187. Celkovo bolo na Program podpory rozvoja komunitnej sociálnej práce v obciach vynaložených 121 600 879,79 z pridelených 132 mil. finančných prostriedkov zo štátneho rozpočtu SR. 
Aktivity sa realizovali prostredníctvom komunitných sociálnych pracovníkov a asistentov komunitného sociálneho pracovníka v dvoch oblastiach: 
•	Sociálna integrácia - ide o zmierňovanie sociálno-patologických javov v komunite ako kriminalita, domáce násilie, sexuálne zneužívanie, zanedbávanie starostlivosti o deti, agresívne správanie detí na školách, užívanie drog, alkoholizmus, zadlženosť, úžerníctvo, pomoc pri vybavovaní dokladov, peňažných dávok a podobne; podpora kvality komunikácie a vzťahov medzi klientmi a ostatnými občanmi. 
•	Kvalita života, predovšetkým bývania t.j. dohoda na splátkových kalendároch, príspevkov na bývanie, zlepšovanie kvality života. 

Úloha doplnená v roku 2007 v rámci dodatku o aktualizácii akčného plánu: 
Katedra kriminálnej polície Akadémie PZ v Bratislave plánuje pripraviť a začať s realizáciou vedeckovýskumného projektu na tému „Úžera v rómskych osadách“. 

Termín: 2007
Zodpovední: Akadémia PZ v Bratislave
Finančné zabezpečenie: z rozpočtovej kapitoly MV SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Rovnosť príležitostí a ochrana práv starších“

Realizátor projektu: Fórum pre pomoc starším - národná sieť

Termín: do 31. 3. 2008
Finančná podpora ÚV SR: 200 000,- Sk

Stav: Projekt sa realizuje. 

Plnenie:
Prostredníctvom realizácie projektu sa dosiahlo pomerné zvýšenie právneho vedomia občanov, ich záujem obhajovať vlastné práva, zvyšovanie ich spoločenskej istoty a boj proti diskriminácii na základe veku. 
Občanom sa poskytovali potrebné informácie a vzdelávanie v rámci stretnutí a workshopov, ktorých sa v roku 2007 uskutočnilo 36 v rôznych regiónoch Slovenska. Na príprave a realizácii stretnutí sa spolupracovalo so zástupcami samospráv, verejného ochrancu práv, Slovenským národným strediskom pre ľudské práva. Na workshopoch sa zúčastnili starší ľudia ako aj zástupcovia organizácií, ktoré poskytujú služby a zabezpečujú činnosť a pomoc seniorom. 
Realizovali sa prednášky o zákonných predpisoch, uplatňovaní si vlastných práv a možnosti vymáhania nárokov. 

V rámci projektu prebehla iniciatíva na spracovanie tzv. pätnástoro zásad na ochranu starších občanov, ktoré pripravili odborníci z Kancelárie verejného ochrancu práv. Tieto informácie sa poskytli starším občanom v rámci obcí a miest celého Slovenska, v kluboch a organizáciách seniorov, ako i účastníkom medzinárodnej konferencie v Bojniciach. 

Realizuje sa reprezentatívny prieskum o chudobe a sociálnom vylúčení starších na vzorke 800 respondentov. V súčasnosti je k dispozícii už viac ako 600 vyplnených dotazníkov. Z uvedeného prieskumu vyplýva, že starší občania sa cítia ohrození chudobou a sociálnym vylúčením. Pociťujú diskrimináciu v rôznych oblastiach, predovšetkým v oblasti zdravotníctva, pri vybavovaní v úradoch a prístupe pracovníkov štátnej a verejnej správy, v doprave a v službách. Uvedený prieskum sa v súčasnosti spracováva. 

V roku 2007 sa vydali dve čísla časopisu „Fórum seniorov. 

Občanom sa poskytovalo právne a sociálne poradenstvo – v rámci poradensko -informačného strediska. Právne rady sa týkali hlavne dedičských konaní, vzťahov v rodinách, pri porušovaní ich práv rôznymi inštitúciami. V rámci tejto práce sa spolupracovalo so Slovenským národným strediskom pre ľudské práva a VOP, ako i právnikom, sociálnou pracovníčkou ktorí poskytovali poradenstvo na základe osobných stretnutí, či telefonických a písomných informácií občanom z celého Slovenska. 
V dňoch 9. - 10. 10. 2007 sa v Bojniciach uskutočnila národná konferencia s názvom „Kvalita života starších občanov a reálna situácia v regiónoch Slovenska“ so zahraničnou účasťou. Na konferencii boli prijaté závery, ktoré definujú najzákladnejšie problémy starších občanov i s ohľadom na rozdiely v regiónoch. Na tejto konferencii sa zúčastnil i zástupca Úradu vlády, Ministerstva práce sociálnych vecí a rodiny, verejného ochrancu práv, Slovenského národného strediska pre ľudské práva, Policajného prezídia ako aj zahraniční účastníci – zástupcovia AGE – európskej platformy seniorov z Bruselu, HELP THE AGED z Londýna. 
Informácie o činnosti a realizácii podujatí a záveroch z konferencie sú k dispozícii na web stránke www.forumseniorov.sk. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Násilie voči deťom - korene, stav a vízia“

Realizátor projektu: Slovenský výbor pre UNICEF

Termín: do 31. 12. 2007
Finančná podpora ÚV SR: 226 832,- Sk

Stav: Projekt sa zrealizoval. 

Plnenie:
Súčasťou projektu bola konferencia na uvedenú tému, ktorá bola podporená z prostriedkov Úradu vlády SR a konala sa dňa 18. 10. 2007 v Bratislave. Uvedená konferencia sa zamerala na predchádzanie násiliu v rodinách, školách a výchovných zariadeniach. Projekt má za cieľ nastoliť kultúru nenásilia, odkryť korene jeho príčin a docieliť zmeny, ktoré umožnia nevyhnutné kroky. Účastníci konferencie rokovali v šiestich paneloch na témy: Špecifiká detského veku, Ochrana detí a ich záujmov, Kultúra nenásilia a ako ju uplatniť, Médiá a deti, Špecializovaná agentúra na ochranu práv detí, týranie. 

Multiprofesijné fórum prijalo nasledujúce závery a odporúčania:
•	S ohľadom na špecifiká detského veku a v záujme implementácie Dohovoru OSN o právach dieťaťa je žiaduce, aby ľudia prichádzajúci do prvého kontaktu s deťmi (učitelia, lekári, vychovávatelia) získali doplnkové vzdelanie, rozširujúce ich odbornosť o práva detí a psychologické minimum. Mimoriadne závažná, vzhľadom na hrozbu opakovanej viktimizácie dieťaťa, je táto požiadavka u profesií - policajt, sudca, vychovávateľ. 
•	Pozitívna skutočnosť - ako je decentralizácia – bola sprevádzaná niektorými negatívnymi alebo otáznymi aspektmi, ktoré sa dotýkajú prenosu kompetencií na samosprávy. Samospráva na miestnej a regionálnej úrovni nie je bezo zvyšku pripravená na prevzatie viacerých zodpovedností, týkajúcich sa detí a ich práv. Je potrebné tento fakt prijať a hľadať nástroje na docielenie ochrany detí a ich práv. 
•	Je prínosné, že samospráva i štátna správa pri ochrane detí už bežne spolupracujú s mimovládnymi organizáciami, tak na úrovni akreditovaných subjektov, oprávnených poskytovať služby v sociálnej oblasti, ako aj na úrovni MVO, ktoré dopĺňajú portfólio potrebných, aj keď neakreditovaných služieb. 
•	Monitorovanie atmosféry v školách nezávislými subjektmi, výsledky vzdelávacieho procesu a vzťahy, ktoré sú pre veľkú časť škôl a výchovných zariadení charakteristické, signalizujú potrebu zmeny, a to najmä v zameraní výučby na dieťa a jeho potreby. Zreteľná je najmä potreba výchovy k hodnotám a riešeniu problémov. S tým súvisí potreba zmeny v príprave učiteľov (vrátane ich celoživotného vzdelávania) a uplatnenie servisných pracovníkov v školách, ako sú školský psychológ, terénny pracovník, asistent učiteľa a pod. 
•	Viaceré mimovládne organizácie, napr. SV pre UNICEF, Nadácia Milana Šimečku, Materské centrá, venujúce sa výchove a vzdelávaniu, majú rozpracované metodiky, ktoré by bolo vhodné podporiť grantovými schémami MŠ. 
•	Súčasne prebiehajúcu kurikulárnu reformu by bolo vhodné využiť na presadzovanie týchto zmien. 
•	Vzťah médií a detí je možné uchopiť z viacerých uhlov pohľadu – keď vnímame dieťa ako adresáta programov potenciálne obsahujúcich násilie, alebo keď dieťa vnímame ako médiami zobrazovaný subjekt vo vzťahu k jeho právam (právo na súkromie, zachovanie dôstojnosti ap. ). 
•	V kontexte s mediálnou „gramotnosťou“ je zaujímavým počinom pilotný projekt mediálnej výchovy, garantovaný Štátnym pedagogickým ústavom, ktorý by mal deti naučiť výberu a kritickému posúdeniu počutého a videného. Hoci sa za posledné roky podarilo dosiahnuť niektoré kroky, napríklad príprava Zákona o audiovízii so systémom označovania TV programov, zmena nie je dostatočná. 
•	V súvislosti s pripravovanou zmenou programovej štruktúry STV je potrebné presadiť programy, ktoré budú pôsobiť podporne smerom k eliminácii násilia voči deťom. 
•	Podmienkou napredovania vo využívaní vzdelávacej a výchovnej funkcie médií je definovanie ich poslania vo vzťahu k verejnoprávnosti a uplatňovanie etického kódexu v nich; jeho prostredníctvom by mala byť chránená intimita a dôstojnosť zobrazovaného dieťaťa, najmä v spravodajských reláciách. 
•	Na Slovensku zatiaľ neexistuje inštitúcia, ktorá by sa na profesionálnej úrovni venovala ochrane práv detí, kontrole, monitoringu, advokácii (v zmysle obhajoby záujmov). Princípy, na ktorých by takáto inštitúcia mala vzniknúť resp. fungovať už existujú (tzv. parížske princípy), existujú aj medzinárodné záväzky SR a odporúčania nadnárodných inštitúcií, ako je Výbor OSN pre práva dieťaťa. 
•	V záujme ochrany detí je žiaduce akcelerovať aktivity v zmysle zriadenia takejto inštitúcie, koordinovať politiku voči deťom prostredníctvom adresného akčného plánu a zvážiť prijatie zvláštnej stratégie pre deti. Je tiež vhodné zvážiť rámce fungovania prípadnej medziministerskej rady, ktorá by koordinovala rozhodnutia týkajúce sa detí. Zásadné rozhodnutia o miere právomocí, právnych a finančných rámcoch vznikajúcej inštitúcie sú však na vláde. 
•	Súčasná súdna a policajná prax nedokáže zabrániť opakovanej viktimizácii dieťaťa, ktoré sa stalo obeťou. V novelizovanom Trestnom zákone z r. 2005 sú implementované všetky medzinárodné záväzky; naša legislatíva je na vysokej úrovni, avšak rezervy sú v jej implementácii. Skráteniu konania a postupom „priateľským deťom“ by mohlo napomôcť zriadenie rodinných súdov, vybavených špecializovanými senátmi. 
•	Redukcia pracovných síl, ktorá sa dotkla tiež rezortu práce, sociálnych vecí a rodiny nepriaznivo ovplyvňuje výkon sociálnej práce, počet otvorených prípadov na jedného pracovníka a obmedzuje možnosti terénnej práce. 

Konferencia podporila a prijala tiež závery a podnety, ktoré vyplynuli z diskusie pri okrúhlom stole na tému Násilie proti deťom v r. 2006. 
•	Zákonnou úpravou /zákonom umožniť zriadenie nezávislej inštitúcie na ochranu práv detí. 
•	V záujme ochrany práv detí reformovať súdnictvo v tom zmysle, že záležitosti detí a mladistvých budú riešiť špecializované senáty a vzniknú tiež špeciálne “rodinné súdy“. 
•	Implementovať do školského zákona zákaz používania telesných trestov v školách a školských zariadeniach. 
•	Zmeniť a doplniť školský zákon a zákon o školských zariadeniach v súlade so zásadou rovnakého zaobchádzania upravenou antidiskriminačným zákonom. 
•	Zmeniť a doplniť zákon o školských zariadeniach v oblasti výkonu ústavnej starostlivosti v reedukačných domovoch (diferenciácia zariadení, materiálne a personálne podmienky výkonu ústavnej starostlivosti)
•	Zmeniť a doplniť zákon o prokuratúre v oblasti dozoru nad výkonom ústavnej starostlivosti. 
•	Zmeniť zákon o rodine v časti výkonu rodičovských práv a povinností – úprava zákona zákazu používania telesných trestov. 
•	Znovu zaviesť vstupové oprávnenie prokurátora do konania vo veciach starostlivosti súdu o maloletých (najmä pri nariaďovaní ústavnej starostlivosti, ale i tam, kde je to vhodné a potrebné). 
•	Zabezpečiť personálne a materiálne podmienky pre orgány činné v trestnom konaní vo veciach detí. 
•	Zabezpečiť prijatie zákona o deťoch a mládeži, zákona o prevencii kriminality. 
•	Upraviť povinný dohľad nad násilníkom po skončení trestu odňatia slobody, ak páchal násilie na dieťati. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Karpatskí Nemci a Slovensko“

Realizátor projektu: OZ EDU

Termín: do 31. 12. 2007
Finančná podpora ÚV SR: 199 544,- Sk

Stav: Projekt sa zrealizoval. 

Plnenie:
Projekt Karpatskí Nemci a Slovensko ustanovilo ako hlavný cieľ osvetovú činnosť v podobe vzdelávacích aktivít, zvýšiť vedomostnú úroveň čo najväčšieho počtu stredoškolských a vysokoškolských študentov o karpatskonemeckej problematike. Samotným vzdelávacím aktivitám v podobe prednášok a diskusných workshopov predchádzal štatistický prieskum znalostí u cieľovej skupiny. Celkovo na projekte participovalo 245 osôb, z toho 30 stredoškolských študentov. Možno konštatovať, že hlavný cieľ bol splnený. Dôkazom toho bol záujem študentov o diskusie s lektormi na danú tému, ako aj ich už spomínaný záujem o spoluprácu. 
Nemenej dôležitým cieľom bolo vydanie monografie s titulom „Karpatskí Nemci a Slovensko“, o ktorú bol veľký záujem nielen zo strany študentov, ale aj predstaviteľov odbornej verejnosti a akademickej obce. 

V rámci projektu boli realizované aj nasledujúce podujatia: 
•	Tvorba monografie v spolupráci s Doc. RNDr. Ladislavom Tolmáčim, PhD. 
•	Prednáškový cyklus (3 bloky) – história a súčasnosť karpatskonemeckej menšiny. Prednášky sa uskutočnili 28. 5. 2007 v priestoroch Prírodovedeckej fakulty UK v Bratislave a zúčastnilo sa na nich 41 vysokoškolských študentov. 
•	Workshop o karpatských Nemcoch. Workshop sa uskutočnil 21. 9. 2007 v priestoroch reštaurácie U dvoch prasiatok na Šafárikovom námestí v Bratislave. Zúčastnilo sa na ňom 15 diskutujúcich z rôznych oblastí spoločenského života. 
•	Prieskum vedomostí vysokoškolských študentov z oblasti európskej integrácie, regionálneho rozvoja a verejnej správy o karpatskonemeckej problematike. Akcia sa uskutočnila 26. 9. 2007 a zúčastnilo sa na nej 90 študentov. Prieskum sa konal na pôde Prírodovedeckej fakulty UK v Bratislave. 
•	Prednáškový cyklus (3 bloky) – história a súčasnosť karpatskonemeckej menšiny. Podujatie sa uskutočnilo 8. 11. 2007 v priestoroch Obchodnej akadémie na Nevädzovej ulici v Bratislave a zúčastnilo sa jej 30 stredoškolských študentov. 
•	Prednáškový cyklus (3 bloky) – história a súčasnosť karpatskonemeckej menšiny. Podujatie sa uskutočnilo 15. 11. 2007 v priestoroch auly Prírodovedeckej fakulty UK v Bratislave. Zúčastnilo sa na ňom 69 vysokoškolských študentov z rôznych študijných programov. 
Záverečná konferencia spojená s prezentáciou monografie „Karpatskí Nemci a Slovensko“. Konferencia sa uskutočnila 10. 12. 2007 a zúčastnilo sa jej 30 hostí. Konala sa na pôde Prírodovedeckej fakulty UK v Bratislave v prezentačnom centre AMOS.

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Stretnime sa pri Maline!“

Realizátor projektu: OZ Svatobor pod Oblíkom

Termín: do 31. 3. 2008
Finančná podpora ÚV SR: 249 515,- Sk

Stav: Projekt sa realizuje. 

Plnenie:
Projekt „Stretnime sa pri Maline!“ predstavuje úvodnú fázu realizácie komplexného sociálneho programu s názvom „Založme spoločne ekofarmu!“. Pri tvorbe uvedeného projektu sa v občianskom združení Svatobor pod Oblíkom kládol dôraz na vytváranie príležitostí pre zaškolenie a pracovné uplatnenie znevýhodnených skupín obyvateľstva (dlhodobo nezamestnaní Rómovia a nerómovia z obcí mikroregiónu Hlinné, resp. z Charitného domu vo Vranove nad Topľou ) a to v rámci prípravnej činnosti na zakladanej ekofarme/sociálno - azylovom centre, t. j. rekultivácia zanedbanej poľnohospodárskej pôdy, či úpravné práce v areáli statku Pod Malinou. 
Vo vzťahu k naformulovaným cieľom sa podarilo zrealizovať za pomoci 1 rómskeho zamestnanca OZ, 40 aktivačných pracovníkov a vyše 10 dobrovoľníkov značnú časť z naplánovaných fyzicky náročných rekultivačných prác pred začatím stavebnej a poľnohospodárskej činnosti v roku 2008 v centre opusteného statku Pod Malinou a naštartovať intenzívne stretnutia, vzájomné poznávanie a postupné prekonávanie negatívnych, hostilných stereotypov medzi časťou nerómskej majority a sociálne vylúčenými Rómami (najmä z osád obcí Soľ, Zamutov a Rudlov). 

5.2 Systematické vzdelávanie zamestnancov ústredných orgánov štátnej správy a zamestnanci územnej samosprávy v oblasti zachovávania zásady rovnakého zaobchádzania s mužmi a ženami. 
Úloha 5.2.A: 
Ministerstvo práce, sociálnych vecí a rodiny SR (ďalej len MPSVR SR) bude v priebehu roka 2006 zabezpečovať systematické (cyklické) vzdelávanie zamestnancov ústredných orgánov štátnej správy o princípoch rodovej rovnosti a uplatňovaní stratégie gender mainstreaming. 

Termín: 2006 - 2008
Zodpovední: MPSVR SR
Finančné zabezpečenie: z rozpočtovej kapitoly MPSVR SR

Stav: Úloha sa priebežne plní. 

Plnenie:
Ministerstvo práce, sociálnych vecí a rodiny SR (odbor rodovej rovnosti a rovnosti príležitostí) v spolupráci s Ústredím práce, sociálnych vecí a rodiny zorganizovalo v dňoch 28. - 29. , 30. - 31. mája a 28. - 29. júna 2007 tri samostatné dvojdňové tréningy na elimináciu domáceho násilia. Tréningy boli určené pre zamestnancov úradov PSVR a oddelení sociálnoprávnej ochrany detí a sociálnej kurately. Tréningov sa zúčastnilo 120 zamestnancov úradov PSVR, oddelení sociálnoprávnej ochrany detí a sociálnej kurately. Tréningy prebiehali v priestoroch vzdelávacieho a ubytovacieho zariadenia Mlynky, ktorého prevádzka je financovaná z rozpočtu Ústredia PSVR. 

V dňoch 11 – 12. októbra 2007 odbor rodovej rovnosti a rovnosti príležitostí MPSVR zorganizoval v Účelovom zariadení v Malej Lučivnej dva celodenné odborné semináre na tému „Prevencia a eliminácia násilia páchaného na ženách“. Semináre boli zamerané pre riadiacich zamestnancov úradov PSVR - riaditeľov odborov sociálnych vecí a rodiny a riaditeľov odborov služieb zamestnanosti. Seminárov sa zúčastnilo 83 účastníkov. Odborným garantom seminára bolo záujmové združenie Fenestra Košice. 

Dňa 12. marca 2007 sa v Bratislave uskutočnil seminár k otázkam rodovej rovnosti pre veliteľov útvarov a personálnych pracovníkov Ozbrojených síl SR a dňa 19. októbra 2007 v Trenčíne pre príslušníkov Ozbrojených síl Generálneho štábu SR. Hlavnými témami boli zavádzanie rodového hľadiska do vzdelávania (uplatňovanie stratégie gender mainstreaming); uplatňovanie rodovej rovnosti v ozbrojených silách SR; uplatňovanie rodovej rovnosti v policajných zboroch SR; rodová rovnosť ako súčasť ľudských práv. Prednášky realizovali zamestnanci odboru rodovej rovnosti a rovnosti príležitostí. 

MPSVR SR v spolupráci s Informačnou kanceláriou Rady Európy v Bratislave, Iniciatívou Piata žena a ďalšími mimovládnymi organizáciami začalo dňa 22. novembra uskutočňovať národnú informačnú kampaň „Zastavme domáce násilie na ženách“, ktorá je súčasťou projektu Rady Európy. Kampaň bude prebiehať do 15. 3. 2008. V rámci kampane bola na MPSVR SR inštalovaná výstava príbehov „Umlčané svedkyne“. Informačným zdrojom kampane je novovytvorená internetová stránka www.zastavmenasilie.sk, ktorá okrem informácií o kampani, prinesie aj databázu krízových liniek, poradní a ubytovní pre obete domáceho násilia. Súčasťou otvorenia kampane bola aj moderovaná diskusia: ZAPOJME MUŽOV DO BOJA PROTI DOMÁCEMU NÁSILIU, ktorá bola iniciatívou Parlamentného zhromaždenia Rady Európy, Informačnej kancelárie Rady Európy v Bratislave, Národnej rady Slovenskej republiky a MPSVR SR za účasti poslancov Parlamentného zhromaždenia Rady Európy a zástupcov ministerstiev, mimovládnych organizácií a akademických kruhov. Prostredníctvom reklamných nosičov sú v rámci kampane prezentované plagáty Rady Európy s výzvou „Volanie o pomoc nesmieme prepočuť“ vrátane 150 bilboardov umiestnených po Slovensku, formou citylightov v obchodných domoch Kaufland ako aj v prostriedkoch mestskej hromadnej dopravy v krajských mestách a niekoľkých ďalších vytypovaných mestách na Slovensku. Do kampane sa zmluvne zapojili STV, TV Markíza a TA3 formou odvysielania televíznych informačných spotov a diskusií. 

V záujme pozdvihnutia statusu problematiky v súlade s Plánom práce vlády SR bolo dňa 11. októbra 2007 schválené zriadenie Rady vlády SR pre rodovú rovnosť, ktorá začne pracovať od 1. januára 2008. Plnením úloh sekretariátu Rady vlády SR pre rodovú rovnosť bol poverený odbor rodovej rovnosti a rovnosti príležitostí. 

Úloha 5.2.B: 
Ministerstvo kultúry SR (ďalej len „MK SR“) zabezpečí systematické vzdelávanie príslušníkov profesijných skupín v oblasti kultúry a vzdelávanie a mienkotvornú činnosť zamestnancov v štátnej správe v oblasti zachovávania zásady rovnakého zaobchádzania s mužmi a ženami. 

Termín: 2006 - 2008
Zodpovední: MK SR
Finančné zabezpečenie: z rozpočtovej kapitoly MK SR

Stav: Úloha sa priebežne plní. 

Plnenie:
Národné osvetové centrum (NOC) pripravilo školenie pod názvom „Manažér občianskeho vzdelávania“ (október, november 2007), ktoré bolo určené pracovníkom v oblasti kultúry. Zámerom kurzu bolo zvýšenie informovanosti v súvislosti s budovaním povedomia, národnej a kultúrnej identity, ako i organizačných kompetencií pracovníkov v kultúre. Súčasťou kurzu boli aj prezentácie problematiky rodovej rovnosti, vrátane výchovy k tolerancii a rešpektovaniu náboženských slobôd a vyznaní. NOC tiež pripravilo publikáciu Nové trendy v oblasti občianskeho vzdelávania, ktorá obsahuje príspevky jednotlivých lektorov z predmetného kurzu a ktorá je priebežne distribuovaná v rezorte kultúry. 

5.3. Systematické vzdelávanie mediálnych pracovníkov a pracovníkov monitoringu médií v oblasti zachovávania zásady rovnakého zaobchádzania s mužmi a ženami. 
Úloha: 
Ministerstvo práce, sociálnych vecí a rodiny SR (ďalej len MPSVR SR) bude v priebehu roka 2007 zabezpečovať systematické (cyklické) vzdelávanie mediálnych pracovníkov a pracovníkov monitoringu médií o princípoch rodovej rovnosti a uplatňovaní stratégie gender mainstreaming. 

Termín: 2007
Zodpovední: MPSVR SR
Finančné zabezpečenie: z rozpočtovej kapitoly MPSVR SR

Stav: Úloha je nesplnená. 

Zdôvodnenie:
V predložených podkladoch k plneniu úloh akčného plánu od príslušného subjektu informácie o realizácii a vyhodnotení tejto úlohy absentovali. 

6. Podpora kultúrnych a spoločenskovedných aktivít venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

6.1. Seminár venovaný medzinárodnoprávnym záväzkom SR v oblasti diskriminácie a medzinárodnoprávnym nástrojom ochrany proti diskriminácii. 
Úloha: 
Ministerstvo zahraničných vecí SR (ďalej len „MZV SR„) zorganizuje jednodňový seminár venovaný medzinárodnoprávnym záväzkom SR, v oblasti diskriminácie a medzinárodnoprávnym nástrojom ochrany proti diskriminácii. Uvedený seminár plánujú usporiadať v roku 2007 v rámci cyklu seminárov, ktoré o ochrane ľudských práv organizuje Odbor ľudských práv Ministerstva zahraničných vecí SR. 

Termín: 2007
Zodpovední: MZV SR
Finančné zabezpečenie: z rozpočtovej kapitoly MZV SR

Stav: Úloha je splnená. 

Plnenie:
Odbor ľudských práv a Rady Európy MZV SR zorganizoval informačný seminár na tému „Medzinárodnoprávne záväzky Slovenskej republiky v oblasti diskriminácie a medzinárodnoprávne nástroje boja proti diskriminácii“. Seminár sa uskutočnil dňa 10. decembra 2007 v priestoroch MZV SR a venoval sa nasledovným témam:
•	Dohovor OSN o právach osôb so zdravotným postihnutím,
•	Protokol č. 12 k Dohovoru o ochrane ľudských práv a základných slobôd,
•	Dohovor o ochrane všetkých osôb pred nedobrovoľným zmiznutím,
•	Medzinárodné záväzky Slovenskej republiky na pôde OSN – aktuálny vývoj. 

6.2. Príprava a realizácia aktivít Ministerstva kultúry SR venovaných problematike predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Úloha: 
Ministerstvo kultúry SR (ďalej len „MK SR“) bude v priebehu rokov 2006 – 2008 pokračovať v realizácii rôznych aktivít zameraných na zvýšenie tolerancie verejnosti k menšinovej kultúre a aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom viacerých kultúrnych inštitúcií. Podujatia takéhoto charakteru prispejú k rozvoju a poznaniu rozmanitosti kultúr jednotlivých národnostných menšín, a tým k prehlbovaniu tolerancie, k vytváraniu multikultúrneho prostredia ako aj k podpore procesu inklúzie do väčšinovej spoločnosti. 
Aktivity sa budú realizovať z rozpočtovej kapitoly MK SR. 

Termín: 2006 - 2008
Zodpovední: MK SR
Finančné zabezpečenie: z rozpočtovej kapitoly MK SR

Stav: Úloha sa priebežne plní. 

Plnenie:
Umelecké subjekty v zriaďovateľskej pôsobnosti MK SR (divadlá, hudobné telesá) vo svojej dramaturgii pravidelne reflektujú negatívne problémy spoločnosti a potrebu prevencie voči všetkým formám násilia. Ich repertoár je zostavený tak, aby v symetrickej dramaturgickej línii obsahoval diela, ktoré tematizujú problematiku neznášanlivosti a diskriminácie a zároveň poskytujú pozitívny obraz tolerancie a spolunažívania rôznych kultúr a sociálnych skupín. 

Národné osvetové centrum zameralo v zmysle plnenia akčného plánu predchádzania všetkým formám diskriminácie, rasizmu, antisemitizmu a ostatným prejavom intolerancie v roku 2007 svoju metodicko - poradenskú, vzdelávaciu, výskumnú, edičnú a publikačnú činnosť na oblasť dodržiavania ľudských práv, výchovu k tolerancii – ľudskej, občianskej, národnostnej a rasovej znášanlivosti. 
Pri realizácii úloh NOC aktívne spolupracovalo so štátnymi i s neštátnymi inštitúciami (Katedrou etickej a občianskej výchovy Pedagogickej fakulty UK v Bratislave, Iuventou v Bratislave, Csemadokom v Dunajskej Strede, Effetou – strediskom sv. Františka Saleského v Nitre, Jednotou dôchodcov na Slovensku, Radou mládeže Slovenska a ďalšími nadáciami a združeniami z oblasti neformálneho vzdelávania detí a mládeže). NOC v oblasti vzdelávania pri predchádzaní všetkým formám diskriminácie, rasizmu, antisemitizmu zameralo prvoradú pozornosť predovšetkým na nasledovné cieľové skupiny: mládež, starší ľudia a dôchodcovia, ženy (nad 50 rokov), príslušníci všetkých národov a národností, ktoré žijú na Slovensku, zdravotne postihnutí ľudia a to napr. organizovaním viacerých kurzov, ktorých sa zúčastňovali prevažne ženy (aj nad 50 rokov) a zdravotne postihnutí občania. Na celoslovenských súťažných podujatiach ZUČ (oblasť divadla, literatúry, výtvarníctva, filmu, videa a fotografie) NOC orientovalo autorov a tvorcov na spracúvanie tém, ktoré sa dotýkajú aktuálnych spoločenských problémov, sociálnej a rasovej diskriminácie, marginalizácie a násilia. Najmä mladí ľudia vo svojich umeleckých výpovediach často znázorňovali tieto pálčivé témy (podujatie 44. ročník Výtvarné spektrum Humenné, Prečo som na svete rád/rada (13. ročník), Grafické inšpirácie Prešov 2007, Celoštátna súťaž amatérskej fotografie Amfo 2007 - Banská Bystrica, 22. ročník medzinárodnej tematickej súťaže neprofesionálnych filmárov – Tatranský kamzík - Liptovský Hrádok, 39. ročník Medzinárodného salónu umeleckej fotografie – Fotofórum, Cineama - Banská Bystrica 2007 – celoštátne kolo súťaže amatérskej filmovej a videotvorby, Literárny Zvolen, Scénická žatva Martin, Hviezdoslavov Kubín, Zlatá priadka 2007 - Šaľa, Alternatívne divadlo - Levoča 2007 a ďalšie. Medzi účastníkmi týchto súťaží boli aj Rómovia, deti a mladí ľudia z detských domovov (takmer 90% rómskej národnosti), zdravotne postihnutá mládež i dospelí ľudia, príslušníci národnostných menšín žijúci v SR. 

Slovenské národné múzeum (SNM) v rámci svojich prezentačných a vzdelávacích aktivít ponúka verejnosti široké spektrum aktivít prostredníctvom národnostných múzeí, ktoré odkazujú na multikultúrny rozmer slovenskej spoločnosti. Táto skutočnosť sa v plnej miere prejavuje aj v činnosti SNM, kde sú začlenené aj národnostné múzeá dokumentujúce a prezentujúce kultúru a historicko - spoločenský vývoj národnostných a etnických minorít, ktoré zabezpečujú v rámci svojich aktivít realizáciu úloh vyplývajúcich z akčného plánu. Úlohou národnostných múzeí je prezentácia života a kultúry národnostných a etnických menšín, čím výraznou mierou napomáhajú predchádzanie všetkým formám diskriminácie rasizmu, xenofóbie, antisemitizmu a ostatných prejavov intolerancie. V roku 2007 bola otvorená výstava Vône a chute Slovenska - tradície kulinárskej kultúry na Slovensku, ktorej súčasťou bola aj konferencia a vedecký zborník. Výstava bola sprístupnená v novembri 2007 v SNM – Etnografickom múzeu v Martine. 

Múzeum židovskej kultúry zrealizovalo tieto projekty:
•	Dni židovskej kultúry v Poprade (23. 3. - 25. 3. 2007), v Nitre (12. 4. 2007), v Bratislave (10. 7. - 27. 7. 2007)v Giraltovciach, (15. - 18. 10. 2007),
•	Festival židovskej kultúry Devět bran (február - september 2007),
•	Deň obetí holokaustu a rasového násilia (9. 9. 2007) - spomienkový pietny akt spojený s kladením vencov k Pamätníku holokaustu v Bratislave,
•	Výkriky pamäti - kompozícia slova a hudby k 65. výročiu deportácie Židov zo Slovenska, ktoré bolo venované in memoriam 6-tim miliónom ľudí, ktorí zahynuli preto, že boli Židia (3. 12. 2007, Divadlo Astorka - Bratislava),
•	Múzeum vydalo v roku 2007 v rámci svojej edície Judaica Slovaca publikácie Arnošt Lustig: Odpovede, Gila Fatranová: Boj o prežitie, Acta Judaica Slovaca 13 a pripravilo výstavu Riešenie židovskej otázky na Slovensku, ktorá sa bezprostredne týka oblasti vzdelávania a výchovy k tolerancii. 

Múzeum kultúry Rómov na Slovensku:
•	podujatie Te prindžarel pes – Spoznajme sa v Múzeu slovenskej dediny v rámci národopisného roka. Prezentácia rómskej kultúry prostredníctvom vystúpení rómskych tanečných, hudobných a divadelných súborov a sólistov. Súčasť - tvorivé dielne s ponukou na praktické osvojenie si rómskych tradičných i netradičných remesiel. 

Múzeum ukrajinskej kultúry 
•	IV. Medzinárodné bienále umeleckej tkaniny ľudovej Z krosna do Krosna (spolupráca s Múzeom remesiel z poľského Krosna),
•	Slávnosti kultúry Rusínov - Ukrajincov na Slovensku vo Svidníku v spolupráci so Zväzom Rusínov - Ukrajincov SR,
•	Deň ľudových tradícií a XII. Ročník Pirohy 2007 (súťažiaci kolektív z Poľska, Ukrajiny, rómske dievčatá z detského domova vo Svidníku),
•	Chodníkmi A. Pavloviča - turistický pochod pre rozličné kategórie účastníkov bez rozdielu národností a vierovyznania. 

Múzeum kultúry Chorvátov na Slovensku 
•	výstava Nicola Tesla - Človek, ktorý rozsvietil svet (november 2007 – január 2008), výstava realizovaná v spolupráci s múzeami v Záhrebe prezentovala významnú osobnosť. 

Múzeum kultúry Maďarov na Slovensku realizovalo výstavy, besedy, sprievodné podujatia a otvorené vyučovacie hodiny v súlade s učebnými osnovami dejepisu základných a stredných škôl, ako aj rozšírené lektorské výklady o špecifickej oblasti histórie a kultúry o spolunažívaní národnostných menšín v Slovenskej republike. 

Múzeum kultúry Karpatských Nemcov realizovalo príspevky na stránkach karpatsko - nemeckých periodík, odsudzujúce prejavy rasovej neznášanlivosti. Inštitúcia spolupracovala tiež na príprave stretnutia Karpatských Nemcov (festival v Kežmarku), kde boli prezentované aj kultúrne aktivity ostatných národnostných menšín. 

Múzeum kultúry Čechov na Slovensku spolupracovalo v rámci plnenia akčného plánu na multikultúrnom projekte Vône a chute Slovenska . 

Štátna opera Banská Bystrica (ŠOBB) má v repertoári tanečné dielo Gypsy roots, ktoré sa zaoberá problematikou rasovej neznášanlivosti a spoločenskej intolerancie. V príbehu vystupujú dve skupiny: čierni a bieli – Cigáni a Skinheadi. Nastolením vyhrotených situácií, vzájomných bojov, ale i pomocou lásky a porozumenia v predstavení je divák podvedome stimulovaný k dobru a na druhej strane sú v ňom cibrené morálne i estetické hodnoty. ŠOBB uvádza aj operu Cigáni, ktorú skomponoval Ruggiero Leoncavallo podľa rovnomennej poviedky A. S. Puškina. Opera zobrazuje príbeh lásky medzi cigánskym dievčaťom Fleanom a šľachticom Raduom a využíva bohatú tradíciu a umelecké kvality cigánskeho folklóru. Štátna opera Banská Bystrica uvádza v súčasnosti svetoznámy americký muzikál Fidlikant na streche, ktorý dostal svoj metaforický názov podľa obrazu nemenej svetoznámeho maliara Marca Chagalla. Muzikál vznikol na námet poviedky ruského židovského spisovateľa Šoloma Alejchema. Muzikál Fidlikant na streche, v ktorom znie nádherná hudba inšpirovaná židovským folklórom a ukrajinskými melódiami, je hra plná ľudskosti, humoru, optimizmu. 

Slovenská knižnica pre nevidiacich v Levoči zabezpečuje úlohy vyplývajúce z akčného plánu prostredníctvom svojich vydavateľských aktivít. V slepeckých periodikách, ktoré vydáva sú publikované príspevky o rôznych formách diskriminácie predovšetkým zrakovo hendikepovaných. V roku 2007 to boli články hovoriace o tom, že v niektorých obchodoch zakazujú vstup nevidiacim s vodiacim psom. Redakcia sa niekoľkokrát venovala aj otázkam debarierizácie, keď zrakovo postihnutí sa nemôžu, resp. s problémy dostať do verejných objektov (nedostatočné označovanie vo výťahoch, nevyznačené staveniská menšieho charakteru a pod. ) Slovenská knižnica pre nevidiacich M. Hrebendu v Levoči poskytuje knižnično - informačné služby znevýhodnenej skupine obyvateľov Slovenska – nevidiacim a slabozrakým občanom, bez ohľadu na pohlavie, vek, zdravie, vierovyznanie, príslušnosť k národnostnej skupine. Predchádzanie všetkým formám diskriminácie majú na zreteli nielen v procese individuálnej práce s čitateľom - propagáciou vhodných titulov, ale aj organizovaním kolektívnych podujatí pre všetky skupiny čitateľov knižnice. Nemalé úsilie venujú organizovaniu exkurzií pre širokú verejnosť z celého Slovenska, vydávaniu informačných bulletinov a propagačných materiálov s cieľom spoznávania možností vzdelávania nevidiacich a slabozrakých, ich lepšieho pochopenia a vzájomnej pomoci. 

Univerzitná knižnica, Bratislava(UKB) svojou informačnou, odbornou a vedeckou prácou sa trvalo podieľa na prevenčných aktivitách voči násiliu. Aktivity Univerzitnej knižnice v Bratislave boli v roku 2007 zamerané hlavne na: organizovanie besied, prednášok, seminárov a výstav pre verejnosť, ako aj videoprojekcie zamerané na predchádzanie všetkým formám rasovej, etnickej, kultúrnej a náboženskej diskriminácie, na sprístupňovanie elektronických informačných prameňov, katalógov a databáz UKB a iných knižníc prístupných prostredníctvom internetu, sieťových zdrojov informácií licencovaných pre knižnicu a zdrojov voľne prístupných na CD - ROM-och z danej problematiky, poskytovanie bibliografických informácií a vypracovávanie odborných rešerší z oblasti spoločenských vied zameraných na danú problematiku podľa požiadaviek a potrieb pracovníkov vedy a výskumu, pedagogických pracovníkov, pracovníkov nadácií, občianskych združení a pod. 
V súvislosti s prebiehajúcou Medzinárodnou dekádou kultúry mieru a nenásilia pre deti sveta (2001 – 2010) sa realizoval pre mládež cyklus interaktívnych stretnutí s psychológom zameraných na prevenciu agresivity, násilia, xenofóbie a rasizmu. V roku 2007 bol cyklus sprevádzaný aktivitami, ktoré sa venovali problematike holokaustu. Spolupráca prebiehala s organizáciou Ukrývané deti. 
Stredisko UNESCO (pracujúce v rámci UKB) naďalej pokračovalo v spolupráci s pridruženými školami na Slovensku, organizovalo besedy a prednášky pre študentov stredných škôl s dôrazom na projekty o kultúrnom dedičstve a taktiež jedna z prednášok bola zameraná na problematiku „Holokaust, fašizmus, ľudské práva. . . " Prednáška bola určená študentom stredných pridružených škôl UNESCO v Bratislave a bola zameraná na definovanie pojmov (holokaust, fašizmus, rasizmus, xenofóbia), bola výpoveďou a svedectvom človeka, ktorý prežil holokaust (Ing. Oto Wágner). Prednáška bola súčasťou širšieho cyklu určeného pre UNESCO školy v SR, zameraného na prevenciu agresivity, násilia a iných negatívnych javov. Prednášky sa zúčastnilo 80 študentov bratislavských stredných škôl. Za ňou nasledovali interaktívne stretnutia s psychologičkou z Ústavu detskej psychológie a patopsychológie, v ktorých si študenti niektorých bratislavských stredných škôl mohli overiť svoje vlastné postoje a názory týkajúce sa tolerancie a prevencie násilia. Stredisko UNESCO vykonalo prieskum pre Nemeckú komisiu pre UNESCO, ktorá spracovávala komplexný materiál pre UNESCO Paríž, medzi pridruženými školami UNESCO v SR ohľadne integrácie študentov z rodín emigrantov v UNESCO školách v SR. 

Slovenská národná knižnica poskytuje prístup k svojim knižničným fondom pre všetkých občanov Slovenskej republiky. Absenčne nepožičiava knihy s fašistickým, rasistickým, pornografickým obsahom a pod. , ktorých požičiavanie je v rozpore so všeobecnými právnymi predpismi. Táto skutočnosť je vyjadrená i v jej knižničnom poriadku. V rámci rešeršných služieb zhotovuje na uvedenú tému rešerše pre používateľov z celého Slovenska. V rámci referenčných služieb – najmä služby Spýtajte sa knižnice a Napíšte nám, pravidelne odpovedajú i na množstvo otázok k uvedenej téme. 

Divadelný ústav (DU) bol aj v roku 2007 hlavným usporiadateľom Festivalu inscenácií súčasnej slovenskej a svetovej drámy Nová dráma/New Drama, medzi ktorého hlavné zámery a ciele patrí výchova mladého divadelného publika a aj mladej generácie súčasných slovenských dramatikov. V rámci svojej publikačnej činnosti vydal Divadelný ústav hru Jána Papugu Nezávislí, ktorá hovorí o ťažkom dospievaní detí v detskom domove a zobrazuje smutné príbehy detí, ktoré sa z rôznych príčin dostali do siete sociálneho systému. Hlavné detské postavy sú frustrované smrťou rodičov, prípadne ich alkoholizmom a sami sa postupne dostávajú na šikmú plochu. DU vydal hru Štefana Timka Nezabudni na Chelsea, ktorá odzrkadľuje životné osudy niekoľkých Slovákov, ktorí sa rozhodli zarobiť si v zahraničí. Mladí ľudia s vysokoškolským vzdelaním, často s rozbehnutou kariérou na Slovensku odídu do Veľkej Británie, kde vykonávajú práce nehodné ich talentu a ukončenému štúdiu. Autor predkladá z rôznych uhlov pohľadov problém pocitu šťastia z materiálnych výhod a ťažký finančný štart mladých ľudí v nehostinných podmienkach raného kapitalizmu na Slovensku. Špecifickú formu aktivít tvoria produkcie, semináre, workshopy a rôzne prezentácie uvádzané v Štúdiu 12 Divadelného ústavu. V roku 2007 sa v jeho rámci uskutočnili:
•	6 repríz inscenácie Oktagon; ide o divadelný projekt predajcov časopisu Nota bene a ich sociálnych pracovníkov, ktorý vychádza z pôvodného dramatického textu slovenskej spisovateľky Uršuly Kovalyk - projekt realizovaný v spolupráci s OZ Divadlo bez domova,
•	1. ročník Medzinárodného festivalu bezdomoveckých divadiel Error´07 v termíne 7. – 8. 12. 2007, na ktorom sa zúčastnili súbory z krajín V4,
•	v spolupráci s OZ Človek v ohrození sa v termíne 7. - 11. 11. 2007 uskutočnilo premietanie filmov v rámci Medzinárodný festival dokumentárnych filmov s tematikou ľudských práv – Jeden svet
•	v spolupráci s RARA Musica sa konal dňa 2. 12. 2007 koncert Slovensko – Maďarsko - Umenie kultúrnej komunikácie. 

Štátna vedecká knižnica v Banskej Bystrici (ŠVK) plnila úlohy z akčného plánu nasledovne: Práca so znevýhodnenými skupinami spoluobčanov – ŠVK – v roku 2007 úspešne realizovala interaktívne podujatia so znevýhodnenými skupinami spoluobčanov. Aktivity sa uskutočnili aj vďaka grantového programu Nadácie Slovenského plynárenského priemyslu. Projekt Otvorený priestor sa realizoval v roku 2007 s pokračovaním do mája 2008. Hlavným cieľom projektu je integrácia znevýhodnených skupín obyvateľstva do spoločenského a kultúrneho života ich aktívnou účasťou na kultúrno - výchovných podujatiach, tvorivých dielňach, koncertoch, besedách, súťažiach a iných spoločenských aktivitách knižnice a múzea. Realizovali sa tvorivé dielne: hodiny dramatickej výchovy, literárne pásma, hodiny etickej výchovy, hodiny výtvarnej a pracovnej výchovy, hudobné stretnutia pre zrakovo postihnutých, vedomostné súťaže pre študentov Obchodnej akadémie, pre telesne postihnutú mládež zo Slovenskej Ľupče, podujatia pre alkoholovo a inak závislých pacientov, muzikoterapia - cyklus prednášok a počúvania hudby pre Občianske združenie Sanare (venujú sa oblasti duševného zdravia), arteterapie - doterajšie skúsenosti pri práci s rôznymi skupinami handicapovaných potvrdili, že spontánna výtvarná tvorba je veľmi vhodná pre skupinovú prácu, pretože obohacuje tvorivosť. V rámci knižnice je k dispozícii špecializované čítacie a internetové pracovisko pre slabozrakých a nevidiacich, ktoré so sprievodom navštívilo 30 používateľov, ktorí využili najmä možnosť prístupu na internet a prenos informácií do zvukovej podoby. Ďalšou aktivitou bolo budovanie a doplňovanie knižničných fondov literatúrou s tematikou predchádzania všetkým formám násilia a zachovávania zásady rovnakého zaobchádzania s mužmi a ženami. Podujatia realizované v priestoroch ŠVK v roku 2007 prispievali k rozvoju a poznaniu rozmanitosti kultúr jednotlivých národnostných menšín a tým k prehlbovaniu tolerancie, k vytváraniu multikultúrneho prostredia, ako aj k podpore procesu sociálnej inklúzie. Prispelo k tomu celkom 50 výstav v Galérii v podkroví a v ostatných priestoroch knižnice domácich i zahraničných autorov, ako aj 50 kultúrno–spoločenských podujatí, stretnutí s významnými domácimi i zahraničnými osobnosťami. 

Slovenská národná galéria (SNG) formou tvorivých dielní podporila tvorivú aktivitu detí a mládeže bez ohľadu na sociálnu vrstvu, rasu alebo zdravotné postihnutie. V priebehu roku 2007 sa uskutočnilo 118 tvorivých dielní. V spolupráci s občianskym združením Prima raz do mesiaca realizovali animačné programy s cieľom sprístupniť svet umenia hravou formou mentálne postihnutým občanom. V roku 2007 sa uskutočnilo v SNG 70 animačných programov, ktoré prispeli k propagácii humanistických hodnôt a tolerancie. Uskutočnilo sa tiež medzinárodné trienále Insita prispievajúce k prezentácii neškoleného výtvarného prejavu a tvorby zdravotne postihnutých občanov bez ohľadu na pohlavie, národnosť či vzdelanie. V novembri 2007 sa uskutočnili špeciálne tvorivé dielne a animácie v spolupráci s občianskym združením Človek v ohrození. 

Štátna vedecká knižnica v Prešove získala 29 knižničných jednotiek do knižničného fondu s tematikou diskriminácie. Do knižničného fondu zaradila 4 špeciálne tituly časopiseckej literatúry a sprístupnila niekoľko spoločenskovedných odborných titulov, ktoré publikujú články s tematikou diskriminácie rôznych foriem, realizovala výstavu Rasizmus a rasová diskriminácia, ktorej súčasťou bolo vypracovanie rešerše pre používateľov. Na základe používateľských požiadaviek vypracovala 40 rešerší s tematikou diskriminácie rôznych foriem, realizovala prednášku a besedu s názvom Izrael na Slovensku, Slovensko v Izraeli za účasti novinára Yehudu Lahava – obsahom prednášky boli otázky spolužitia Židov a Arabov, rasová otázka na Slovensku a pod. 

Slovenská ústredná hvezdáreň v rámci svojej kultúrnovýchovnej činnosti uskutočňovala pre všetky kategórie obyvateľstva prednášky, besedy, exkurzie, semináre a verejné pozorovania. V roku 2007 bola pozastavená exkurzná činnosť hvezdárne z dôvodu realizácie expozície Múzea M. Konkolyho Thege, čo ovplyvnilo počet návštevníkov, ktorým bol poskytnutý odborný sprievodný výklad aj v maďarskom jazyku. 

Štátny slovenský orchester, Žilina uskutočnil 6 hudobných matiné pre deti, na ktorých sa zúčastnili aj deti z detských domovov, z ústavov pre postihnutú mládež a osobitných škôl. Usporadúval koncerty po celom Slovensku, v národnostne zmiešaných oblastiach a tiež realizoval tri benefičné koncerty. Ako spoluorganizátor sa podieľal na aktivitách zahŕňajúcich ohrozené skupiny obyvateľstva ako napr. Dni nádeje (protidrogový festival), Stredoeurópsky festival koncertného umenia, Jašidielňa (medzinárodný festival pre mentálne postihnuté deti), Literárny festival (z tvorby autorov rôznych národov a vierovyznaní), Staromestské slávnosti Žilina, Dni európskeho kultúrneho dedičstva 5. – 8. 9. 2007. 

Ministerstvo kultúry podporilo zo svojho grantového systému aj aktivity občianskych združení zabezpečujúcich rozvoj kultúr národnostných menšín a znevýhodnených skupín obyvateľstva s cieľom predchádzať všetkým formám intolerancie a násilia v roku 2007:
•	19. festival chorvátskej kultúry na Slovensku - Chorvátsky kultúrny zväz na Slovensku, Bratislava - sa uskutočnil v dňoch 22. až 24. júna 2007 v Devínskej Novej Vsi. Začal sa seminárom s názvom Chorvátska menšina na Slovensku a jej kultúrne dedičstvo v Múzeu kultúry Chorvátov na Slovensku v Devínskej Novej Vsi. Stretnutie Chorvátov a ich hostí pri tradičných chorvátskych jedlách a nápojoch sprevádzali vystúpenia domácich chorvátskych folklórnych skupín. Zahraniční hostia z Rakúska, Maďarska a Chorvátska sa predstavili obecenstvu vo večernom kultúrnom programe. Tretí deň festivalu sa začal chorvátskou omšou. Hlavný festivalový program, v ktorom vystúpili všetky chorvátske súbory zo Slovenska začal alegorickým sprievodom ulicami starej časti Devínskej Novej Vsi. 
•	11. Dni poľskej kultúry - Košice 2007 - Poľský klub, Košice - sa uskutočnili v termíne 25. októbra - 28. novembra 2007 vo východoslovenskom regióne. Slávnostné otvorenie podujatia sa konalo dňa 11. novembra 2007. V rámci dní bolo realizovaných 10 umeleckých výstav - Košice, Medzilaborce, Stará Ľubovňa, Spišská Nová Ves, 3 autorské koncerty, 4 tradičné jazzové koncerty, 3 projekcie poľských filmov a divadelné predstavenie. Tohtoročné Dni poľskej kultúry opäť potvrdili, že poľská kultúra v rôznych podobách má trvalé miesto v košickom regióne a je spojovacím mostom medzi ľuďmi rôznych národností žijúcimi v tomto regióne. 
•	12. Festival Karpatských Nemcov - Karpatskonemecký spolok na Slovensku, Košice - V dňoch 22. – 23. júna 2007 sa v Kežmarku uskutočnil sviatok kultúry a vzájomnosti Karpatských Nemcov. Išlo i najvýznamnejšie kultúrne podujatie občanov nemeckej národnosti. Súčasťou podujatia bola súťaž detí v prednese nemeckej prózy a poézie, výstava Vysoké Tatry štetcom a objektívom. Uskutočnili sa dva organové koncerty a literárne popoludnie. Dňa 23. júna sa konala v starom evanjelickom kostole tradičná ekumenická bohoslužba, následne odhalenie pamätnej tabule. Na nádvorí hradu v Kežmarku sa uskutočnil kultúrny program. Okrem karpatskonemeckých súborov aktívne vystúpili aj umelecké telesá iných národností, čo nesporne významne prispieva k dobrému spolužitiu príslušníkov menšín a majoritnej spoločnosti. 
•	Festival drámy a umeleckého slova - Zväz Rusínov – Ukrajincov Slovenskej republiky, Prešov - dlhoročným zámerom tohto tradičného podujatia je prispieť k rozvoju ukrajinského amatérskeho divadla a umeleckého prednesu v ukrajinskom jazyku na Slovensku. Súťaž v umeleckom prednese má postupový charakter. Festivalu predchádzali regionálne kolá v šiestich regiónoch Prešovského kraja. Samotnej festivalovej súťaže v Prešove (9. - 10. mája 2007) sa zúčastnilo 55 účastníkov zo 16 základných a stredných škôl, ktorí predniesli básnické a prozaické diela ukrajinských spisovateľov zo Slovenska i z Ukrajiny. V druhej časti festivalu, ktorý sa konal 11. mája 2007 v Medzilaborciach sa predstavili divadelné kolektívy. Detský divadelný súbor Slniečko zo ZŠ v Šarišskom Jastrabí sa predstavil s rozprávkou Čarovné prstienky, inscenáciu poémy T. Ševčenka Slúžka prezentovali divákom E. Hvaťová, V. Černáková, žiaci Spojenej školy T. Ševčenka v Prešove a folklórny súbor Karpaťanin z Prešova. Na záver festivalu vystúpilo Zakarpatské oblastné hudobno - dramatické divadlo z Užhorodu s operetou J. Šeregija Tango pre teba. 
•	52. Slávnosti kultúry Rusínov - Ukrajincov Slovenska - Zväz Rusínov – Ukrajincov Slovenskej republiky, Prešov - cieľom podujatia bola prezentácia kultúry Rusínov - Ukrajincov Slovenska vo všetkých jej prejavoch a žánroch. Slávnosti, ktoré sa konali 15. - 17. júna 2007 vo Svidníku pozostávali zo šiestich programov, ktoré sa uskutočnili na pešej zóne v centre mesta Svidník, v skanzene SNM-MUK a v miestnom amfiteátri. Uskutočnil sa rad sprievodných podujatí ako divadelné predstavenia, súťaž detí v maľovaní na asfalt, beseda so spisovateľmi, výstava výtvarných diel P. Kolisnyka a iné. V programoch sa okrem domácich súborov predstavili aj kolektívy a jednotlivci z Ukrajiny, Českej republiky a Ruskej federácie. 
•	Festival duchovnej piesne - Zväz Rusínov – Ukrajincov Slovenskej republiky, Prešov - cieľom festivalu je rozvíjať kresťanské národné tradície a prehlbovať priateľstvo a lásku medzi ľuďmi rôznych konfesií, ako aj prezentácia náboženských piesní východného obradu v podaní gréckokatolíckych, pravoslávnych a svetských speváckych zborov. Na festivale, ktorý sa konal 4. novembra 2007 v Snine sa predstavilo 10 speváckych zborov, z toho jeden zo zahraničia (Srbsko). Tri zbory v doobedňajších hodinách vystúpili aj na liturgiách v chrámoch mesta Sniny a okolitých obcí. Festival bol dôstojným príspevkom k náboženskej tolerancii a vzájomnej úcte medzi vyznávačmi rôznych kresťanských konfesií. 
•	XXXII. Podunajská jar - oblastný výbor Csemadok, Dunajská Streda. Celozväzová postupová súťaž detských bábkarských a divadelných súborov a uskutočnila 5 - 9. júna 2007. Podunajská jar – sa zameriava na zvyšovanie umeleckej úrovne detských bábkarských a divadelných súborov. Festival je celoštátnou súťažnou prehliadkou maďarských detských bábkarských a divadelných súborov. Na súťaž sa prihlásilo 48 súborov, pre ktoré sa organizovalo osem regionálnych výberových festivalov. Hlavným cieľom festivalu bola ukážka celoročnej umeleckej tvorby detských súborov, metodicko - odborná pomoc vedúcich súborov, a príprava detských hier nasledujúcej divadelnej sezóny. 
•	Medzinárodný tanečno - výtvarno - integračný festival - Slovakia International Open 2007 - Tanečný klub Danube, Bratislava - sa uskutočnil dňa 17. novembra 2007 v Bratislave. Súťaže sa zúčastnili tanečné páry z krajín Európy i Ázie, ako aj integrované tanečné dvojice. 

6.4. Zorganizovanie filmového festivalu o menšinách
Úloha 6.4.A: 
Barok Film zabezpečí organizáciu prehliadky filmov Minority film festival o menšinách a všetkých formách diskriminácie, rasizmu, xenofóbie, antisemitizmu a iných prejavoch intolerancie. Pôjde o štvordňovú prehliadku dokumentárnych filmov s tematikou národnostných menšín doplnenú sprievodnými podujatiami premietaniami pod holým nebom, diskusiami, prednáškami, happeningami, koncertmi ethno a world music, výstavami, ochutnávkami národných jedál a nápojov. 
Zámerom je prostredníctvom filmovej prehliadky dokumentovať rôznorodosť menšín a prístupov k nim v histórii aj súčasnosti, predstaviť kultúrne tradície a historické korene kultúr národnostných menšín s dôrazom na zachovanie kultúrnej identity. 
Priblížiť širší kontext menšinovej problematiky, osloviť mladých ľudí, prehlbovať ich vzťah k hodnotám modernej vyspelej civilizácie a viesť ich k poznaniu humanizmu a úcte k človeku. 

Termín: 2006 - 2008 
Zodpovední: Barok Film
Finančné zabezpečenie: 294 764,90 Sk

Stav: Úloha sa priebežne plní. 

Plnenie:
Po úspechu prvých ročníkov pokračoval projekt aj v nasledujúcich rokoch. Jeho podoba sa špecifikovala a ustálila na 4 dňovej prehliadke dokumentárnych a hraných filmov. 
5. ročník festivalu sa uskutočnil v dňoch 11. - 14. októbra 2007 v kine Mladosť Bratislava a predstavili sa na ňom rôzne filmy s predmetnou tematikou ako napr. : „O Soni a jej rodine“, r. : Daniela Rusnoková, Slovenská republika, 2006, „MINORITY. DOC: Kniha rekordov Šutky“, r. : Aleksandar Manič, Srbsko a Černá hora, Česká republika, Slovensko, Fínsko 2005, či „Neviditeľné deti“, r. Mehdi Charef, Emir Kusturica, Kátia Lund, Ridley Scott a Jordan Scott, John Woo, Stefano Veneruso, Spike Lee, Taliansko, Francúzsko 2005, 
Keďže bolo demontované pódium na Hviezdoslavovom námestí, v tomto roku sa neuskutočnili sprievodné koncerty. Finančné prostriedky plánované v rozpočte sa ušetrili. 
Tento projekt podnietil mienkotvorné médiá opäť problematiku menšín vnímať ako podstatnú pre ďalší politický a kultúrny vývoj. Program festivalu dodal mnoho príkladov bezkonfliktných a nekonfrontačných vzťahov, ktoré doteraz zostávali v tieni agresívnejších tém. Predpokladom garancie zmeny Slovenska k väčšej tolerancii je sugestívnosť spracovania a následne napadnutie a rozloženie prirodzených stereotypov, predstáv a predsudkov majority, ktorá nemá priamu skúsenosť so životom s minoritou, príp. sa myšlienke pokojného spolunažívania z nejakého dôvodu bráni. 
Odhadom filmové predstavenia navštívilo cca 1600 divákov. Prevládali: poslucháči vysokých škôl a stredoškoláci, nasledovali dôchodcovia, až po nich ekonomicky aktívni. 

6.5. Národný plán výchovy k ľudským právam. 

Koncepcia výchovy k ľudským právam je celospoločenskou záležitosťou, tak ako to vyplýva z dokumentov vydaných OSN v súvislosti s Dekádou výchovy k ľudským právam. Ako súčasť realizácie Dekády OSN v SR bol vypracovaný Národný plán výchovy k ľudským právam na roky 2005 - 2014, ktorý bol schválený operatívnou poradou ministra školstva dňa 8. februára 2005. 
•	(http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014.pdf, 
•	http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_1.doc
•	http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_2.doc
•	http://www.education.gov.sk/RS/OVaVRK/DOC/2005/20050407_narodny_plan_vychovy_2005_2014_priloha_3.doc )
Za realizáciu Národného plánu výchovy k ľudským právam na roky 2005 – 2014 (ďalej len „národný plán výchovy“) zodpovedá Ministerstvo školstva SR (ďalej len „MŠ SR“). Gestorom je Štátny pedagogický ústav (ďalej len „ŠPÚ“), ktorý je zároveň koordinátorom plnenia navrhovaných úloh realizovaných v spolupráci s Metodicko - pedagogickými centrami v SR, Výskumným ústavom detskej psychológie a patopsychológie, Štátnou školskou inšpekciou, Ústavom informácii a prognóz školstva, Štátnym inštitútom odborného vzdelávania a mimovládnymi organizáciami, ktoré sa podieľali na tvorbe Národného plánu výchovy k ľudským právam. 
V záujme dosiahnutia cieľov národného plánu výchovy sa plánujú zmeny vzdelávacieho systému tak, aby celý tento systém bol priaznivý pre praktické uplatňovanie ľudských práv v škole. Zmeny by sa mali vykonať v riadení rezortu školstva, v riadení škôl ako aj v riadení výchovno - vzdelávacieho procesu. 
Cieľom výchovy k ľudským právam v školách by malo byť osvojenie si vedomostí, zručností a postojov, ktoré sú dôležité pre posilňovanie ľudskej dôstojnosti, informovanej a nezávislej participácie na vývoji demokratickej spoločnosti, v súlade s hodnotami, ako sú ľudské práva, rovnosť, pluralita a spravodlivosť. 
Národný plán výchovy by mal viesť k vytvoreniu vyučovacieho procesu, ktorý rešpektuje vývojové charakteristiky žiakov, prispievať k ich rozvoju ako nezávislej a zodpovednej osobnosti, ktorá bude budovať svoje názory a vzťahy na princípoch dôstojnosti a nedotknuteľnosti indivídua. Významné je používanie adekvátnych vyučovacích a výchovných metód pedagógmi. Preto je vzdelávanie k ľudským právam začlenené aj do systému prípravy všetkých pedagógov. 
Špecifickou úlohou v rámci národného plánu výchovy je oblasť práv osôb patriacich k národnostným menšinám a formovanie vzťahu a postojov k národnostným menšinám žijúcim v Slovenskej republike. Národný plán výchovy sa zameriava najmä na výchovu k tolerancii a k odbúravaniu predsudkov, ako aj formovanie vzťahu príslušníkov národnostných menšín k majoritnému národu a zodpovednosti za svoju integráciu do širšieho národného spoločenstva. Veľmi dôležitá je multikultúrna výchova, v oblasti informovania o histórii a kultúre a špecifických právach osôb patriacich k národnostným menšinám žijúcich na území SR. Rovnako aj v oblasti vštepovania občianskych hodnôt potrebných k multikulturalite a utváranie pozitívnych multikultúrnych postojov pri súčasnom pestovaní vlastnej národnej a národnostnej identity. 

Úloha 6.5.A: 
Pripraviť a realizovať kvalitatívnu analýzu (monitoring) ľudských práv v školskom a triednom prostredí. 

Termín: 2006 - 2014
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha sa priebežne plní. 

Plnenie:
Štátny pedagogický ústav je od schválenia Národného plánu výchovy k ľudským právam na roky 2005 - 2014 v rezorte školstva vo februári 2005 Ministerstvom školstva Slovenskej republiky pod číslom CD – 2004/6660/30151-2:097 jeho gestorom a súčasne koordinátorom plnenia úloh, realizovaných v spolupráci so Štátnou školskou inšpekciou (ŠŠI), Ústavom informácií a prognóz školstva (ÚIPŠ), Výskumným ústavom detskej psychológie a patopsychológie (VÚDPaP), Metodicko - pedagogickými centrami v Slovenskej republike (MPC v SR), Štátnym inštitútom odborného vzdelávania (ŠIOV) a mimovládnymi organizáciami, podieľajúcimi sa na tvorbe NPVĽP. 

V roku 2007 sa na dvoch pracovných stretnutiach realizátorov úloh Národného plánu výchovy vytvoril harmonogram riešenia úloh, podľa ktorých ŠPÚ koordinoval práce, spojené s 1. etapou realizácie Projektu monitorovacieho a hodnotiaceho systému rozsahu a kvality výučby k ľudským právam – zisťovaniu vstupných údajov o súčasnom stave výchovy a vzdelávania k ľudským právam v rezorte školstva. V priebehu roka sa sformovalo osem pracovných skupín, ktoré riešili problematiku prípravných prác v súvislosti s tvorbou meracích nástrojov k ôsmym indikátorom monitorovania a hodnotenia výchovy a vzdelávania k ľudským právam v rezorte školstva. 

Štátna školská inšpekcia (ŠŠI) spolupracovala s ÚIPŠ a ŠPÚ pri tvorbe dotazníka pre riaditeľov škôl na zisťovanie stavu, kvality a vybavenosti škôl národnými a medzinárodnými dokumentmi o ľudských právach a na zisťovanie stavu implementácie problematiky ľudských práv v dlhodobom a ročnom pláne práce školy. 
Dotazník administrovali školskí inšpektori v októbri 2006 počas výkonu tematických inšpekcií. Vyhodnotenie dotazníka zabezpečilo ÚIPŠ. 
Súhrnná správa z tematických inšpekcií bola spracovaná v januári 2007. Poskytla informácie o stave implementácie výchovy k ľudským právam v pedagogickej a pracovnej dokumentácii kontrolovaných škôl. 
Získané údaje čiastočne zmapovali ako mali školy zakomponovanú humanistickú výchovu vo svojich víziách, ako boli zapracované práva a povinnosti dieťaťa, učiteľa, rodiča vo vnútornom poriadku školy, ako boli stanovené edukačné ciele smerujúce k výchove a vzdelávaniu k hodnotám ľudských práv v plánoch práce školy a ako boli rozpracované ciele na konkrétne úlohy v plánoch práce metodického združenia a predmetových komisiách, v pláne práce výchovného poradcu, v plánoch práce koordinátora environmentálnej výchovy, koordinátora prevencie drogových závislostí a iných sociálno-patologických javov, kontaktného učiteľa pre výchovu k manželstvu a rodičovstvu. 

Správa o kontrole úrovne zabezpečenia výchovy k ľudským právam je zverejnená na webovej stránke ŠŠI a je súčasťou Správy o stave a úrovni výchovy a vzdelávania v školách/školských zariadeniach v SR v školskom roku 2006/2007.
V roku 2007 sa podľa harmonogramu plnenia úloh Národného plánu výchovy k ľudským právam spracovala správa za SR, v ktorej sa vyhodnotili zistenia k indikátoru č. 1.: „Vybavenosť škôl medzinárodnými a národnými dokumentmi“ a indikátoru č. 2.: „Rozpracovanie otázok výchovy a vzdelávania k ľudským právam v pedagogickej a pracovnej dokumentácii školy“. Správa je uložená na webovej stránke ŠŠI. 
Prioritnou úlohou v roku 2007 bolo plnenie indikátora č. 7.: „Úroveň vedomostí a postojov žiakov v oblasti výchovy a vzdelávania k ľudským právam“. Na riešenie tejto úlohy oddelenie metodických činností vypracovalo metodiku tematickej inšpekcie, ktorá sa vykonala v novembri – decembri 2007 v 200 školách. Cieľom tematickej inšpekcie bolo zistiť úroveň vedomostí žiakov 9. ročníka ZŠ testom z občianskej výchovy a žiakov posledného ročníka SŠ testom z občianskej náuky, náuky o spoločnosti. Dotazník zostavil a výsledky za SR spracúva Ústav informácii a prognóz školstva. Pri tvorbe dotazníka participovala ŠŠI, ktorá zodpovedá za jeho administráciu.
Správa z tematických inšpekcií bola spracovaná vo februári 2008. Zistenia ďalej štatisticky spracuje a vyhodnotí ŠPÚ.

V súvislosti s monitorovacím a hodnotiacim systémom rozsahu a kvality výučby k ľudským právam sa Štátny pedagogický ústav (ŠPÚ) zameral na vypracovanie nástrojov na meranie indikátoru: „Analýza pedagogických dokumentov z hľadiska rozpracovania  výchovy a vzdelávania k ľudských právam (učebné osnovy, vzdelávacie štandardy, rámcový výchovno-vzdelávací program a pod. a ich adaptácia)“ a k indikátoru: „Realizovanie výchovy a vzdelávania k ľudským právam v učebniciach, didaktických materiáloch, vzdelávacích médiách a spokojnosť používateľov s nimi“.

Úloha 6.5.C: 
Uskutočniť a interpretovať výskum sociálnej klímy v súvislosti s aplikáciou práv detí a ľudských práv v materských, základných a stredných školách vrátane špeciálnych škôl, ako aj výskum zameraný na hodnotenie sociálnej klímy z hľadiska integrovaných žiakov so špeciálnymi výchovno - vzdelávacími potrebami v školách. 

Termín: 2008
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha je plánovaná na rok 2008, jej realizáciu spresní dodatok k akčnému plánu na rok 2008. 

Úloha 6.5.D: 
Realizovať kvalitatívnu analýzu vybraných učebníc používaných v základných a stredných školách, špeciálnych základných školách a školách s vyučovacím jazykom národností a s vyučovaním jazyka národností, z aspektu výchovy k ľudským právam. Zároveň analyzovať učebnice z hľadiska eliminovania prvkov vedúcich k tvorbe negatívnych stereotypov. 

Termín: 2008 
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha je plánovaná na rok 2008, jej realizáciu spresní dodatok k akčnému plánu na rok 2008. 

Úloha 6.5.H:
Vypracovať vzorové dokumenty pre školy (vnútorný poriadok atď. ). 

Termín: 2007
Zodpovední: MŠ SR
Finančné zabezpečenie: z rozpočtovej kapitoly MŠ SR

Stav: Úloha je splnená. 

Plnenie:
Doteraz Štátny pedagogický ústav vypracoval a a vydal nasledovné vzorové dokumenty:
•	M. Kríž a kolektív: Stručný katalóg ľudských práv s námetmi na ich uplatnenie,
•	M. Žáčková, K. Vladová: Deti cudzincov vo výchovno - vzdelávacom procese z hľadiska dodržiavania ľudských práv. 

Tieto publikácie boli distribuované základným školám a Migračnému úradu MV SR pre utečenecké tábory v roku 2006. 
V roku 2007 sa pokračovalo v realizácii projektu Kurikulum slovenských reálií pre deti cudzincov na stredných školách v SR (pozri vyššie). 
Pre potreby vzdelávania učiteľov a žiakov sa v roku 2007 pripravila a vydala metodická príručka: Ľ. Bagalová –D. Gogolová: Ľudské práva a zručnosti potrebné na ich pochopenie a uplatnenie, ktoré boli distribuované do všetkých základných a stredných škôl v Slovenskej republike v počte 8 500 kusov. 
Podľa niektorých zistení Štátnej školskej inšpekcie (prezentované v Správe o stave a úrovni výchovy a vzdelávania v školách a školských zariadeniach v Slovenskej republike v školskom roku 2006/2007 prerokovanej a vzatej na vedomie vo vláde SR dňa 16. 1. 2008) absentovali vo vnútorných poriadkoch škôl najmä: úlohy žiackej samosprávy ako je sloboda združovania a zhromažďovania v škole, spôsob riešenia problémov a konfliktov, právo na spravodlivý proces, právo na ochranu súkromia, práva a povinnosti učiteľov, vzťah práv a povinností medzi žiakom a učiteľom, práva a povinnosti rodičov, opatrenia v prípade porušenia dohodnutých pravidiel. 
Na základe zistení uplatnila ŠŠI voči vedúcim zamestnancom kontrolovaných subjektov odporúčania k nedostatkom a ich akceptáciu bude kontrolovať v školskom roku 2007/2008. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Zážitkový rómsko - nerómsky skautský tábor Kamiben“

Realizátor projektu: Slovenský skauting

Termín: do 31. 3. 2008
Finančná podpora ÚV SR: 200 000,- Sk

Stav: Projekt sa realizuje. 

Plnenie:
Zážitkový rómsko - nerómsky skautský tábor Kamiben sa uskutočnil v termíne 27. 8. – 1. 9. 2007. Zúčastnilo sa ho 50 mladých Rómov, vodcovia z rómskych komunít, českí a slovenskí skauti. Podujatie sa realizovalo v Banskej Hodruši na skautskom táborisku. Podujatie malo zážitkovú formu a bolo realizované na základe plánovaných aktivít. Kľúčové pre výchovu budúcich dobrovoľníkov pre rómsku komunitu bol program zameraný na rómsku kultúru, jej tradície a špecifiká rómskeho národa. Projekt a jeho všetky ciele boli splnené. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „DVD Miluj blížneho svojho“

Realizátor projektu: Nadácia Charty 77

Termín: do 31. 3. 2008
Finančná podpora ÚV SR: 150 000,- Sk

Stav: Projekt sa realizuje. 

Plnenie:
Nekomerčný DVD projekt Miluj blížneho svojho je určený pre vzdelávacie účely a momentálne sa nachádza v štádiu priprav na kompletizáciu. V súčasnosti sa dokončuje nemecký, hebrejský a maďarský preklad titulkov filmu a bonusových materiálov a tiež preklad osobných profilov účinkujúcich. Zároveň prebieha príprava súpisiek jednotlivých jazykových verzii a ich vloženie do časových kódov filmu a bonusových materiálov. 
Prípravu všetkých podkladov pre kompletizáciu sa plánuje dokončiť vo februári 2008 a potom sa materiál odovzdá digitálnemu štúdiu, ktoré bude DVD vyrábať. 
DVD projekt bude dokončený a finančne vyúčtovaný do konca marca 2008. 
Práca na metodickej príručke pokračuje paralelne s prípravou výroby DVD. Za jej obsah a vydanie zodpovedá Doc. Viliam Kratochvíl. Súčasťou metodickej príručky budú aj niektoré archívne písomné materiály týkajúce sa povojnovej situácie na Slovensku. 
Metodická príručka bude vytvorená a vytlačená do 31. marca 2008. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Rožňavské pestré leto“

Realizátor projektu: Domka - Združenie saleziánskej mládeže

Termín: do 31. 12. 2007
Finančná podpora ÚV SR: 92 000,- Sk

Stav: Projekt sa zrealizoval. 

Plnenie:
Aktivity projektu „Rožňavské pestré leto“ boli určené deťom a mládeži rožňavského regiónu vo veku od 7 do 26 rokov bez ohľadu na národnosť, farbu pleti, vierovyznanie či sociálne zaradenie. 
Projekt tvorilo deväť akcií, organizovaných pre mladých z mesta Rožňava a jeho okolia. 
Pešia púť do Levoče – 5. - 8. 7. 2007 bol putovný tábor, zameraný na poznávanie krás prírodného prostredia medzi Rožňavou a Levočou, spojený s prechodom cez Slovenský Raj. Akcie sa zúčastnilo 14 osôb. 
Detský prímestský tábor – 9. - 13. 7. 2007 bol ponukou pre mladšie deti rôznych spoločenských prostredí. Okrem detí z úplných rodín sa na ňom zúčastnili aj deti z neúplných rodín a z detského domova. 
Detský stanový letný tábor – 15. - 20. 7. 2007, bol určený pre chlapcov vo veku od 10 do 14 rokov. Účastníci z rôznych sociálnych aj kultúrnych prostredí spolu bývali a bol kladený silný dôraz na elimináciu akýchkoľvek prejavov intolerancie či diskriminácie. 
Magdolena 2007 – 22. 7. 2007, bola kultúrna aktivita, situovaná do obce Rakovnica, Táto akcia bola okrem detí a mládeže určená aj dospelým účastníkom, rodičom a starým rodičom. 
Vodácky tábor „Splav Malého Dunaja“ - 23. - 28. 7. 2007, sa realizoval na rieke Malý Dunaj v úseku Bernolákovo – Kolárovo. Účastníci boli rôznej národnosti a aj aktivity prebiehali v národnostne zmiešanom prostredí. 
Výlet za poznaním 1 sa realizoval 29. 7. až 1. 8. 2007. Bol určený pre staršiu mládež. Viaceré prednášky počas týchto troch dní boli venované rôznym formám diskriminácie a nenávisti. Následne sa konal ďalší výlet od 1. do 4. 8. 2007 a bol rovnako orientovaný. 
Cyklovýlet okolo Gemera – 7. - 10. 8. 2007 sa rovnako venoval témam diskriminácie a jeho pôvodu. 
Cez hory na Bodku – 28. - 31. 8. 2007. Putovný tábor, podobný aktivite z úvodu prázdnin. Táto aktivita bola určená mladším deťom. 

Neoddeliteľnou súčasťou aktivít, tvoriacich projekt „Rožňavské pestré leto“ bola aj propagácia a medializácia prostredníctvom printových, elektronických aj ostatných prostriedkov spoločenskej komunikácie, dostupných v regióne. Medializácia prostredníctvom web stránok prebiehala paralelne s akciami. Informácie o všetkých aktivitách sú uverejnené na web stránke www.roznava.domka.sk. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Cinka Panna“

Realizátor projektu: OZ Goral

Termín: do 31. 12. 2007
Finančná podpora ÚV SR: 200 000,- Sk

Stav: Projekt sa zrealizoval. 

Plnenie:
V mesiaci jún 2007 aktivisti občianskeho združenia začali so zhromažďovaním materiálov, ktoré čo najvernejšie pripomínajú dávne obyčajové zvykoslovie Rómov - tradičné rituály v rómskych rodinách ako napr. obrady uzatvárania manželstiev, vysporiadanie sa so smrťou blízkej osoby, rodový súd a pod. 
Ku každej z tém bol zhromaždený materiál, ktorý bol následne podrobený kontrole, či opätovnému prekladu do rómskeho jazyka. 
Samotný projekt sa realizoval v letných mesiacoch v Zamagurí. Nadviazala sa spolupráca s filmovou spoločnosťou Attack spol. s . r. o. , ktorá realizuje rovnomenný celovečerný film o rómskej hudobníčke Cinka Panne. V zvukovom štúdiu v Bratislave sa nahrali pomocné hudobné nahrávky tzv. playbacky k jednotlivým číslam programu. 
Nasledovalo vystúpenie na divadelnom festivale Zogrod v Zamagurí. Hudobné vystúpenia a tance sa predvádzali taktiež počas turistickej sezóny v hotelovom areáli s amfiteátrom v pltnici Červený kláštor. 
V auguste 2007 bol program po scénických úpravách zaradený do nakrúcania filmu. Nakrúcanie prebiehalo v Tisovci a v Malých Karpatoch. Program bude súčasťou etnograficky ladených scén vo filme, ktorý má prísť budúci rok do kín nielen na Slovensku, ale aj vo viacerých krajinách Európy. 
Náklady spojené s filmovaním hradila spoločnosť Attack. 

Projekt vybraný a podporený Úradom vlády SR v rámci verejnej výzvy na predkladanie projektov k akčnému plánu v roku 2007

Názov projektu: „Nová Eva“

Realizátor projektu: Bábkové divadlo na Rázcestí

Termín: do 31. 12. 2007
Finančná podpora ÚV SR: 61 513,50 Sk

Stav: Projekt sa zrealizoval. 

Plnenie:
V dňoch 18. – 20. októbra 2007 sa realizoval projekt Nová Eva / Eva Nová (víkend kultúrnych a vzdelávacích aktivít formujúcich rodovo citlivé vedomie u laickej verejnosti, budúcich pedagógov – pedagogičiek) v Bábkovom divadle na Rázcestí, na vybraných katedrách Filozofickej fakulty a Pedagogickej fakulty UMB Banská Bystrica a v meste Banská Bystrica. 
Na projekte spolupracovali s Bábkovým divadlom na Rázcestí i publikačno - vzdelávací projekt Aspekt a niekoľko katedier z Fakulty humanitných vied a Pedagogickej fakulty Univerzity Mateja Bela v Banskej Bystrici. 
Zámerom projektu bolo prostredníctvom seminárov, workshopov, divadelných predstavení a sprievodných akcií (výstavy) zapojiť odbornú i laickú verejnosť a študentov UMB Banská Bystrica (budúcich učiteľov a učiteľky) do riešenia celospoločenského problému rodovej senzibilizácie. Vzhľadom k širokej základni účastníkov projektu možno zhodnotiť, že sa podarilo informovať o rodovo citlivej problematike a primäť inak myslieť a pozerať sa na problém diskriminácie žien resp. nerovného postavenia žien v spoločnosti širokú verejnosť rôzneho veku ako i budúcich pedagógov a pedagogičky. Už prvej úvodnej prednášky sa zúčastnili vo veľkom počte i účastníci Akadémie európskeho seniora a následne sa vracali i na ďalšie akcie podujatia Nová Eva. Rovnako sa na väčšine akcií zúčastnili i študenti UMB, študenti stredných škôl v Banskej Bystrici ako i široká verejnosť. 
S veľmi dobrou odozvou sa stretli i dielne pod vedením významných osobností akými sú J. Juráňová a J. Cviková ako aj besedy po divadelných predstaveniach a prednáška Prof. Etely Farkašovej, ktorej konanie sa muselo kvôli veľkému záujmu presunúť z priestorov Teátria do divadelného šapito. Dielní sa zúčastnili prihlásení študenti Fakulty humanitných vied UMB a prihlásení účastníci z verejnosti. 
Počet účastníkov festivalu dosiahol takmer 600. 

7. Činnosť Medzirezortnej pracovnej skupiny na realizáciu akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008. 

Medzirezortná pracovná skupina (ďalej len „MPS“) pracuje pod gesciou podpredsedu vlády SR pre vedomostnú spoločnosť, európske záležitosti, ľudské práva a menšiny. V kompetencii medzirezortnej pracovnej skupiny je koordinácia aktivít v rámci akčného plánu, ako aj zapájanie ďalších rezortov či mimovládnych organizácií do prípravy a realizácie akčného plánu. 
Členstvo v MPS sa v roku 2007 vzhľadom na veľký počet neaktívnych členov aktualizovalo a novým členom boli dodané informácie o Akčnom pláne a jeho dopadoch. Zároveň sa prostredníctvom členov MPS požiadali príslušné rezorty o vyhodnocovanie jednotlivých úloh a aktivít spadajúce pod jednotlivé rezorty ako aj o aktualizáciu činnosti na rok 2008. Vzhľadom na okolnosti uvedené vyššie sa v roku 2008 uskutoční séria rokovaní MPS, na ktorých sa budú riešiť vzniknuté problémy pri implementácii priorít akčného plánu a pripravovať návrh akčného plánu na ďalšie roky. 

Členmi aktualizovanej medzirezortnej pracovnej skupiny sú zatiaľ nasledovní zástupcovia:
 	Meno	Organizácia	
1. 	JUDr. Róbert Vlachovský	Generálna prokuratúra SR	
2. 	Mgr. Mário Potúček	Justičná akadémia	
3. 	PhDr. Pavol Khun, PhD. 	Migračný úrad MV SR	
4. 	Mgr. Eva Štricová	Ministerstvo financií SR	
5. 	Mgr. Daniela Kuhnová	Ministerstvo kultúry SR	
6. 	PhDr. Mária Gašparová	Ministerstvo obrany SR	
7. 	Mgr. Milan Hrabovský	Ministerstvo práce, sociálnych vecí a rodiny SR	
8. 	Mgr. Anna Hesková	Ministerstvo spravodlivosti SR	
9. 	 Ing. Katarína Ondrášová	Ministerstvo školstva SR	
10. 	 	Ministerstvo vnútra SR	
11. 	Ivan Horský	Ministerstvo výstavby a regionálneho rozvoja SR	
12. 	JUDr. Barbora Hrušovská	Ministerstvo zahraničných vecí SR	
13. 	Mgr. Martina Šimková, MPH	Ministerstvo zdravotníctva SR	
14. 	plk. JUDr. Martin Kubík 	Prezídium Policajného zboru SR	
15. 	por. Mgr. Peter Turiak 	Prezídium Policajného zboru SR	
16. 	Mgr. Tomáš Földes	Slovenské národné stredisko pre ľudské práva	
17. 	PaedDr. Ing. František Javor, CSc. 	Štátny pedagogický ústav	
18. 	mjr. Mgr. Jozef Kudrec	Úrad hraničnej a cudzineckej polície MV SR	
19. 	PhDr. Elena Buksová	Úrad splnomocnenkyne vlády SR pre rómske komunity	
20. 	Ing. Jozef Turčány	Združenie miest a obcí Slovenska	

V súčasnosti prebieha nominácia ďalších zástupcov z relevantných rezortov. Predpokladá sa, že počet zástupcov sa podľa potrieb bude rozširovať o členov z ďalších relevantných subjektov.